ബാങ്കിംഗ് മേഖലയിൽ പുതിയ വിപ്ളവത്തിന് തുടക്കമിട്ട് രാജ്യത്താകെ പേയ്മെന്റ് ബാങ്കുകൾ വരുന്നു . മറ്റ് ബാങ്കുകളുടെ ഒരു ചെറിയ പതിപ്പ് എന്ന് വേണമെങ്കിൽ നമുക്കി പേയ്മെൻറ് ബാങ്കുകളെ പറയാം . അതായത് വളരെ ചുരുങ്ങിയാ കാര്യങ്ങൾ മാത്രം കൈകാര്യം ചെയ്യുന്ന ഒരു കുഞ്ഞൻ ബാങ്ക് . സാധാരണക്കാർക്കാണ് ഇത് ഏറ്റവും പ്രയോജനകരമാവുക . പണമടയ്ക്കാനും , എടിഎം കാർഡിനും അക്കൌണ്ട് തുറക്കാനുമൊക്കെ കുഞ്ഞൻ ബാങ്കുകൾ സഹായകമാകും . പേയ്മെൻറ് ബാങ്കുകൾ തുടങ്ങുന്നതിന് വേണ്ടിയുള്ള അന്തിമ നിർദ്ദേശങ്ങൾ ആർബിഐ പുറത്ത് വിട്ടു . ഇന്ത്യക്കാർ നടത്തുന്ന നോൺ ഫിനാന്സിംഗ് കമ്പനീസ് , കോർപറേറ്റ് ബിസിസ് , മൊബൈൽ ടെലിഫോൺ കമ്പനികൾ , സൂപ്പർമാർക്കറ്റ് ചെയിൻസ് , റിയൽ സെക്ടർ കോർപ്പറേറ്റീവ്സ് എന്നിവർക്കൊക്കെ പേയ്മെന്റ് ബാങ്കിന്റെ ലൈസൻസിനായി അപേക്ഷിയ്ക്കാം . പേരിൽ ബാങ്ക് തന്നെയാണെങ്കിലും പണം കടം കൊടുക്കാൻ പേയ്മെന്റ് ബാങ്കുകൾക്ക് കഴിയില്ല . എന്നാൽ പണം സ്വീകരിയ്ക്കുന്നതിന് തടസമില്ല . എന്താണ് പേയ്മെന്റ് ബാങ്ക് ? പൂർണമായും ഒരു ബാങ്ക് എന്ന് നമുക്ക് പെയ്മെൻറ് ബാങ്കിനെ പറയാൻ പറ്റില്ല . കാരണം ഈ ബാങ്കിൽ നിന്ന് നമുക്ക് പണം കടമെടുക്കാൻ പറ്റില്ല . എന്ന് കരുതി നിരാശരാകേണ്ട ആവശ്യവും ഇല്ല . നമ്മുടെ പണം ഈ ബാങ്കിൽ നിഷേക്ഷിയ്ക്കാം . സുരക്ഷിതമായി . വലിയ ബാങ്കുകളുടെ ഒരു ചെറിയ പതിപ്പ് . നല്ല മൂലധനം ഉണ്ടെങ്കിൽ മാത്രമേ പേയ്മെൻറ് ബാങ്ക് തുടങ്ങാനാവൂ . എന്നാൽ പരമാവധി ഒരുലക്ഷം രൂപവരെയേ നമുക്ക് ഈ ബാങ്കിൽ നിക്ഷേപിയ്ക്കാനാവൂ . തീർത്തും സാധാരണക്കാരെ ലക്ഷ്യമിട്ടുള്ള പദ്ധതിയാണ് പേയ്മെൻറ് ബാങ്കിൻറെ രൂപീകരണത്തിന് പിന്നിൽ പേയ്മെന്റ് ബാങ്ക് നൽകുന്ന സേവനങ്ങൾ 1 . നിക്ഷേപങ്ങൾ സ്വീകരിയ്ക്കുക 2 . ഒരു നിക്ഷേപകനിൽ നിന്ന് പരമാവധി 100,000 രൂപവരെയാണ് കുഞ്ഞൻ ബാങ്കുകൾക്ക് സ്വീകരിയ്ക്കാൻ കഴിയുക . 3 . എടിഎം കാർഡുകളും ഡെബിറ്റ് കാർഡുകളും നൽകും 4 . വിദേശത്ത് നിന്നുള്ള പണമടയ്ക്കലും പേയ്മെൻറ് ബാങ്കിലൂടെ നടത്താം . അതായത് ഗൾഫിൽ നിന്നും മറ്റും പ്രിയപ്പെട്ടവരുടെ പണമെത്തുമ്പോൾ ബാങ്കിൽ പോകേണ്ട ആവശ്യമില്ല . പേയ്മെന്റ് ബാങ്കിൽ പോയി വളരെ എളുപ്പത്തിൽ പണം മാറാം . ബാങ്കിലെ തിരക്ക് ഒഴിവാക്കുകയും ചെയ്യാമല്ലോ . 5 . മ്യൂച്വൽ ഫണ്ട് വിതരണം , ഇൻഷുറൻസ് , പെൻഷൻ തുക വിതരണം എന്നിവയും പേയ്മെന്റ് ബാങ്കുകൾക്ക് നടത്താം 6 . എസ്ബിഐയും ഐഒബി ബാങ്ക് എന്നിവയ്ക്കുള്ള പോലെ കുഞ്ഞൻ ബാങ്കുകൾക്കും എടിഎം ബ്രാഞ്ച് തുടങ്ങാം . 7 . മണി ട്രാൻസ്ഫറിന് വേണ്ടി സ്വീകരിയ്ക്കുന്ന പണത്തിന് പരിധിയില്ല 8 . നൂറുകോടിയോട് അടുത്ത് മൂലധനം വേണം കുഞ്ഞൻ ബാങ്കുകൾക്ക് പ്രവർത്തനം തുടങ്ങാൻ . കുഞ്ഞൻ ബാങ്കുകളെ ഇക്കാര്യങ്ങൾക്ക് ആശ്രയിക്കാൻ പറ്റില്ല 1 . പണം കടം കൊടുക്കാൻ , വായ്പ നൽകാനൊന്നും കുഞ്ഞൻ ബാങ്കുകൾക്ക് അധികാരമില്ല 2 . എൻആർഐ നിക്ഷേപങ്ങൾ സ്വീകരിയ്ക്കാനുള്ള അവകാശവും പേയ്മെൻറ് ബാങ്കുകൾക്കില്ല 3 , ക്രെഡിറ്റ് കാർഡ് നൽകാൻ പറ്റില്ല ചുരുക്കത്തിൽ ചെറുകുടെ കച്ചവടക്കാർ , സാധാരണക്കാർ , വീട്ടമ്മമാർ എന്നിവർക്ക് ഏറെ പ്രയോജനകരമാകും ഇത്തരം ബാങ്കുകൾ . നൂറുകണക്കിന് ബാങ്കുകളാണ് ഇത്തരത്തിൽ രാജ്യത്ത് തുറക്കാൻ പോകുന്നത് .


ആധുനിക ഫുട്ബോളിലെ വിസ്മയതാരമായ ലയണൽ മെസ്സിയുടെ പാത പിന്തുടർന്ന് മകൻ തിയാഗോയും . മെസ്സിയുടെ മകൻ തിയാഗോ ബാഴ്സയുടെ ഫുട്ബോൾ അക്കാഡമിയിൽ ചേർന്നു . മൂന്നുവയസ്സുകാരൻ തിയാഗോ ബാഴ്സയുടെ പുതിയ ബേബി ടീമിലാണ് അംഗമായത് . മൂന്നിനും ആറിനും ഇടയിൽ പ്രായമുളള കുട്ടികളാണ് ബേബി ടീമിലുള്ളത് . ഇതുവരെ ആറുവയസ്സുമുതലായിരുന്നു അക്കാഡമിയിൽ പ്രവേശനം . വളരെ ചെറുപ്പത്തിലെ കളിപഠിപ്പിക്കുക എന്ന ലക്ഷ്യത്തോടെയാണ് ബാഴ്സ ബേബി അക്കാഡമി തുടങ്ങിയത് . ബാഴ്സയിൽ മെസ്സിക്കൊപ്പം സ്ഥിരസാന്നിധ്യമാണ് തിയാഗോ . നേരത്തേ , മകനെ ഫുട്ബോളിലേക്ക് അയക്കാൻ താൽപര്യമില്ലെന്ന് മെസ്സി പറഞ്ഞിരുന്നു . എന്നാൽ ബാഴ്സ ബേബി അക്കാഡമി തുടങ്ങിയതോടെ മെസ്സി തീരുമാനം മാറ്റുകയായിരുന്നു . മെസ്സിയും ബാഴ്സ അക്കാഡമിയിലൂടെയാണ് പ്രൊഫഷണൽ ഫുട്ബോളിലെത്തിയത് .


ഫേസ്ബുക്ക് മെസഞ്ചർ , വാട്ട്സ്ആപ്പ് , സ്നാപ് ചാറ്റ് സന്ദേശങ്ങൾ കൈമാറാനുള്ള ആപ്പുകൾ ഏറെയാണ് . എന്നാൽ അമേരിക്ക പോലുള്ള നാടുകളിൽ ഈ വൻകിട കമ്പനികളെ തറപറ്റിച്ച് ആപ്പ് സ്റ്റോറുകളിൽ മുൻപിലെത്തിയ ഒരു ആപ്പാണ് സറാഹ . ഇതും ഒരു സന്ദേശ കൈമാറ്റ ആപ്പ് തന്നെയാണ് . ജൂലൈ അവസാനത്തെ റിപ്പോർട്ട് അനുസരിച്ച് ഐഒഎസ് ആപ്പ് സ്റ്റോറിൽ ഈ അപ്പ് ഒന്നാം സ്ഥാനത്ത് എത്തി . ഗൂഗിൾ പ്ലേ സ്റ്റോറിൽ രണ്ടാം സ്ഥാനത്ത് എത്തി . സയീൻ അൽ അബീദിൻ എന്ന സൌദി ഡെവലപ്പറാണ് ഈ ആപ്പ് നിർമ്മിച്ചത് . സറാഹ എന്നാൽ അറബിയിൽ സത്യസന്ധം എന്നാണ് അർത്ഥം . 2016 നവംബറിലാണ് ഈ ആപ്പ് ഉണ്ടാക്കിയത് . അധികം വൈകാതെ അറേബ്യൻ രാജ്യങ്ങളിലും , ഈജിപ്തിലും ഈ ആപ്പ് ഏറെ ശ്രദ്ധേയമായി . അവിടുത്തെ ഇംഗ്ലീഷ് സംസാരിക്കുന്ന യുവാക്കളാണ് ഈ ആപ്പ് കുടുതൽ ഉപയോഗിച്ചത് . സറാഹയുടെ വളർച്ച ഇങ്ങനെ എന്താണ് മറ്റുള്ളവരിൽ നിന്നും ഈ ആപ്പിനെ വ്യത്യസ്തമാക്കുന്നത് . നങ്ങളുടെ ഐഡൻറിറ്റി വെളിപ്പെടുത്താതെ , അതായത് ലോഗിൻ പോലും ചെയ്യാതെ സന്ദേശം സ്വീകരിക്കാനും അയക്കാനും കഴിയുമെന്നാണ് ഈ ആപ്പിൻറെ പ്രത്യേകത . ഇത്തരത്തിൽ വിസ്പർ , യിക്ക് യിക്ക് , സീക്രട്ട് പോലുള്ള ആപ്പുകൾ മുൻപും പ്രചാരണത്തിൽ ഉണ്ടായിരുന്നെങ്കിലും ഇതിൽ നിന്നെല്ലാം തീർത്തും ലളിതമാണ് ഈ ആപ്പിൻറെ പ്രവർത്തനം എന്നാണ് ഉപയോഗിച്ചവർ പറയുന്നത് . സൌദിയിൽ നിന്നും ഈജിപ്തിൽ എത്തുകയും അവിടുന്ന് അമേരിക്ക പോലുള്ള രാജ്യങ്ങളിൽ എത്തുന്നതോടെ ഫെബ്രുവരി 2017 മുതൽ ആപ്പ് കുതിക്കുകയാണ് . എന്നാൽ അസാമന്യമായ ധൈര്യമുണ്ടെങ്കിൽ മാത്രമേ ആപ്പ് ഉപയോഗിക്കാവുള്ളൂ എന്ന തരത്തിലുള്ള സന്ദേശങ്ങളാണ് ഈ ആപ്പിൻറെ റിവ്യൂവിൽ കാണുന്നത് . എന്നാൽ അവസാനം നോക്കുമ്പോൾ ആപ്പിന് ഗൂഗിൾ പ്ലേസ്റ്റോറിൽ 10,305 5 - സ്റ്റാർ റൈറ്റിംഗും , 9,652 1 - റൈറ്റിംഗുമാണ് ഇതിൽ നിന്നും ഈ ആപ്പിന് ഒരു സംമിശ്ര പ്രതികരണമാണെന്ന് മനസിലാക്കാം .


ബുള്ളറ്റുകൾ സാധാരണഗതിയിൽ ചോപ്പർ , ക്രൂയിസർ മോഡലുകളിലേക്കാണ് മോഡിഫൈഡ് ആക്കുന്നത് . വാഹനത്തിന്റെ അടിസ്ഥാനഘടനയിൽ മാറ്റം വരുത്തുന്നത് പല നിയമപ്രശ്നങ്ങൾക്കും കാരണമാകും . മോട്ടോർവാഹന വകുപ്പിനെ്റ അനുമതിയുണ്ടായിരിക്കണം മോഡിഫിക്കേഷന് എന്നാണ് നിയമം . നിറം മാറ്റുന്നത് നിയമവിരുദ്ധമാണ് . ഇത്തരം കാര്യങ്ങൾ ചെയ്യുന്നതിനുമുമ്പ് മോട്ടോർ വാഹന ഉദ്യോഗസ്ഥൻമാരോട് വിവരങ്ങൾ തിരക്കുന്നത് നല്ലതായിരിക്കും . നിയമലംഘനം നടത്താതെ നിങ്ങളുടെ ബൈക്കിനെ കിടു ലുക്കാക്കി മാറ്റുന്ന പരിശീലനം ലഭിച്ച മോഡിഫിക്കേഷൻ സെന്ററുകളെ മാത്രം സമീപിക്കുക . മോഡിഫിക്കേഷൻ നടത്തുമ്പോൾ എയർഹോണും മൾട്ടി ടോൺ ഹോണും ഒഴിവാക്കുക . മോട്ടോർ വാഹന നിയമം 119 ( 2 ) അനുസരിച്ച് ഇത് കുറ്റകരമാണ് . 105 ഡെസിബൽ വരെ ശബ്ദമുളവാക്കുന്ന ഹോണുകൾ മാത്രമേ വാഹനങ്ങളിൽ ഉപയോഗിക്കാവൂ . സൈലൻസർ മോഡിഫൈ ചെയ്യുന്നതിന് പൊതുവേ വാഹന നിർമ്മാതാക്കൾ തന്നെ എതിരാണ് . കാരണം വാഹനത്തിൻറെ മൈലേജ് , എഞ്ചിൻ കണ്ടീഷൻ എന്നിവയെല്ലാം മൊത്തത്തിൽ മാറി മറിയും . മറ്റുള്ളവർക്ക് ഉപദ്രവമുണ്ടാക്കുന്ന ശബ്ദമുള്ളവ ഒഴിവാക്കുക . മിറർ ഏതൊക്കെ മോഡിഫിക്കേഷൻ നടത്തിയാലും റിയർവ്യൂ മിററുകൾ മാറ്റാതിരിക്കുക . ഇത് പിഴശിക്ഷയ്ക്കും അതേപോലെ സുരക്ഷാപ്രശ്നങ്ങൾക്കും കാരണമാകും .


ഇന്ത്യൻ റെയിൽവേയുടെ പ്രീമിയം ട്രെയിനുകളായ ശതാബ്ദി , രാജ്യധാനി , തുരന്തോ തീവണ്ടികളുടെ ടിക്കറ്റ് നിരക്ക് കുറയ്ക്കുന്ന കാര്യം പരിശോധിച്ചു വരികയാണെന്ന് റെയിൽവേ മന്ത്രി പീയുഷ് ഗോയൽ അറിയിച്ചു . ഓഫ് സീസണുകളിലും , മുഴുവൻ ടിക്കറ്റുകളും ബുക്ക്ഡ് ആവാത്ത സാഹചര്യങ്ങളിലും ടിക്കറ്റ് നിരക്കിൽ ഇളവുകൾ നൽകാനാണ് റെയിൽവേ ഇപ്പോൾ ആലോചിക്കുന്നത് . നിലവിലുള്ള ഫ്ളെക്സി ഫെയർ സംവിധാനത്തിനെതിരെ വലിയ വിമർശനങ്ങൾ ഉയരുന്ന സാഹചര്യത്തിലാണ് മന്ത്രിയുടെ പ്രസ്താവന . കഴിഞ്ഞ വർഷം മുതലാണ് റെയിൽവേ പ്രീമിയം ട്രെയിനുകളിൽ ഫഌക്സി നിരക്ക് ഏർപ്പെടുത്തിയത് . ഒഴിവുള്ള സീറ്റുകൾ പത്ത് ശതമാനം വീതം ബുക്കാവുമ്പോൾ ടിക്കറ്റ് നിരക്ക് പത്ത് ശതമാനം വച്ച് വർധിക്കുന്നതായിരുന്നു ഈ സംവിധാനം . ഇതിലൂടെ 2016 - ൽ മാത്രം റെയിൽവേ 546 കോടിയുടെ അധികവരുമാനം നേടിയെങ്കിലും യാത്രക്കാരെ പിഴിയുന്ന ഏർപ്പെടാനിനെതിരെ വലിയ ജനരോഷമുയർന്നിരുന്നു . ഫഌക്സി സംവിധാനം മൂലം പല ട്രെയിനുകളിലും ടിക്കറ്റ് നിരക്ക് ഒന്നരഇരട്ടിയായി വർധിച്ചിരന്നു . ഇതോടെ ആളുകൾ മറ്റു ഗതാഗതസംവിധാനങ്ങളെ ആശ്രയിക്കാനും ആരംഭിച്ചു . ഇക്കാര്യങ്ങളെല്ലാം പരിഗണിച്ചാണ് റെയിൽവെ ഫഌക്സി നിരക്കിൽ മാറ്റം കൊണ്ടു വരുന്നത് . വിമാനങ്ങളിലെന്നത് പോലെ തിരക്കേറുമ്പോൾ നിരക്കേറുകയും തിരക്കില്ലാത്തപ്പോൾ നിരക്ക് കുറയുകയും ചെയ്യുന്നതാവും പുതിയ രീതി .


തനത് തൃശ്ശൂർ സ്ലാങ്ങിലും അഗർബത്തീസിലെ മടുപ്പിക്കാത്ത സംഭാഷണശൈലിയിലും പിടിച്ചുതൂങ്ങി കഥയിലേക്ക് കയറിവരുന്നതാണ് ചിത്രത്തിന്റെ ആദ്യഭാഗം . ഇവിടെ പുണ്യാളൻ അഗർബത്തീസിൽ നിന്ന് പുണ്യാളൻ പ്രൈവറ്റ് ലിമിറ്റഡിലേക്ക് എന്തിന് എന്ന് ചോദിച്ചാൽ മറുപടി പ്രയാസമാകും . എന്നാൽ ഈ അലസതകളെ മറികടക്കാനും അഗർബത്തീസിന്റെ ഹാങ്ങോവറിൽ നിന്ന് പ്രൈവറ്റ് ലിമിറ്റഡിന്റെ ആസ്വാദനത്തിലേക്ക് പതിയെ എത്തിക്കാനും സംവിധായകന് സാധിച്ചിട്ടുണ്ട് . അഗർബത്തീസിൽ ധനികനും പ്രതാപിയുമായി മാറിയ ജോയ് താക്കോൽക്കാരനെ പ്രൈവറ്റ് ലിമിറ്റഡിൽ സാധാരക്കാരന്റെ നിരയിലേക്ക് ഒരു ' പബ്ലിക് ലിമിറ്റഡായി ' തിരിച്ചുകൊണ്ടുവരുന്നു . അതുതന്നെയാണ് ചിത്രത്തിന്റെ പ്രമേയവും . ഹാസ്യം നിറഞ്ഞ സംഭാഷണങ്ങൾ തന്നെയാണ് ഇത്തവണയും പുണ്യാളന്റെ ഹൈലൈറ്റ് . കലാസൃഷ്ടികൾ വിമർശനങ്ങളെ ഏറെ ഭയക്കുന്ന കാലത്ത് കീഴ്വഴക്കങ്ങൾക്കപ്പുറം കാര്യങ്ങൾ പറയാൻ തിരക്കഥാകൃത്തുകൂടിയായ സംവിധായകൻ ധൈര്യം കാണിക്കുന്നുണ്ട് . എല്ലാം നഷ്ടപ്പെട്ട് ഒന്നിൽ നിന്ന് തുടങ്ങേണ്ടി വരുന്ന താക്കോൽക്കാരനെ കാത്തിരിക്കുന്ന പ്രശ്നങ്ങളിലൂടെയാണ് ചിത്രം കടന്നുപോകുന്നത് . താൻ നേരിടുന്ന പ്രശ്നങ്ങൾ തന്റെ മാത്രമല്ലെന്ന തിരിച്ചറിവാണ് ചിത്രത്തിന്റെ പുതുമ . വിമർശനാതീതരായി ആരുമില്ലെന്ന് അഗർബത്തീസിൽ തന്നെ പറഞ്ഞുതുടങ്ങിയെങ്കിലും പ്രൈവറ്റ് ലിമിറ്റഡ് ആ സ്വാതന്ത്ര്യം സീമകളില്ലാതെ ഉപയോഗിക്കുന്നുണ്ട് . ചിത്രത്തിന്റെ വിമർശനത്തിന് വിധേയമാകുന്ന കാലിക രാഷ്ട്രീയത്തിലെ നേതാക്കളുമായി മനപ്പൂർവ്വമായ സാമ്യം തോന്നിപ്പിക്കുന്നുണ്ടെങ്കിലും അത് ഏതെങ്കിലും ഒരു കക്ഷിനേതാവിനെയല്ല , പകരം രാഷ്ട്രീയ ' തെറ്റു ' കളായ ചില സമകാലിക നേതാക്കളുടെ സമ്മിശ്രമാണെന്ന് കാണിക്കാനാണ് വിജയരാഘവന്റെ കഥാപാത്രത്തിലൂടെ സംവിധായകൻ ശ്രമിക്കുന്നത് . കോടതിയെയും മാധ്യമങ്ങളെയും ഒരുപറ്റം ഉദ്യോഗസ്ഥവൃന്ദത്തെയും ഇത്തിരി അതിഭാവുകത്വം കലർത്തിയാണെങ്കിലും ഹാസ്യാത്മകമായി വിമർശിക്കാൻ ചിത്രത്തിന് കഴിയുന്നുണ്ട് . അതേസമയം മാധ്യമങ്ങളുടെ പ്രാധാന്യവും ചിത്രം തന്നെ പറഞ്ഞുവയ്ക്കുന്നു . നോട്ട് നിരോധനം പോലുള്ള ഭരണകൂട നടപടികളും പുണ്യാളനിൽ വിമർശന വിധേയമാകുന്നു . അഗർബത്തീസിന്റെ ആക്ഷേപഹാസ്യ ശൈലിയിൽ മാറ്റം വരുത്താത്ത ചിത്രത്തിൽ ഗൌരവമായ സീനുകളും സ്ഥാനം പിടിക്കുന്നുണ്ട് . സാമൂഹ്യമാധ്യമങ്ങളും പ്രേക്ഷകരും തമ്മിലുള്ള ബന്ധം തിരിച്ചറിഞ്ഞാണ് കഥ ഒരുക്കിയിരിക്കുന്നത് . കരിയറിലെ മികച്ച വേഷങ്ങളിലൊന്നുമായാണ് വിജയരാഘവൻ എത്തുന്നത് . അഗർബത്തീസിൽ മുഴുവൻ സമയ വേഷത്തിലെത്തുന്ന അജുവർഗീസ് ഒരിക്കൽ പോലും നേരിട്ട് കാമറയ്ക്ക് മുന്നിൽ പ്രത്യക്ഷപ്പെടുന്നില്ല എന്നത് ശ്രദ്ധേയമാണ് . ധർമജൻ ബോൾഗാട്ടി , ശ്രീജിത്ത് രവി എന്നിവരും പ്രധാന കഥാപാത്രങ്ങളെ അവതരിപ്പിച്ചിരിക്കുന്നു .


തിങ്കളാഴ്ച്ച വ്യാപാരത്തിൻറെ ആദ്യ മണിക്കൂറുകളിൽ ഇന്ത്യൻ ഓഹരി വിപണി ആത്മവിശ്വാസത്തിൽ . 10900 ന് മുകളിലാണ് നിഫ്റ്റി ഇന്ന് വ്യാപാരം തുടങ്ങിയത് . സെൻസെക്സ് 200 പോയിന്റ് നേട്ടത്തിലാണിപ്പോൾ വ്യാപാരം നടന്നുവരുന്നത് . മെറ്റൽ , ബാങ്കിംഗ് , ഐടി മേഖലകളിലെ ഓഹരികളാണ് ഇന്ന് കരുത്ത് കാട്ടിയത് . ആഗോളവിപണിയുടെ നേട്ടത്തിന്റെ ചുവടുപിടിച്ചാണ് ഇന്ത്യൻ ഓഹരി വിപണിയിലും നേട്ടം പ്രകടമാകുന്നത് . വേദാന്ത , ടാറ്റ സ്റ്റീൽ , എൻടിപിസി തുടങ്ങിയ ഓഹരികൾ നേട്ടത്തിലാണ് വ്യാപാരം നടക്കുന്നത് . സൺ ഫാർമ , മഹീന്ദ്ര ആൻഡ് മഹീന്ദ്ര , ഹീറോ മോട്ടോകോർപ്പ് എന്നീ ഓഹരികൾ ഇന്ന് നഷ്ടത്തിലാണ് . രൂപയുടെ മൂല്യത്തിൽ 28 പൈസയുടെ ഇടിവാണ് ഇന്നുണ്ടായത് . വെള്ളിയാഴ്ച ക്ലോസ് ചെയ്തപ്പോൾ ഡോളറിനെതിരെ രൂപയുടെ മൂല്യം 69 രൂപ 59 പൈസയായിരുന്നു . ഇന്ന് മൂല്യം ഇടിഞ്ഞ് 69 രൂപ 87 പൈസയായി .


മഹാരാഷ്ട്ര മുഖ്യമന്ത്രി ദേവേന്ദ്ര ഫഡ്നാവിസിൻറെ ഓഫീസ് ഒരു ദിവസം കുടിച്ചു തീർക്കുന്നത് 18,591 കപ്പ് ചായയെന്ന് വിവരാവകാശ രേഖ . കഴിഞ്ഞ വർഷം മാത്രം മുഖ്യമന്ത്രിയുടെ ഓഫീസ് ഇതിനായി ചെലവാക്കിയത് 3.34 കോടി രൂപയെന്നും രേഖകൾ പറയുന്നു . പല തരം കുംഭകോണങ്ങൾ രാജ്യം കണ്ടിട്ടുണ്ട് എന്നും ആദ്യമായാണ് ചായ കുംഭകോണം രാജ്യത്ത് ഉണ്ടാകുന്നത് എന്നുമാണ് സംഭവത്തിൽ കോൺഗ്രസിന്റെ പരിഹാസം കഴിഞ്ഞ മൂന്നു വർഷങ്ങളിൽ മുഖ്യമന്ത്രിയുടെ ഓഫീസിന് ചായക്കായി ചെലവായ തുകയുടെ കണക്കുകളാണ് വിവരാവകാശ രേഖയിൽ പറയുന്നത് . 2015 - 2016 കാലയളവിൽ 58 കോടി രൂപയാണ് ചെലവഴിച്ചതെങ്കിൽ കഴിഞ്ഞ വർഷം ഇത് 3.34കോടി രൂപയെന്ന് രേഖകൾ പറയുന്നു . കോൺഗ്രസ് നേതാവ് സഞ്ജയ് നിരുപമാണ് വിവരാവാകാശ രേഖ പുറത്തു വിട്ടത് . വിഷയം സർക്കാരിനെതിരെ ആയുധമാക്കാനാണ് കോൺഗ്രസ്സിന്റെ നീക്കം . എന്നാൽ ആദരിക്കൽ ചടങ്ങുകളിൽ വാങ്ങുന്ന പൂച്ചെണ്ട് , ഷാളുകൾ , തുടങ്ങിയവയുടെ ചെലവും ഉൾപ്പെടുന്നതാണ് കണക്കെന്നാണ് മുഖ്യമന്ത്രിയുടെ വിശദീകരണം . നേരത്തെ സെക്രട്ടേറിയറ്റിലെ എലികളെ കൊല്ലാൻ ലക്ഷങ്ങളുടെ കരാർ സ്വകാര്യകമ്പനിക്ക് നൽകിയതിൽ അഴിമതിയുണ്ടെന്ന് ആരോപിച്ച് ബിജെപിയുടെ മുൻ മന്ത്രി ഏക്നാഥ് ഖഡ്സെ രംഗത്ത് എത്തിയതിന് പിന്നാലെയാണ് പുതിയ വിവാദം .


പ്രത്യുൽപ്പാദന രീതികൾ വ്യത്യസ്തമാണ് ഒരോ ജീവിയിലും . ചില ജീവികളിൽ അതീവ വിചിത്രമാണ് ഇണചേരുന്ന രീതി . അത്തരത്തിൽ ഇതുവരെ ലോകം കാണാത്ത ഏറ്റവും വിചിത്രമാണ് ഇണചേരൽ രീതിയുടെ വീഡിയോ പുറത്ത് വിട്ടിരിക്കുകയാണ് ഒരു കൂട്ടം ഗവേഷകർ . ആംഗ്ലർ എന്ന ജീവികളുടെ ഇണചേരൽ രീതിയാണ് ഇപ്പോൾ ശ്രദ്ധേയമാകുന്നത് . ആൺമത്സ്യങ്ങൾ ഇണചേരുമ്പോൾ പെൺമത്സ്യത്തിന്റെ ശരീരത്തിന്റെ ഭാഗമായി അലിഞ്ഞ് ചേരുന്നതാണ് ഇവയുടെ രീതി . ആൺമത്സ്യത്തിൻറെ പ്രധാനപ്പെട്ട ശരീരഭാഗങ്ങൾ അലിഞ്ഞുപോകുന്നു . ചിറകുകൾ പൊഴിഞ്ഞു പോകും . ആൺമത്സ്യത്തിൻറെ രക്തം പോലും പെൺ മത്സ്യത്തിൽ അലിഞ്ഞുചേരുന്നു . പെൺമത്സ്യത്തിന് ആവശ്യമായ ബീജമായി ആൺമത്സ്യത്തിൻറെ ശരീരഭാഗം തന്നെ മാറുന്നു . പിന്നെ ആ ആൺമത്സ്യം പെൺമത്സ്യത്തിൻറെ ശരീരത്തിൻറെ ഭാഗമാണ് . ഒരു ആൺമത്സ്യം ഒരു തവണ മാത്രമേ ഇണചേരലിൽ ഏർപ്പെടുന്നുള്ളു . കറുത്ത കടൽ പിശാച് എന്നാണ് ഈ മത്സ്യങ്ങളെ വിശേഷിപ്പിക്കുന്നത് . സമുദ്രാന്തർഭാഗത്താണ് ഈ മത്സ്യങ്ങൾ കാണപ്പെടുന്നത് . അപൂർവ്വമായി മാത്രമാണ് ഈ മത്സ്യം മനുഷ്യൻറെ കണ്ണിൽ പ്രത്യക്ഷപ്പെട്ടിട്ടുള്ളൂ . പെൺമത്സ്യത്തെ അപേക്ഷിച്ച് കറുത്ത കടൽ പിശാചിലെ ആൺമത്സ്യങ്ങൾ പൊതുവേ ചെറുതാണ് .


ടെലികോം കമ്പനികളുടെ കമ്പോളപരിഷ്കരണവും താരിഫ് യുദ്ധവും കാരണം ഇന്ത്യൻ വിപണിയിൽ സൌജന്യ മൊബൈൽ ഡാറ്റയുടെ ഒഴുക്കാണ് . ഇത് കാരണം വലിയൊരു ശതമാനം ആളുകൾക്കും തങ്ങളുടെ മൊബൈൽ ഡാറ്റ ഉപയോഗത്തെ കുറിച്ച് വലിയ ധാരണയില്ല . പക്ഷേ നിങ്ങൾ പോലും അറിയാതെ നിങ്ങളുടെ മൊബൈൽ ഡാറ്റയുടെ 10 ജിബിയോളം പ്രതിമാസം നഷ്ടമാകുന്നുണ്ടെങ്കിൽ അതിനെ കുറിച്ച് കൂടുതൽ ശ്രദ്ധിക്കണം . ഇവിടെയെത്തിയത് യുപിയുടെ മുഖം മാറ്റിമറിക്കാനാണ് , പോരാളിയാണ് താൻ , ജനങ്ങൾക്ക് കത്തെഴുതി പ്രിയങ്ക ആൻഡ്രോയിഡ് ഉപഭോക്താക്കളുടെ മൊബൈൽ ഡാറ്റ മാത്രമല്ല , അവരുടെ ബാറ്ററി ചാർജ് പോലും ഇപ്രകാരം നഷ്ടപ്പെടുന്നതായി കഴിഞ്ഞ മാസമാണ് ശ്രദ്ധയിൽപ്പെട്ടത് . ഒറാക്കിളിലെ ഗവേഷകരാണ് ഇക്കാര്യം കണ്ടെത്തിയത് . ദശലക്ഷക്കണക്കിന് ആൻഡ്രോയ്ഡ് ഫോണുകളിലെ മൊബൈൽ ഡാറ്റയും ബാറ്ററി ചാർജും തട്ടിയെടുക്കുന്നതിന് പിന്നിൽ പരസ്യ ഓൺലൈൻ തട്ടിപ്പുകാരാണെന്ന് അവർ പറയുന്നു . വാഷിങ്ടൺ പോസ്റ്റ് റിപ്പോർട്ട് അനുസരിച്ച് ഈ കോഡ് ' ഉൃമശിലൃആീ ' േ എന്ന് അറിയപ്പെടുന്നു - ഈ ബോട്ട് ബാധിച്ച അപ്ലിക്കേഷനുകൾ വഴി ഉപയോക്താക്കളുടെ സ്മാർട്ട് ഫോൺ വഴി അവരുടെ അറിവില്ലാതെ നിരവധി വീഡിയോ പരസ്യങ്ങൾ ഡൌൺലോഡ് ചെയ്യുന്നതായും പറയുന്നു . ഒറാക്കിളിന്റെ റിപ്പോർട്ട് പ്രകാരം നൂറുകണക്കിന് ആൻഡ്രോയിഡ് ആപ്പുകൾ 100 മില്യൺ തവണയിലധികം ഈ തട്ടിപ്പുകാർക്ക് ഇരയായിട്ടുണ്ട് . കൂടാതെ ഈ പരസ്യ തട്ടിപ്പുകാർ 10 ജിബിയിലധികം ഡാറ്റയും പ്രതിമാസം തട്ടിയെടുത്തിട്ടുണ്ട് . ഗൂഗിൾ പ്ലേ സ്റ്റോർ വഴി ഡൌൺലോഡ് ചെയ്ത ആപ്പുകൾ ഗൂഗിൾ കരിമ്പട്ടികയിൽപ്പെടുത്തിയിട്ടുണ്ട് . എന്നിരുന്നാലും നിരവധി ആപ്പുകൾ ഇപ്പോളും പ്ലേസ്റ്റോർ വഴി ഇത്തരം തട്ടിപ്പ് നടത്തുന്നുണ്ടെന്ന് ഒറാക്കിൾ അറിയിച്ചു .


റിയാലിറ്റി ഷോയിൽ തന്റെ രൂപത്തെ അപമാനിച്ച ഡാൻസ് മാസ്റ്റർ പ്രസന്നയ്ക്ക് സന്തോഷ് പണ്ഡിറ്റിൻറെ ചുട്ട മറുപടി . മോനെ മഹാനായ പ്രസന്ന കുട്ടാ . . . ഏലൂർ ജോർജ് ആകരുത് എന്ന് തുടങ്ങുന്ന കുറിപ്പ് ഫേസ്ബുക്കിലൂടെയാണ് സന്തോഷ് പണ്ഡിറ്റ് പുറത്തുവിട്ടത് . ജനിച്ചപ്പോൾ ഇത്ര സൌന്ദര്യമേ ദൈവം തന്നുള്ളൂവെന്നത് എൻറെ കുറ്റമല്ല . എല്ലാവർക്കും തന്നെപ്പോലെ ഹൃതിക് റോഷനാകുവാൻ പറ്റുമോയെന്നും സന്തോഷ് പണ്ഡിറ്റ് ചോദിക്കുന്നു . ചത്തു മണ്ണടിഞ്ഞാൽ സുന്ദരകുട്ടപ്പനെന്ന് സ്വയം അഹങ്കരിക്കുന്ന നീയും ഞാനുമൊക്കെ ഒരുപിടി മണ്ണാണെന്ന് പണ്ഡിറ്റ് ഓർമ്മിപ്പിക്കുന്നു . ഇങ്ങനൊരുത്തൻ കേരളത്തിൽ ജീവിച്ചിരിക്കുന്നുവെന്ന് എല്ലാവരും അറിഞ്ഞതു നേട്ടമാണെന്നും പണ്ഡിറ്റ് ഫേസ്ബുക്കിൽ കുറിച്ചു റിയാലിറ്റി ഷോയ്ക്കിടെ സന്തോഷ് പണ്ഡിറ്റിനെ കളിയാക്കിയ വിധികർത്താവിന് സോഷ്യൽ മീഡിയയിൽ കടുത്ത വിമർശനമാണ് നേരിടേണ്ടി വന്നത് . നടനും സംവിധായകനുമായ സന്തോഷ് പണ്ഡിറ്റിനെ ഡാൻസ് മാസ്റ്റർ പ്രസന്നയാണ് അപമാനിച്ചത് . നടി പ്രയാഗ പങ്കെടുത്ത പരിപാടിയിലെ ഗെയിമിനിടെയായിരുന്നു സംഭവം . അവതാരക പ്രയാഗയ്കക്ക് നല്കിയ പ്ലക്കാർഡിൽ നിന്ന് അതിലെഴുതിയ ആളെ കണ്ടെത്തുകയായിരുന്നു ഗെയിമിൻറെ ഉദ്ദേശ്യം . പേരിനെക്കുറിച്ചുള്ള സൂചന വിധികർത്താക്കളോടു ചോദിക്കാനുള്ള അവസരമുണ്ടായിരുന്നു ഷോയിൽ . ഇദ്ദേഹം ഹാൻസം ആണോയെന്ന പ്രയാഗയുടെ ചോദ്യത്തിന് അല്ല എന്നായിരുന്നു പ്രസന്നയുടെ മറുപടി . എന്നാൽ താരം സന്തോഷ് പണ്ഡിറ്റാണെന്ന് അറിഞ്ഞപ്പോൾ അദ്ദേഹത്തോടൊപ്പം അഭിനയിക്കാനുള്ള ആഗ്രഹം പ്രയാഗ പ്രകടിപ്പിക്കുകയായിരുന്നു . ഇതോടെ സന്തോഷ് പണ്ഡിറ്റിനും പ്രയാഗയ്ക്കും പിന്തുണയുമായി നിരവധിപ്പേരാണ് രംഗത്തെത്തിയത് . പ്രസന്നയെ കളിയാക്കുന്ന ട്രോളുകൾ സാമൂഹ്യ മാധ്യമങ്ങളിൽ നിറഞ്ഞിരുന്നു . ചാനൽ ചർച്ചയിൽ സന്തോഷ് പണ്ഡിറ്റിനെ അപമാനിച്ച ജോർജ് ഏലൂരിനും ട്രോളർമാരുടെ പണികിട്ടിയിരുന്നു . അതോർമ്മിപ്പിച്ചാണ് സന്തോഷ് പണ്ഡിറ്റ് രംഗത്തെത്തിയിരിക്കുന്നത് .


ലോകത്ത് ഏറ്റവുമധികം പ്രതിഫലം പറ്റുന്ന ഫുട്ബോൾ താരങ്ങളിൽ ഒരാളാണ് ഗരെത് ബെയ്ൽ . അത്ര വലിയ ടീമൊന്നും അല്ലാതിരുന്നിട്ടും , ബെയ്ലിന്റെ ചുമലിലേറിയാണ് വെയ്ൽസ് യൂറോകപ്പിൽ ആദ്യ റൌണ്ട് പിന്നിട്ടത് . റയൽ മാഡ്രിഡിനുവേണ്ടി കളിക്കുന്ന ബെയ്ൽ , മദ്ധ്യനിരയിൽ കളി നിയന്ത്രിക്കാനും , ഗോളവസരങ്ങൾ ഒരുക്കുന്നതിലും ഗോളടിക്കുന്നതിലും ബഹു കേമനാണ് . ബെയ്ലിന്റെ ഫ്രീകിക്കുകളെ കുറിച്ച് എത്ര പറഞ്ഞാലും മതിവരില്ല . യൂറോ കപ്പിൽ ആദ്യ റൌണ്ട് പിന്നിടുമ്പോൾ മൂന്നു ഗോളുകളുമായി ഗോൾഡൻ ബൂട്ടിനായുള്ള പോരാട്ടത്തിൽ മുന്നിലാണ് ബെയ്ൽ . 2006ൽ ദേശീയ ടീമിലെത്തിയ ബെയ്ൽ ഇതിനോടകം 59 കളികളിൽനിന്ന് 22 ഗോളുകളാണ് വെയ്ൽസിനുവേണ്ടി നേടിയിട്ടുള്ളത് . ഗോളടിക്കുന്നതിനേക്കാൾ , ഗോളവസരങ്ങൾ ഒരുക്കിക്കൊടുക്കുന്നതു വഴിയാണ് ഗരെത് ബെയ്ൽ ഏറെ അപകകാരിയാകുന്നത് . ഏതു നിമിഷവും എതിർ ഗോൾമുഖത്ത് അപകടം സൃഷ്ടിക്കാനുള്ള ബെയ്ലിന്റെ മികവ് എതിരാളികളെ ഭയപ്പെടുത്തുന്നതാണ് .


രാജ്യത്തെ പ്രമുഖ ടാക്സി സേവനദാതാക്കളായ ഒല ബസ് സർവീസും ഗ്രോസറി സ്റ്റോറുമായി എത്തുന്നു . ആരംഭിക്കുന്നു . ടാക്സി സേവനം നൽകുന്ന പോലെതന്നെയായിരിക്കും ബസ് സർവീസും തുടങ്ങുക . ടൂറിസ്റ്റ് സർവീസ് , ചാർട്ടേഡ് സർവീസ് എന്നിവയാണ് ആദ്യഘട്ടത്തിൽ ആരംഭിക്കുകയെന്ന് കമ്പനി അധികൃതർ പറയുന്നു . അടുത്ത രണ്ടുമാസത്തിനകം ബസ് സർവീസ് ആരംഭിക്കാനാണ് അധികൃതരുടെ തീരുമാനം . ബസ് സർവീസ് തുടങ്ങാനായി 15,700 കോടിയാണ് ഒല മുതൽമുടക്കുന്നത് . ബസ് സർവീസിനായി ഒല ബസ്സുകൾ വാങ്ങുകയില്ല . രജിസ്റ്റർ ചെയ്ത ബസ്സുടമകളെ ഉൾപ്പെടുത്തിയാണ് പദ്ധതി നടപ്പാക്കുക . ടെക്നോളജി പ്ലാറ്റ്ഫോമിലൂടെ നഗരത്തിന്റെ ഗതാഗത സൌകര്യം അന്താരാഷ്ട്ര നിലവാരത്തിലേക്ക് ഉയർത്താനാണ് ഒല ലക്ഷ്യമിടുന്നത് . യാത്രക്കാർക്ക് ഒല ആപ്പ് വഴി വീട്ടിലിരുന്ന് സീറ്റ് ബുക്ക് ചെയ്യാം . ഏറ്റവും അടുത്ത് ലഭ്യമായ ബസ് സർവീസ് ആപ്പിലൂടെ അറിയാനും അവസരമുണ്ട് . ബുക്കിങ്ങ് പൂർത്തിയാക്കുന്നതോടെ ഉപഭോക്താക്കൾക്ക് ഡ്രൈവറുടെ പേരും ഫോൺ നമ്പറും ലഭ്യമാകും . എസ് . എം . എസിലൂടെ ഷെയർ ചെയ്യുന്ന ലിങ്കിലൂടെ വാഹനത്തിന്റെ ലൊക്കേഷൻ ട്രാക്ക് ചെയ്യാനാകുമെന്നതാണ് മറ്റൊരു പ്രത്യേകത . ഒറ്റ ടച്ചിൽ ക്യാബ് ബുക്ക് ചെയ്യാൻ സാധിക്കുന്നതാണ് ഒലയുടെ മൊബൈൽ ആപ്പ് . ആൻഡ്രോയിഡ് , ഐ ഒ എസ് , വിൻഡോസ് എന്നി ആപ്ലിക്കേഷനുകൾ അടങ്ങിയ മൊബൈൽഫോണിൽ ഈ സേവനം ലഭ്യമാണ് .


ചിത്രങ്ങളെ പെയ്ൻറിംഗ് രൂപത്തിൽ അവതരിപ്പിച്ച പ്രിസ്മ വീഡിയോ ഫീച്ചറും അവതരിപ്പിച്ചു . 15 സെക്കൻറ് വരെ ദൈർഘ്യമുള്ള വീഡിയോകളെ പ്രിസ്മ ഉഗ്രൻ പെയിൻറിംഗ് ദൃശ്യങ്ങളായി തിരികെ തരും . ഐഒഎസ് യൂസർമാർക്കായാണ് നിലവിൽ വീഡിയോ ഫീച്ചർ അവതരിപ്പിച്ചിരിക്കുന്നത് . ആൻഡ്രോയിഡ് പതിപ്പ് ഉടൻ പുറത്തിറക്കും . വീഡിയോക്കായി 9 ഫിൽറ്ററുകളാണ് ആപ്പിലുള്ളത് . വീഡിയോയ്ക്ക് ദൈർഘ്യമേറിയാൽ ഒരു പ്രത്യേക ഇടത്ത് നിന്നും 15 സെക്കന്റ് ദൃശ്യം തെരഞ്ഞെടുക്കാനും ഓപ്ഷനുണ്ട് . ഐഒഎസ് പത്ത് പതിപ്പിൽ മാത്രമേ വീഡിയോ എഡിറ്റിങ്ങ് ഫീച്ചർ ലഭിക്കൂ . ആദ്യം ആപ്പിൾ ഐഫോണിൽ മാത്രം ലഭ്യമായിരുന്ന പ്രിസ്മ ചുരുങ്ങിയ സമയം കൊണ്ട് വലിയ തരംഗം സൃഷ്ടിച്ചിരുന്നു . പിക്കാസോ , വാൻഗോഗ് , ലെവിറ്റാൻ , കാൻഡിൻസ്കി തുടങ്ങി നിരവധി ലോകപ്രശസ്ത കലാകാരൻമാരുടെ ക്ലാസിക് ആർട്ടുകളിലേക്ക് ഏത് ചിത്രവും മാറ്റുമെന്നതായിരുന്നു ഈ ആപ്പിൻറെ ജനപ്രിയത്തിന് പിന്നിലുള്ള പ്രധാന കാരണം . ജൂലൈയിൽ ലോക ചാർട്ടിൽ ആപ്പ് നമ്പർവണ്ണും ആയിരുന്നു . ആപ്പിന് സ്വീകാര്യത വർധിപ്പിച്ചപ്പോൾ സെർവർ കപ്പാസിറ്റി ഇരട്ടിയാക്കേണ്ടിയും വന്നു ഡെവലപ്പർമാർക്ക് .


ഈജിപ്തിന്റെ ലോകകപ്പ് പ്രതീക്ഷകൾക്ക് നിറം പകരുന്ന വാർത്തകളാണ് ഫുട്ബോൾ ലോകത്ത് നിന്ന് പുറത്ത് വരുന്നത് . ചാംപ്യൻസ് ലീഗ് ഫൈനലിൽ റയൽ മാഡ്രിഡിനെതിരേ പരിക്കേറ്റ ലിവർപൂൾ താരത്തിന് റഷ്യൻ ലോകകപ്പ് കളിക്കാനാവുമെന്ന് തന്നെയാണ് അവസാനം പുറത്തുവരുന്ന വാർത്തകൾ . പരിക്ക് സാരമുള്ളതല്ലെന്നും , രണ്ടാഴ്ചക്കൊണ്ട് താരം പൂർണ കായികക്ഷമത കൈവരിക്കുമെന്നും ഈജിപ്റ്റ് കായിക മന്ത്രി ഖലേദ് അബ്ദേൽ അസീസ് അറിയിച്ചു . ലിവർപൂൾ അധികൃതരിൽ നിന്ന് ലഭിച്ച മറുപടി അദ്ദേഹം ഫേസ്ബുക്കിൽ പോസ്റ്റ ചെയ്യുകയായിരുന്നു . ഈജിപ്റ്റ് ഫുട്ബോൾ അസോസിയേഷനും ഇക്കാര്യം സ്ഥിരീകരിച്ചിട്ടുണ്ട് . തോളിന് ഉളുക്ക് മാത്രമാണ് സലായ്ക്കുള്ളത് . അതുക്കൊണ്ട് താരത്തിന് കളിക്കാൻ കഴിയുമെന്ന് തന്നെയാണ് ഫുട്ബോൾ അസോസിയേഷനും പറയുന്നത് . പരിക്ക് സലായേയും ഈജിപ്റ്റിനേയും സംബന്ധിച്ചിടത്തോളം കടന്നു പോയെന്ന് ലിവർപൂൾ പരിശീലകൻ ക്ലോപ്പ് അഭിപ്രായപ്പെട്ടിരുന്നു .


അവധിക്കു ശേഷം തുറന്നപ്പോൾ ഓഹരി വിപണികളിൽ നഷ്ടം . സെൻസെക്സ് 28,000ത്തിനും നിഫ്റ്റി 8,700നും താഴെ എത്തി . ആഗോള വിപണികളിലെ നഷ്ടമാണ് ഇന്ത്യ വിപണികളിലും പ്രതിഫലിക്കുന്നത് . അമേരിക്കൻ ഫെഡറൽ റിസർവ് പലിശ നിരക്ക് കുറക്കുമെന്ന സൂചനകളാണ് ആഗോള വിപണികളെ ബാധിച്ചിരിക്കുന്നത് . എണ്ണ , വാതക , ഓഹരികളെല്ലാം നഷ്ടത്തിലാണ് . അദാനി പോർട്സ് , ടാറ്റ മോട്ടോഴ്സ് , എച്ച്ഡിഎഫ്സി എന്നിവരാണ് നഷ്ടപ്പട്ടികയിൽ മുന്നിൽ . അതേസമയം ഇൻഫോസിസ് , ഒഎൻജിസി , സിപ്ല തുടങ്ങിയവർ നേട്ടമുണ്ടാക്കി . ഡോളറുമായുള്ള വിനിമയത്തിൽ രൂപയും നഷ്ടത്തിലാണ് . 29 പൈസയുടെ നഷ്ടത്തിൽ 66 രൂപ 82 പൈസയിലാണ് രൂപ .


കുഞ്ഞുങ്ങളെ ദത്തെടുത്ത നിരവധി പേരാണ് ബോളിവുഡിലുള്ളത് . സുഷ്മിത , രവീണ തുടങ്ങിയ നടിമാരെല്ലാം ഈ ലിസ്റ്റിലെ ആദ്യകാല പേരുകളാണ് . സൽമാൻ ഖാന്റെ പിതാവ് സലിം ഖാൻ , സുഭാഷ് ഗായ് , സമീർ സോണി - അങ്ങനെ എത്രയോ സിനിമാപ്രവർത്തകരും കുഞ്ഞുങ്ങളെ ദത്തെടുത്തിരുന്നു . ഇക്കൂട്ടത്തിലേക്ക് എത്തിയിരിക്കുകയാണ് നടിയും ടെലിവിഷൻ താരവുമായ സാക്ഷി തൻവാർ . എട്ടര മാസം പ്രായമുള്ള പെൺകുഞ്ഞിനെയാണ് സാക്ഷി ദത്തെടുത്തിരിക്കുന്നത് . അവൾക്ക് പേരുമിട്ടു , ദിത്യ . സാക്ഷിയുടെ സഹോദരനായ രാജീവ് സിംഗ് തൻവാറാണ് ഫോട്ടോസഹിതം ഇക്കാര്യം ട്വീറ്റ് ചെയ്തത് . ' കുടുംബത്തിലെ ഏറ്റവും ചെറിയ അംഗം , ദിത്യ സിംഗ് തൻവാറിന് സ്വാഗതം ' എന്ന അടിക്കുറിപ്പോടെയാണ് രാജീവ് ചിത്രം ട്വീറ്റ് ചെയ്തത് .


ഫോർബ്സ് മാസികയുടെ അതിസമ്പന്നരുടെ പട്ടികയിൽ മുകേഷ് അംബാനി 6 സ്ഥാനങ്ങൾ മെച്ചപ്പെടുത്തി പതിമൂന്നാം സ്ഥാനത്തെത്തി . ആമസോൺ സ്ഥാപകൻ ബെസോസ് ( 55 ) ആണ് ലോകത്തിലെ ഏറ്റവും സമ്പന്നനായ വ്യക്തി . ബിൽ ഗേറ്റ്സ് , വാറൻ ബഫറ്റ് എന്നിവരെ മറികടന്നാണ് ബെസോസ് ഈ നേട്ടം സ്വന്തമാക്കിയത് . 131 ബില്യൺ ഡോളറാണ് ഇപ്പോൾ അദ്ദേഹത്തിന്റെ ആസ്തി . ഫോബ്സ് പട്ടികയിൽ 2017ൽ അംബാനി മുപ്പത്തിമൂന്നാം സ്ഥാനത്തായിരുന്നു . 2018ൽ 40.1 ബില്ല്യൺ ഡോളർ ആസ്തിയുമായി പത്തൊൻപതാം സ്ഥാനത്തെത്തി . 2019ൽ ഇത് 50 ബില്യൺ ഡോളായി ഉയർന്ന് പതിമൂന്നാം സ്ഥാനത്താണ് ഇപ്പോൾ . ഹോട്ട് സീറ്റായ കോട്ടയത്ത് ആരും പ്രതീക്ഷിക്കാത്ത സ്ഥാനാർത്ഥിയുമായി സിപിഎം , പുതുമുഖം സിന്ധുമോൾ ! 60 ബില്യൺ യുഎസ് ഡോളർ വരുമാനത്തോടെ രാജ്യത്തെ ഏറ്റവും വലിയ ഓയിൽ ആൻഡ് ഗ്യാസ് കമ്പനിയായ റിലയൻസ് ഇൻഡസ്ട്രീസ് നടത്തുന്നത് മുകേഷ് അംബാനിയാണ് . 2016ൽ 4 ജി ഫോൺ സേവനത്തോടെ ജിയോ ഇന്ത്യയിലെ ഏറ്റവും മികച്ച ടെലികോം കമ്പനിയായി മാറി . സ്വതന്ത്ര ആഭ്യന്തര ശബ്ദ കോളുകൾ , കുറഞ്ഞ നിരക്കിൽ ഡാറ്റ സേവനങ്ങൾ , സ്വതന്ത്ര സ്മാർട്ട്ഫോണുകൾ എന്നിവ വാഗ്ദാനം ചെയ്ത് 280 മില്യൺ ഉപഭോക്താക്കൾ റിലയൻസിന് ലഭിച്ചെന്നും ഫോബ്സിന്റെ റിപ്പോർട്ടിൽ പറയുന്നു . ഫോബ്സ് പട്ടികയിൽ ഇന്ത്യയിൽ നിന്നുള്ള 106 കോടീശ്വരൻമാരെ പിന്തള്ളിയാണ് അംബാനി ഈ നേട്ടം സ്വന്തമാക്കിയത് . വിപ്രോ ചെയർമാൻ അസിം പ്രേംജി 22.6 ബില്യൺ ഡോളർ ആസ്തിയുമായി മുപ്പത്തിയാറാം സ്ഥാനത്താണ് . എല്ലിന്റെ സ്ഥാപകനായ ശിവ് നാടാർ 82 ാം റാങ്കും ആർസലർ മിത്തലിന്റെ ചെയർമാനും സി . ഇ . ഒയുമായ ലക്ഷ്മി മിത്തൽ തൊണ്ണൂറ്റിയൊന്നാം സ്ഥാനത്തുമാണ് . ആദിത്യ ബിർള ഗ്രൂപ്പ് ചെയർമാൻ കുമാർ ബിർള ( 122 ) , അദാനി ഗ്രൂപ്പ് ചെയർമാൻ ഗൌതം അദാനി ( 167 ) , ഭാരതി എയർടെൽ ഹെഡ് സുനിൽ മിത്തൽ ( 244 ) , ഉപഭോക്തൃ ഉത്പന്ന നിർമാതാക്കളായ പതഞ്ജലി ആയുർവേദ ആചാര്യ ബാലകൃഷ്ണ ( 365 ) , പിരമൽ എന്റർപ്രൈസസ് ചെയർ അജയ് പിരമൽ ( 436 ) , ബയോകോൺ സ്ഥാപക കിരൺ മജുംദാർ - ഷാ ( 617 ) , ഇൻഫോസിസ് സ്ഥാപക എൻ ആർ നാരായണമൂർത്തി ( 962 ) , ആർകോം ചെയർമാൻ റിലയൻസ് അനിൽ അംബാനി ( 1349 ) എന്നിവരാണ് പട്ടികയിൽ ഇടം നേടിയ മറ്റു ഇന്ത്യക്കാർ . ഫേസ്ബുക്ക് സ്ഥാപകനായ മാർക് സക്കർബർഗ് മൂന്നു സ്ഥാനങ്ങൾ താഴേക്കിറങ്ങി , അതേസമയം ന്യൂയോർക്ക് മേയർ മൈക്കൽ ബ്ലൂംബെർഗ് രണ്ട് സ്ഥാനം മെച്ചപ്പെടുത്തി . കഴിഞ്ഞ വർഷം 90 ബില്യൻ യുഎസ് ഡോളറിന്റെ വരുമാനമുണ്ടായിരുന്ന ഗേറ്റ്സിന് ഈ വർഷം 96.5 ബില്യൺ ഡോളറിന്റെ വരുമാനമുണ്ടായി . അതേസമയം , നിക്ഷേപക ഗുരു ബഫറ്റ് 1.5 ബില്ല്യൺ ഡോളറിന്റെ വരുമാനം 82.5 ബില്യൺ ഡോളറായി മൂന്നാം സ്ഥാനത്ത് എത്തി . യുഎസ് പ്രസിഡന്റ് 3.1 ബില്യൺ ഡോളറുമായി പട്ടികയിൽ 715ാം സ്ഥാനത്താണ് . കഴിഞ്ഞ വർഷം ഇത് 766 ആയിരുന്നു . 2019 ഫെബ്രുവരി എട്ടാം തിയതിയിലെ സ്റ്റോക്ക് വിലയും എക്സ്ചേഞ്ച് നിരക്കുകളും ഉപയോഗിച്ചുള്ള കണക്കുകളാണ് ഫോബ്സ് പറയുന്നത് . ഈ കണക്കുകൾ പുറത്തുവിട്ട് ദിവസങ്ങൾക്കുള്ളിൽ ചില ആളുകൾ ധനികരും ദരിദ്രരും ആയേക്കാം . 2018ൽ 2,208 കോടീശ്വരന്മാരുണ്ടായത് 2019ൽ 2,153 ആയി കുറഞ്ഞു . ഈ വർഷം ശതകോടീശ്വരന്മാരുടെ മൊത്തം ആസ്തി 8.7 ട്രില്യൺ ഡോളറാണ് . 2018 ൽ ഇത് 9.1 ട്രില്യൺ ഡോളറായിരുന്നുവെന്നും ഫോബ്സിന്റെ റിപ്പോർട്ടിൽ പറയുന്നു .


വിഖ്യാത ശാസ് ത്രജ് ഞൻ ആൽബർട്ട് ഐൻസ് റ്റി ൻ്റെ മസ് തിഷ് കം പഠന വിധേയമാക്കിയ പ്രമുഖ ന്യൂറോസയൻറിസ് റ്റ് മരിയൻ ക്ലീവ് സ് ഡയമണ്ട് വിടവാങ്ങി . ഒാക് ലാൻറിലെ വസതിയിൽ 90ാമത്തെ വയസിൽ ആയിരുന്നു അന്ത്യം . അനുഭവജ് ഞാനത്തിലൂടെ മസ് തിഷ് കത്തെ മാറ്റിയെടുക്കാനും പോഷിപ്പിക്കാനും കഴിയുമെന്ന് ഐൻസ് റ്റി ൻ്റെ മസ് തിഷ് കവുമായി ബന്ധപ്പെട്ട് നടത്തിയ പഠനത്തിലൂടെ കണ്ടെത്താനും ഇവർക്കായി . ഐൻസ് റ്റി ൻ്റെ സൂക്ഷിച്ചുവെച്ച മസ് തിഷ് ക ഭാഗങ്ങളിൽ നടത്തിയ പഠനങ്ങളിൽ അദ്ദേഹത്തിന് ശരാശരി മനുഷ്യ മസ്തിഷ് ക്കത്തെ അപേക്ഷിച്ച് സപ്പോർട്ട് സെൽസ് കൂടുതൽ ആയിരുന്നുവെന്ന് ഡയമണ്ടി ൻ്റെ കണ്ടെത്തൽ . കാലഫോർണിയ സർവകലാശാലയിലെ ഇൻ്റഗ്രേറ്റീവ് ബയോളജിയിൽ എമിററ്റസ് പ്രഫസർ ആയിരുന്നു ഡയമണ്ട് . കൂട്ടുകെട്ടുകളും കളിപ്പാട്ടങ്ങളും മസ്തിഷ്കത്തിൻ്റെ അനാട്ടമിയിൽ മാറ്റം വരുത്തുമെന്ന് അവർ എലികളിൽ നടത്തിയ പഠനത്തിലൂടെ കണ്ടെത്തിയിരുന്നു . മനുഷ്യർ ഉൾപ്പെടെയുള്ള ജീവികളിൽ പരിപോഷണ സാഹചര്യം ആണ് മസ്തിഷ്കത്തിൻ്റ പ്രശ്നങ്ങൾക്ക് കാരണം എന്നും അവർ കണ്ടെത്തി . ഇതാണ് കാര്യങ്ങൾ വിവേചിച്ചറിയാനുള്ള മസ്തിഷ്കത്തിൻ്റെ ശേഷി നിയന്ത്രിക്കുന്നത് . കുട്ടികളെ എങ്ങനെ വളർത്തികൊണ്ടുവരാം എന്നത് സംബന്ധിച്ച് അക്ഷരാർത്ഥത്തിലുള്ള മാറ്റമാണ് ഡയമണ്ടി ൻ്റെ പഠനത്തിലൂടെ സംഭവിച്ചത് . മസ് തിഷ് കത്തി ൻ്റെ മൃദുത്വം ആദ്യമായിട്ട് ലോകത്തിന് മനസിലാക്കി തന്നത് ഡയമണ്ടിൻ്റെ പഠനങ്ങളാണെന്ന് സഹപ്രവർത്തകൻ കൂടിയായിരുന്ന ജോർജ് ബ്രൂക് സ് പറയുന്നു . സ്ത്രീകളുടെയും പുരുഷൻമാരുടെയും മസ് തിഷ് ക്കം ഘടനാപരമായി വ്യത്യാസപ്പെട്ടുനിൽക്കുന്നുവെന്നും ഡയമണ്ട് കണ്ടെത്തി .


അ പൂ ർ വ വൈറസ് ബാ ധി ച്ച് ചി ത്ര ശ ല ഭപ്പുഴു ക്ക ൾ സ്വയം പൊട്ടിത്തെറിക്കുന്നു . ബ്രി ട്ട നി ലാ ണ് അ ത്യ പൂ ർ വ മാ യ ഈ പ്രതിഭാസം ന ട ക്കു ന്ന ത് . സോം ബി വൈ റ സ് എ ന്നു പേ രി ട്ടി രി ക്കു ന്ന ഈ വൈ റ സ് ബാ ധ കാ ര ണം ചി ത്ര ശ ല ഭപ്പുഴു ക്ക ൾ സൂ ര്യ പ്ര കാ ശം ല ഭി ക്കു ന്ന സ്ഥ ല ങ്ങ ളി ൽ വ രി ക യും ഉ ട ൻ ത ന്നെ പൊ ട്ടി ത്തെ റി ക്കു ക യും ചെ യ്യു ന്നു . ശ ത്രു ക്ക ളെ പേ ടി ച്ചൊ ളി ച്ചി രി ക്കു ന്ന ഈ പു ഴു ക്ക ളു ടെ സ്വ ഭാ വ ത്തി ൽ ത ന്നെ മാ റ്റം വ രു ത്തി യി രി ക്കു ക യാ ണ് ഈ വൈ റ സ് . പക്ഷികളുടെയും മറ്റും കണ്ണിൽപ്പെടാതെ ഇലകൾക്കടിയിൽ ഒളിച്ചിരിക്കുകയാണ് പുഴുക്കളുടെ സ്വഭാവം . എന്നാൽ സോംബി വൈറസ് ഇവയെ നിയന്ത്രിക്കുന്പോൾ ഈ സ്വഭാവത്തിൽ നിന്നു വ്യതിചലിച്ച് ചെടികളുടെ മുകളിലേക്ക് സഞ്ചരിക്കാൻ ഇവർ പ്രേരിതരാകും . പിന്നീട് സ്വയം പൊട്ടിത്തെറിക്കുകയും ചെയ്യും . ഇതേത്തുടർന്ന് മറ്റ് പുഴുക്കളിലേക്കും രോഗം ബാധിക്കും . ഇതിനാലാണ് വൈറസിനെ സോംബി എന്ന് വിശേഷിപ്പിക്കുന്നത് . ബാ ക്കു ലോ വൈ റ സ് എ ന്നാ ണ് ഇ തി ന് ഗ വേ ഷ ക ർ ന ൽ കി യി രി ക്കു ന്ന പേ ര് . ഈ വൈ റ സ് ല ക്ഷ്യം വ ച്ചി രി ക്കു ന്ന ത് ഓ ക്ക് എ ഗ്ഗ ർ മോ ത്ത് എ ന്ന യി ന ത്തി ൽ പെ ട്ട പു ഴു ക്ക ളെ യാ ണ് . ഇ ത്ത ര ത്തി ലു ള്ള അ വ സ്ഥ മ റ്റ് പു ഴു ക്ക ളി ൽ ക ണ്ടെ ത്തി യി ട്ടു ണ്ടെ ങ്കി ലും ഈ വൈ റ സ് ബാ ധ യെ തു ട ർ ന്ന് പൊ ട്ടി ത്തെ റി ക്കു ന്ന ത് ഓ ക്ക് എ ഗ്ഗ ര് മോ ത്ത് വി ഭാ ഗ ത്തി ൽ പെ ട്ട ചി ത്ര ശ ല ഭ ങ്ങ ൾ മാ ത്ര മാ ണ് . ഇ വ രു ടെ ശ രീ ര ത്തി ലെ ജ ലാം ശ ത്തി ൻറെ വ ർധ നയാണ് ഇ തി നു കാ ര ണ മാ കു ന്ന തെ ന്നാ ണ് ഗ വേ ഷ ക രു ടെ ക ണ്ടു പി ടു ത്തം .


ഇതിഹാസ അത്ലറ്റ് ബ്രിട്ടന്റെ മോ ഫറ ട്രാക്കിനോട് വിട പറയുന്നു . അടുത്തമാസത്തെ ബർമിംഗ്ഹാം ഗ്രാൻപ്രിയോടെ വിരമിക്കുമെന്ന് നാല് തവണ ഒളിംപിക് ചാമ്പ്യനായ മോ ഫറ പറഞ്ഞു . ഓഗസ്റ്റ് ഇരുപതിനാണ് ബർമിംഗ്ഹാം ഗ്രാൻപ്രി . ഇതിന് മുൻപ് ലോക അത്ലറ്റിക്സ് ചാമ്പ്യഷിപ്പിലും 34 - കാരനായ ഫറ മത്സരിക്കും . ദീർഘദൂര ഓട്ടത്തിലെ എക്കാലത്തെയും മികച്ച അത്ലറ്റുകളിൽ ഒരാളായി വാഴ്ത്തപ്പെടുന്ന താരമാണ് മോ ഫറ . ലണ്ടൻ ഒളിമ്പിക്സിൽ 5,000,10,000 മീറ്ററുകളിൽ സ്വർണ്ണം നേടിയ ഫറ റിയോ ഒളിംപിക്സിലും നേട്ടം ആവർത്തിച്ചു . ഈ നേട്ടം സ്വന്തമാക്കുന്ന ആദ്യ ബ്രിട്ടീഷ് താരമാണ് മോ ഫറ . റിയോയിൽ 10000 മീറ്ററിൽ ട്രാക്കിൽ അടിതെറ്റി വീണ ശേഷം എഴുന്നേറ്റോടിയാണ് ഫറ സ്വർണം നേടിയത് . അമേരിക്കൻ താരം ഗാലെൻ റപ്പുമായി കൂട്ടിയിടിച്ചാണ് 34കാരൻ ട്രാക്കിൽ വീണത് . അഞ്ച് തവണ ലോകചാമ്പ്യഷിപ്പിലും ഫറ ജേതാവായിട്ടുണ്ട് . ബ്രിട്ടനിൽ കുടിയേറിയ സൊമാലിയക്കാരൻ മോ ഫറ പരിശീലനം നടത്തുന്നത് അമേരിക്കയിലാണ് .


തൻറെ സിനിമയുടെ റിലീസിന് സമയമാകുമ്പോൾ ഫേസ്ബുക്കിലൂടെ നാട്ടിലെ സംഭവങ്ങളെ കുറിച്ചുള്ള പ്രതികരണങ്ങളുമായെത്തുന്ന നന്മമരമെന്നുള്ളത് ജയസൂര്യക്കെതിരെയുള്ള വിമർശനമാണ് . പല സംഭവങ്ങളിലും തൻറെ നിലപാട് താരം വ്യക്തമാക്കുമ്പോൾ , ചിലർ സാമൂഹ്യ മാധ്യമങ്ങളിൽ ഇത്തരം പ്രചാരണങ്ങൾ ഉയർത്തി വിടും . ഇപ്പോൾ അത്തരം വിമർശനങ്ങൾക്ക് ജയസൂര്യ മറുപടി പറയുകയാണ് . ഇത്തരം വിമർശനങ്ങളൊന്നും തന്നെ ഒട്ടം ബാധിക്കുന്നില്ലെന്ന് താരം വ്യക്തമാക്കി . സാമൂഹ്യ മാധ്യമങ്ങളിലെ ഇത്തരം വിമർശനങ്ങളെ ഭയപ്പെടുന്നില്ല . സമൂഹത്തിന് ഉപകാരപ്പെടുമെന്ന് കരുതുന്ന കാര്യങ്ങളാണ് തൻറെ പേജിലൂടെ ഷെയർ ചെയ്യുന്നത് . താനൊരു ഇന്ത്യൻ പൌരനാണ് . അതിൻറേതായ കടമകളും ഉത്തരവാദിത്വങ്ങളുമുണ്ട് . അതും തൻറെ സിനിമയുമായി ഒരു ബന്ധവുമില്ല . ജയസൂര്യയുടെ ചിത്രമായത് കൊണ്ട് തൻറെ ചിത്രങ്ങൾ ആരും കാണാൻ വരണമെന്നില്ല . അതിന് പകരം മേരിക്കുട്ടിയെയും ഷാജി പാപ്പനെയും കാണാൻ പ്രേക്ഷകർ എത്തണമെന്നാണ് താൻ ആഗ്രഹിക്കുന്നതെന്നും ടെെം ഓഫ് ഇന്ത്യക്ക് നൽകിയ അഭിമുഖത്തിൽ ജയസൂര്യ പറഞ്ഞു . പുതിയ ചിത്രം പ്രേതം ടൂവിനെപ്പറ്റിയും ഏറെ കാര്യങ്ങൾ ജയസൂര്യ പങ്കുവെച്ചു . രഞ്ജിത്തും താനും ഒരു ചിത്രം ചെയ്യാനുള്ള പദ്ധതിയിലായിരുന്നു . അത് നടക്കാതെ വന്നപ്പോഴാണ് പ്രേതം ടൂവിലേക്ക് കാര്യങ്ങൾ എത്തിയത് . തനിക്ക് ഏറെ പ്രിയപ്പെട്ട കഥാപാത്രങ്ങളിൽ ഒന്നാണ് ജോൺ ഡോൺബോസ്കോ . ഒരുപാട് പേർ ജോണിനെ വീണ്ടും സ്ക്രീനിൽ കാണാനുള്ള ആഗ്രഹം പ്രകടിപ്പിച്ചിരുന്നു . രണ്ടാം ഭാഗം ഒരുക്കാൻ സാധിക്കുന്ന ഒരു കഥാപാത്രമാണ് ജോൺ . ആദ്യ ഭാഗത്തിനെക്കാൾ ഏറെ താത്പര്യം ഉണർത്തുന്ന കഥയാണ് പ്രേതം ടൂവിൻറേതെന്നും ജയസൂര്യ പറഞ്ഞു .


പ്രാദേശികമായി ലഭിക്കാൻ ബുദ്ധിമുട്ടുള്ളതും നിങ്ങളെ കൊതിപ്പിക്കുന്നതുമായ ഭക്ഷണ വിഭവം ഒാൺലൈനായി ലഭ്യമാക്കാനാണ് ടേസ് റ്റ് ഒാഫ് മൈ സ് റ്റേറ്റ് വഴി ലക്ഷ്യമിടുന്നത് . മധുരപലഹാരങ്ങൾ , ലഘുഭക്ഷണം , ഡ്രൈ ഫ്രൂട് സ് , നംകീൻ , അച്ചാറുകൾ , ജാമുകൾ , തേയില , കോഫി , മറ്റ് പ്രധാന മുഖ്യ ഭക്ഷണ ഇനങ്ങൾ തുടങ്ങിയ എത്തിക്കാനാണ് ലക്ഷ്യമിടുന്നത് . നിങ്ങളുടെ വീട്ടിലിരുന്ന് നിങ്ങൾക്ക് രുചികരമായ ഭക്ഷണം ഒാർഡർ ചെയ്യാനാകും . സത്യസന്ധമായ വില , വിശ്വാസയോഗ്യമായ വിതരണം , മികച്ച സേവനാനുഭവം എന്നിവയിൽ പ്രത്യേക ശ്രദ്ധപുലർത്തുമെന്നാണ് ഇവർ ഉറപ്പുപറയുന്നത് . ഗുജറാത്ത് സ് നാക് സ് , ഡാർജിലിങ് ഗ്രീൻ ടീ , കൂർഗ് കോഫി , ഹരിയാനയിലെ പച്ച് രംഗ അച്ചാർ , മുംബൈ ഡ്രൈ ഫ്രൂട് സ് മുതൽ ഉൌട്ടിയിലെ ചോ ക്ലേറ്റ് വരെ , കാശ് മീരി കുങ്കുമം , രത് നഗിരി മാങ്ങാ ജാം എന്നിങ്ങനെ പ്രശസ് ത ഭക്ഷണ ഇനങ്ങൾ യഥാർഥ ഉൽപ്പാദകരിൽ നിന്ന് നിങ്ങളുടെ വീട്ടുപടിക്കൽ എത്തിക്കുന്നു . എസ് . യു ശിവപ്രസാദ് എന്ന തിരുവനന്തപുരത്തെ ഒരു ടെക്കിയുടെ ആശയമാണ് ‘ടേസ് റ്റ് ഒാഫ് മൈ ടേസ് റ്റ് ’ . ടെക് നോ പാർക്കിൽ ഐ . ടി കമ്പനി നടത്തുന്ന ശിവ്രപ്രസാദ് ഒ ട്ടേറെ സംസ് ഥാനങ്ങളിൽ യാത്ര ചെയ്തപ്പോൾ അവിടങ്ങളിലെ തനത് ഭക്ഷണവിഭവങ്ങൾ തന്നെ കൊതിപ്പിച്ചതായി പറയുന്നു . രാജ്യത്തി ൻ്റെ വടക്ക് , കിഴക്ക് ഭാഗങ്ങളിൽ ജീവിക്കുകയും പഠിക്കുകയും ചെയ് ത കമ്പനിയിലെ ജീവനക്കാർക്കും സമാന അനുഭവമാണുണ്ടായത് . രുചികരമായ ഇൌ ഭക്ഷണങ്ങൾ നഷ് ടമാകുന്നത് സംബന്ധിച്ച ചർച്ചകളിൽ നിന്നാണ് ടേസ് റ്റ് ഒാഫ് മൈ സ് റ്റേറ്റ് എന്ന ആശയത്തി ൻ്റെ ജനനം . ഏതാനും മാസങ്ങൾക്കകം 12000ൽഅധികം പിന്തുടർച്ചക്കാരെയും മിക്ക പ്രധാന നഗരങ്ങളിൽ നിന്നുള്ള 1500ൽ അധികം ഉൽപ്പന്നങ്ങളുടെ ലഭ്യതയും ഉറപ്പുവരുത്താനും കഴിഞ്ഞു . ബിരിയാണി ഉൾപ്പെടെയുള്ള ചില വിഭവങ്ങൾ ലഭ്യമാക്കാൻ ലഭിച്ച അ പേക്ഷകൾ അവിശ്വസിനീയമായിരുന്നു . ഭാവിയിൽ വിദേശത്ത് കൂടി ലഭ്യമാക്കാൻ ലക്ഷ്യമുണ്ട് . അടുത്ത ഡിസംബറിൽ പ്രധാന ഭക്ഷണ ഇനങ്ങൾ ഉൾപ്പെടുത്തി ഭക്ഷ്യമേളയും പ്രദർശനവും സംഘടിപ്പിക്കുന്നുണ്ട് .


ബാഴ്സലോണ വിട്ടുപോവാതിരിക്കാൻ സഹതാരം ലയണൽ മെസി നെയ്മർക്ക് ബാലൺ ഡി ഓർ വരെ വാഗ്ദാനം ചെയ്തിരുന്നതായി വെളിപ്പെടുത്തൽ . മെസി , നെയ്മർ എന്നിവരുമായി അടുത്ത കേന്ദ്രങ്ങളെ ഉദ്ധരിച്ച് സ്പാനിഷ് പത്രമായ ഡിയാറിയോ സ്പോർട്ട് ആണ് ഇക്കാര്യം പുറത്തുവിട്ടത് . പ്രീ സീസൺ ടൂർണമെന്റിനായി ജൂലായിൽ യുഎസിലെത്തിയപ്പോഴാണ് ടീം വിടാനുള്ള നെയ്മറിന്റെ തീരുമാനം മാറ്റാൻ മെസിയും നെയ്മറും ചേർന്ന് ശ്രമം നടത്തിയത് . ന്യൂജേഴ്സിയിലെ മെറ്റ്ലൈഫ് സ്റ്റേഡിയത്തിൽ യുവന്റൻസുമായി ഏറ്റുമുട്ടുന്നതിന് തലേന്ന് നഗരത്തിലെ ഷെറാട്ടൻ പാരിസ്പന്നി ഹോട്ടലിൽവച്ചാണ് മെസിയും സുവാരസും ചേർന്ന് നെയ്മറോട് ഇക്കാര്യം പറഞ്ഞത് . ' നിനനക്ക് എന്താണ് വേണ്ടത് . ബാലൺ ഡി ഓർ വേണോ , അത് ഞാൻ വാങ്ങിത്തരും ' - മെസി നെയ്മറോട് പറഞ്ഞു . ഇതിനുപുറമെ ബാഴ്സലോണയിൽ കൂടുതൽ അവസരങ്ങൾ നൽകാമെന്നും കൂടുതൽ പെനൽറ്റികളും ഫ്രീ കിക്കുകളും എടുക്കാൻ അവസരമൊരുക്കാമെന്നും ടീമിന്റേ പ്ലേ മേക്കറാക്കാമെമെന്നും മെസി നെയ്മറോട് പറഞ്ഞു . മെസിയുടെയും സുവാരസിന്റെയും നിഴലിൽ നിന്ന് പുറത്തുകടക്കാൻ തനിക്കാവില്ലെന്ന തിരിച്ചറിവിലാണ് നെയ്മർ ബാഴ്സ വിടാൻ തീരുമാനിച്ചതെന്ന സൂചനകളുണ്ടായിരുന്നു . ഈ പശ്ചാത്തലത്തിലായിരുന്നു മെസിയുടെ വാഗ്ദാനം . ഈ സംഭാഷണത്തിനുശേഷം യുവന്റൻസിനെതിരെ നടന്ന മത്സരത്തിൽ മെസി , നെയ്മർക്കായി രണ്ട് ഗോളവസരങ്ങൾ ഒരുക്കുകയും ഇത് അദ്ദേഹം ഗോളാക്കി മാറ്റുകയും ചെയ്തിരുന്നു . ഹാട്രിക്ക് തികയ്ക്കാനായി മെസി ഒരുക്കിയ അവസരം മുതലാക്കാൻ ഈ മത്സരത്തിൽ നെയ്മർക്കായില്ല . മെസി ബാലൺ ഡി ഓർ വരെ വാഗ്ദാനം ചെയ്തെങ്കിലും ബാഴ്സ വിടാനുള്ള തീരുമാനം അതിനു മുൻപേ നെയ്മർ ഉറപ്പിച്ചിരുന്നുവെന്നും റിപ്പോർട്ടിൽ പറയുന്നു . ഇതുവരെ അഞ്ചു തവണ ബലൺ ഡി ഓർ , ഫിഫ ലോക ഫുട്ബോളർ പട്ടങ്ങൾ സ്വന്തമാക്കിയിട്ടുള്ള മെസി , ഇക്കാര്യത്തിൽ മറ്റു താരങ്ങളേക്കാൾ മുൻപിലാണ് . നാലു തവണ പുരസ്കാരം നേടിയിട്ടുളള ക്രിസ്റ്റ്യാനോ റൊണാൾഡോ തൊട്ടു പിന്നിലുണ്ട് . ലോക ഫുട്ബോളിൽ ഇവർക്കൊപ്പം എണ്ണപ്പെടുന്ന താരമാണെങ്കിലും ഇതുവരെ ഈ പുരസ്കാരം നേടാൻ നെയ്മറിനായിട്ടില്ല . 222 മില്യൺ യൂറോയുടെ ( 261 മില്യൺ ഡോളർ ) റെക്കോർഡ് തുകയ്ക്കാണ് നെയ്മർ ബാഴ്സലോണ വിട്ട ഫ്രഞ്ച് ക്ലബ്ബായ പിഎസ്ജിയിൽ ചേർന്നത് .


മോഹൻലാൽ നായകനായി അഭിനയിക്കുന്ന വില്ലൻ എന്ന സിനിമയ്ക്കായുള്ള കാത്തിരിപ്പിലാണ് പ്രേക്ഷകർ . ബി ഉണ്ണിക്കൃഷ്ണൻ സംവിധാനം ചെയ്യുന്ന സിനിമ 27നാണ് റിലീസ് ചെയ്യുക . വില്ലന്റെ പ്രത്യേകതകൾ 1 . സിനിമയുടെ ഏറ്റവും വലിയ ആകർഷണം മോഹൻലാൽ എന്ന നടൻ തന്നെ . സ്റ്റൈലിഷ് ലുക്കിൽ വരുന്ന മോഹൻലാലിന്റെ പ്രകടനം പ്രേക്ഷകർക്ക് ആസ്വാദ്യകരമാകുമെന്നാണ് കരുതുന്നത് . മോഹൻലാലിനൊപ്പം മലയാളത്തിന്റെ പ്രിയ നടി മഞ്ജു വാര്യരും നായികയായി ചിത്രത്തിലുണ്ട് . 2 . തമിഴ് സ്റ്റാർ വിശാൽ ആദ്യമായി മലയാളത്തിൽ എത്തുന്നുവെന്നതാണ് മറ്റൊരു പ്രത്യേകത . തമിഴ് നടി ഹൻസികയും സിനിമയിലുണ്ട് . 3 . ഇന്ത്യയിൽ പൂർണമായി 8കെ റെസല്യൂഷനിൽ ചിത്രീകരിക്കുന്ന ആദ്യ ചിത്രമാണ് വില്ലൻ . റെഡ് ക്യാമറയുടെ വെപ്പൺ ശ്രേണിയിലുള്ള ഹീലിയം 8കെ എന്ന ക്യാമറയാണ് ചിത്രീകരണത്തിന് വേണ്ടി ഉപയോഗിച്ചിരിക്കുന്നത് . 4 . മലയാളത്തിന് ആദ്യമായി 100 കോടി രൂപയ്ക്കു മുകളിൽ കളക്ഷൻ നേടിക്കൊടുത്ത പുലിമുരുകനു ശേഷം പീറ്റർ ഹെയ്ൻ സ്റ്റണ്ട് കൊറിയോഗ്രാഫി ചെയ്യുന്ന ചിത്രം .


മൊബൈൽ മെസേജിംഗ് ആപ്ലിക്കേഷൻ വാട്സ്ആപ്പ് പേയ്മന്റ് ഫീച്ചർ അവതരിപ്പിച്ചിട്ട് ദിവസങ്ങൾ മാത്രമേ ആയിട്ടുള്ളൂ . എന്നാൽ രാജ്യത്തെ ഡിജിറ്റൽ പേയ്മെന്റ് സംവിധാനത്തിന് മികച്ച കുതിപ്പാണ് ഉണ്ടാക്കിയിട്ടുള്ളത് . കഴിഞ്ഞ വർഷമാണ് വാട്സ്ആപ്പ് രാജ്യത്തെ സ്വകാര്യ ബാങ്കുകളുമായി സഹകരിച്ച് ഡിജിറ്റൽ വാലറ്റ് ആരംഭിക്കാനുള്ള നീക്കം കഴിഞ്ഞ വർഷമാണ് ആരംഭിച്ചത് . എന്നാൽ വിദേശകമ്പനിയെ ഇന്ത്യൻ പേയ്മെന്റ് രംഗത്ത് ചുവടുറപ്പിക്കുന്നതിന് എതിർപ്പുമായി രംഗത്തെത്തിയത് റിസർവ് ബാങ്കായിരുന്നു . 1956ലെ കമ്പനീസ് ആക്ടിന് കീഴിലാണ് 2013ൽ വാട്സ്ആപ്പ് പേയ്മെന്റ് സർവീസ് രജിസ്റ്റർ ചെയ്തത് . അമേരിക്ക ആസ്ഥാനമായി പ്രവർത്തിക്കുന്ന ഫേസ്ബുക്കിന്റെ ഉടമസ്ഥതയിലുള്ള വാട്സ്ആപ്പിന് ഇന്ത്യൻ പേയ്മെന്റ് മാർക്കറ്റിൽ പ്രവേശിക്കുന്നതിന് വിലങ്ങുതടിയായത് . യുപിഐ പേയ്മെന്റിനെ പിന്തുണയ്ക്കുന്ന സർക്കാർ 2017ലാണ് വാട്സ്ആപ്പിന്റെ പേയ്മെന്റ് സർവീസിന് പച്ചക്കൊടി വീശിയത് . അമേരിക്കയിൽ ഫേസ്ബുക്ക് മെസ്സഞ്ചർ വഴി പേയ്മെന്റ് നടത്താനുള്ള സംവിധാനം ഫേസ്ബുക്ക് വിജയകരമായി പൂർത്തിയാക്കിയതിന് പിന്നാലെയാണ് ഇന്ത്യയിൽ വാട്സ്ആപ്പ് പേയ്മെന്റ് ഫീച്ചർ അവതരിപ്പിക്കുന്നത് . ഹഖാനി നെറ്റ് വർക്കിനും ഭീകരസംഘടനകൾക്കുമെതിരെ നടപടിയെടുക്കൂഃ പാകിസ്താനോട് യുഎസ് , നീക്കം ബന്ധം മെച്ചപ്പെടുത്താൻ !


വാലന്റൈൻസ് ഡേ ആഘോഷിക്കാൻ ഓഫറുകളുമായി ജെറ്റ് എയർവേയ്സ് . രാജ്യത്തെ ഏറ്റവും വലിയ സ്വകാര്യ എയർലൈനായ ജെറ്റ് എയർവെയ്സ് ചൊവ്വാഴ്ചയാണ് വലന്റൈൻസ് ഡേ ഓഫറുകൾ പ്രഖ്യാപിച്ചത് . 999 രൂപ മുതലാണ് ടിക്കറ്റ് നിരക്കുകൾ ആരംഭിയ്ക്കുന്നത് . നാല് ദിവസം നീണ്ടുനിൽക്കുന്ന പ്രമോഷണൽ ഓഫറിൽ ഫെബ്രുവരി 17 മുതൽ മാർച്ച് ഒന്നുവരെയുള്ള കാലയളവിനുള്ളിലുള്ള യാത്രകൾക്കാണ് ഓഫർ ലഭ്യമാകുക . ബുക്ക് ചെയ്ത് 15 ദിവസത്തിനുള്ളിലുള്ള ആഭ്യന്തര സർവ്വീസുകൾക്കാണ് ഓഫർ ബാധകമായിട്ടുള്ളതെന്നും ജെറ്റ് എയർവേയ്സ് വാർത്താക്കുറിപ്പിൽ പറയുന്നു . നേരത്തെ ടാറ്റയുടെ വിസ്താര എയർലൈൻസ് 899 രൂപ മുതൽ ആകർഷകമായ ഇളവുകളുമായി വലന്റൈൻസ് ഡേ ഓഫറുകൾ പ്രഖ്യാപിച്ചിരുന്നു . 2017 ഫെബ്രുവരി 28 മുതൽ സെപ്തംബർ 20 വരെയുള്ള കാലയളവിലുള്ള യാത്രകൾക്കാണ് വിസ്താരയുടെ ഓഫർ ലഭിയ്ക്കുക . ഇതിന് പുറമേ ബിസിനസ് ക്ലാസിന് 60 ശതമാനം വരെയും പ്രീമിയം ഇക്കോണമി ക്ലാസിൽ 40 ശതമാനം വരെ ഡിസ്കൌണ്ടും കമ്പനി വാഗ്ദാനം ചെയ്യുന്നു .


മോഹൻലാലിൻറെ സിനിമപ്രേമികൾ കാത്തിരിക്കുന്ന ഒടിയൻ വെള്ളിയാഴ്ച തന്നെ റിലീസ് ചെയ്യുമെന്ന് അണിയറക്കാർ . ഔദ്യോഗിക ഫേസ്ബുക്ക് പേജിലൂടെയാണ് ഈ കാര്യം അറിയിച്ചത് . മുൻനിശ്ചയിച്ചിരുന്നത് പോലെ തന്നെ നാളെ പുലർച്ചെ 4.30 മുതൽ ഒടിയന്റെ എല്ലാ ഷോകളും ഉണ്ടായിരിക്കുന്നതാണ് എന്നാണ് ഫേസ്ബുക്ക് പോസ്റ്റിൽ പറയുന്നത് . അതേ സമയം നാളെ സംസ്ഥാന വ്യാപകമായി ഹർത്താൽ പ്രഖ്യാപിച്ച ബിജെപിക്കെതിരെ രൂക്ഷമായി പ്രതികരിച്ച് മോഹൻലാൽ ഫാൻസ് രംഗത്ത് എത്തി . വേണുഗോപാലൻ നായരുടെ മരണത്തിൽ പ്രതിഷേധിച്ച് ഹർത്താൽ നടത്തും എന്ന് പറയുന്ന ബിജെപി കേരളത്തിൻറെ ഫേസ്ബുക്കിലിട്ട പോസ്റ്റിലാണ് പ്രധാനമായും ഫാൻസ് രൂക്ഷമായ കമൻറുകൾ നടത്തുന്നത് . തിരുവനന്തപുരം മുട്ടട സ്വദേശി വേണുഗോപാലൻ നായർ വ്യാഴാഴ്ച നാലുമണിയോടെയാണ് മരിച്ചത് . ഇന്ന് പുലർച്ചെയാണ് വേണുഗോപാലൻ സെക്രട്ടേറിയറ്റിന് മുന്നിൽ സ്വയം തീകൊളുത്തിയത് . മോഹൻലാലിൻറെ ഏറ്റവും വലിയ ചിത്രങ്ങളിൽ ഒന്നായ ഒടിയൻ നാളെ റിലീസ് പ്രഖ്യാപിച്ചിരിക്കുകയാണ് . ഇതിൻറെ ഒരുക്കത്തിലാണ് സംസ്ഥാനത്തെ മോഹൻലാൽ ഫാൻസും ചിത്രത്തിൻറെ അണിയറക്കാരും ഇതിനിടയിലാണ് ബിജെപി ഹർത്താൽ പ്രഖ്യാപിച്ചത് . ഇതോടെയാണ് ബിജെപിക്കെതിരെ സോഷ്യൽ മീഡിയ പ്രതികരണവുമായി മോഹൻലാൽ ആരാധകർ എത്തിയത് .


‘ചീക്കു’ എന്ന ഇരട്ടപ്പേര് വന്നതി ൻറെ രഹസ്യം തുറന്നുപറഞ്ഞ് ഇന്ത്യൻ ക്യാപ് റ്റൻ വിരാട് കോലി . ബോളിവുഡ് താരം ആമിർഖാനുമായി ടി . വി ഷോയിൽ നടത്തിയ ചാറ്റിലാണ് താരം രഹസ്യം പുറത്തുപറഞ്ഞത് . അണ്ടർ 17 ടീമിൽ കളിക്കുന്ന സമയത്ത് നടത്തിയ മുടിവെട്ടാണ് ചീക്കു എന്ന പേരി ന് കാരണമായതെന്ന് കോലി പറഞ്ഞു . മുടി വെട്ടിയതോടെ തൻറെ ചെവി വലുതായി തോന്നി . മുയലി ൻറെ ചെവിയോട് സാദൃശ്യമുള്ള ചെവി കണ്ടതോടെ സഹതാരങ്ങൾ കളിയാക്കി ചീക്കു എന്ന് വിളിക്കാൻ തുടങ്ങി . ഇത് എം . എസ് ധോണിയാണ് ഗ്രൌണ്ടിൽ എത്തിച്ചതെന്നും കൊഹ് ലി പറഞ്ഞു . സ് റ്റംമ്പിന് പിറകിൽ നിന്നുള്ള ധോണിയുടെ വിളി സ് റ്റംമ്പ് മൈക്കിലൂടെ പുറത്തുവരികയും അങ്ങാടിപ്പാട്ടാവുകയുമായിരുന്നെന്നും കോലി പറഞ്ഞു . 2011 ലോകകപ്പി ൻറെ ഫൈനലിൽ സച്ചിൻ പുറത്തായപ്പോൾ എന്ത് തോന്നിയെന്ന ആമിർഖാ ൻറെ ചോദ്യത്തോട് കോലിയുടെ മറുപടി ഇങ്ങനെയായിരുന്നു . ‘എല്ലാവരെയും പോലെ മത്സരം കൈവിട്ടു എന്ന് തോന്നി’ . സെവാഗും സച്ചിനും തുടക്കത്തിൽ പുറത്തായ മതസരത്തിൽ ശേഷം എത്തിയ കോലിയും ഗൌതം ഗംഭീറും ചേർന്നുള്ള മൂന്നാം വിക്കറ്റ് കൂട്ടുകെട്ടിൽ നേടിയ 83 റൺസാണ് മത്സരത്തിലേക്ക് ഇന്ത്യയെ തിരിച്ചുകൊണ്ടുവന്നതും ലോകകപ്പ് നേടാൻ സഹായിച്ചതും . 49 ബാളിൽ 35 റൺസായിരുന്നു മത്സരത്തിൽ കോലിയുടെ സംഭാവന . ആമിർഖാനുമായുള്ള ചാറ്റ് ഷോ ചാനലിൽ സംപ്രേക്ഷണം ചെയ് തിട്ടില്ല .


ഓസീസിനെതിരെ ആദ്യ ടെസ്റ്റിൽ ലോക റെക്കോഡിനൊപ്പമെത്തി ഇന്ത്യൻ വിക്കറ്റ് കീപ്പർ ഋഷഭ് പന്ത് . ഒരു ഇന്നിങ്സിൽ ഏറ്റവും കൂടുതൽ ക്യാച്ചുകളെന്ന റെക്കോഡിനൊപ്പമാണ് പന്തെത്തിയത് . 11 ക്യാച്ചുകളാണ് പന്ത് ടെസ്റ്റിൽ ഒന്നാകെ സ്വന്തമാക്കിയത് . ഇതിൽ ആറെണ്ണം ആദ്യ ഇന്നിങ്സിലും അഞ്ച് ക്യാച്ചുകൾ രണ്ടാം ഇന്നിങ്സിലും . ഒരു ടെസ്റ്റ് ഇന്നിങ്സിൽ ഏറ്റവും കൂടുതൽ ക്യാച്ചുകളെടുത്ത ഇന്ത്യൻ വിക്കറ്റ് കീപ്പറെന്ന് എം . എസ് ധോണിയുടെ നേട്ടത്തിനൊപ്പമെത്താനും പന്തിന് സാധിച്ചിരുന്നു . ഒരു ടെസ്റ്റിൽ 10 ക്യാച്ച് വീതമെടുത്ത ഓസീസ് മുൻ വിക്കറ്റ് കീപ്പർ ആഡം ഗിൽക്രിസ്റ്റ് , ബോബ് ടെയ്ലർ ( ഇംഗ്ലണ്ട് ) വൃദ്ധിമാൻ സാഹ ( ഇന്ത്യ ) എന്നിവരെ മറികടക്കാനും പന്തിനായി . ഒരു ടെസ്റ്റിൽ ഏറ്റവും കൂടുതൽ ക്യാച്ചുകളെന്ന ലോക റെക്കോഡുക്കാരുടെ ലിസ്റ്റിലാണ് അഡ്ലെയ്ഡ് ടെസ്റ്റിലെ പ്രകടനത്തോടെ പന്ത് ഇടം നേടിയത് . ഇംഗ്ലണ്ട് വിക്കറ്റ് കീപ്പർ ജാക്ക് റസ്സൽ ( 1995ൽ ദക്ഷിണാഫ്രിക്കയ്ക്കെതിരെ ജൊഹാനസ്ബർഗിൽ ) , ദക്ഷിണാഫ്രിക്കൻ വിക്കറ്റ് കീപ്പർ എ . ബി . ഡിവില്ലിയേഴ്സ് ( 2013ൽ പാക്കിസ്ഥാനെതിരെ ജൊഹാനസ്ബർഗിൽ ) എന്നിവർക്കൊപ്പമാണ് പന്തും റെക്കോർഡ് ബുക്കിൽ ഇടംപിടിച്ചത് . ഇതിനിടെ രണ്ടാം ഇന്നിങ്സിൽ ജസ്പ്രീത് ബുമ്രയുടെ പന്തിൽ നഥാൻ ലിയോണിന്റെ ക്യാച്ച് കൈവിട്ടത് റെക്കോഡ് ഒറ്റയ്ക്ക് സ്വന്തമാക്കാനുള്ള അവസരവും പന്തിന് നഷ്ടമായി .


കാൽപ്പന്തുകളിയുടെ ലോകത്തു നിന്നും കാൽപ്പനീക ഈണങ്ങളുമായി വന്നു മലയാളികളെ നിരന്തരം പാട്ടുപാടിച്ചയാളാണ് എ ടി ഉമ്മർ എന്ന വടക്കേ മലബാറുകാരൻ . കണ്ണൂരിലെയും തലശേരിയിലെയും ഫുട്ബോൾ മൈതാനങ്ങളിൽ നിന്നും 1960 കളുടെ മധ്യത്തിലാണ് മലയാള സിനിമാസംഗീത ലോകത്തേക്ക് ഉമ്മർ കടന്നുവരുന്നത് . കെ രാഘവനും ദക്ഷിണാമൂർത്തിയും ബാബുരാജും ദേവരാജനുമൊക്കെ ചേരുന്ന ഒന്നാംതലമുറ താളമിട്ടുയർത്തിയ ഈണങ്ങളുടെ കൊട്ടാരം തല ഉയർത്തിത്തുടങ്ങുന്ന കാലം . എം കെ അർജ്ജുനനെന്ന തുടക്കക്കാരനിൽ രണ്ടാം തലമുറയും ശ്രദ്ധേയമായിത്തുടങ്ങിയിരുന്ന അറുപതുകൾ . അപ്പോഴാണ് അങ്ങു വടക്കു കണ്ണൂരിലെ അഞ്ചുകണ്ടിയിൽ നിന്നും ഉമ്മറെന്ന വെളുത്തു മെലിഞ്ഞ ചെറുപ്പക്കാരൻ ഈണക്കൂട്ടുകളുമായി മദ്രാസിൽ വണ്ടിയിറങ്ങുന്നത് . മെലഡികളുടെ പെരുമഴക്കാലമായിരുന്നു പിന്നീട് മലയാളത്തിൽ . അറുപതുകളുടെ ഒടുവിൽ തളിരിട്ട ഉമ്മറിന്റെ ഗ്രാഫ് എഴുപതുകളിൽ കുതിച്ചുയർന്നു . നീലജലാശയത്തിൽ . . ചെമ്പകപ്പൂങ്കാവനം . . വാകപ്പൂമരം ചൂടും . . ദേവീ നിൻചിരിയിൽ . . മാരിവില്ലു പന്തലിട്ട . . . പ്രണയവും വിരഹവും പ്രതീക്ഷകളും ജ്വലിപ്പിക്കുന്ന എഴുന്നൂറിലധികം ഗാനങ്ങൾ മലയാളിക്കു നൽകിയ എ ടി ഉമ്മർ വിടപറഞ്ഞിട്ട് പതിനഞ്ചു വർഷങ്ങൾ . കുന്നുമ്മൽ അഞ്ചുകണ്ടിയിലെ മൊയ്തീൻ കുഞ്ഞിന്റെയും സൈനബയുടെയും മകനായി 1933ലാണ് ഉമ്മറിന്റെ ജനനം . എസ്എസ്എൽസി പഠനത്തിനു ശേഷം സംഗീതവും ഫുട്ബോളും ചോരയിൽ ചാലിച്ചു നടക്കുന്ന കാലം . സംഗീതത്തിൽ ഉപരിപഠനം നടത്താനായിരുന്നു മോഹം . വേണുഗോപാലൻ ഭാഗവതർ ആദ്യഗുരു . ഭാഗവതരുടെ കീഴിൽ നാലു വർഷത്തെ പഠനത്തിനു ശേഷം വളപട്ടണം മുഹമ്മദിനും ശരത്ചന്ദ്ര മറാത്തേ , കാസർകോടു കുമാർ എന്നിവരുടെ കീഴിൽ തുടർപഠനം . പിന്നെ നേരെ ഇറങ്ങിയത് കളിക്കളത്തിലേക്കാണ് . സ്പിരിറ്റ്ഡ് യൂത്ത് കണ്ണൂർ എന്ന ടീമിനു വേണ്ടി ജേഴ്സിയണിഞ്ഞു . മദിരാശി മലയാളം സമാജത്തിന്റെ നാടകത്തിനു സംഗീതമൊരുക്കാൻ കൂട്ടുകാരൻ ഡോ പവിത്രൻറെ ക്ഷണം . തുടർന്ന് 1967ൽ ഡോ ബാലകൃഷ്ണൻ നിർമ്മിച്ച് എം എസ് മണി സംവിധാനം ചെയ്ത തളിരുകൾ എന്ന ചിത്രത്തിലൂടെ സിനിമാ ജീവിതത്തിനു തളിരിട്ടു . ഡോ പവിത്രൻ തന്നെയായിരുന്നു ഗാനരചന . ആകാശവീഥിയിൽ എന്നു തുടങ്ങുന്ന ആദ്യ ഗാനത്തിനു ശബ്ദം പകർന്നത് യേശുദാസ് . 1968ൽ എ ബി രാജ് ചിത്രമായ കളിയല്ല കല്ല്യാണത്തിൽ ഉമ്മറിന്റെ ഈണങ്ങൾക്ക് അക്ഷരങ്ങൾ നൽകിയത് പി ഭാസ്കരൻ . മെലഡികൾ സൃഷ്ടിക്കുന്ന ഉമ്മറിലെ പ്രതിഭയെ എളുപ്പം തിരിച്ചറിഞ്ഞു , സാക്ഷാൽ എ വിൻസെന്റ് . 1969ൽ ആൽമരത്തിൽ പി ഭാസ്കരന്റെ വരികൾക്കു ഈണമൊരുക്കാൻ വിൻസെന്റ് ക്ഷണിച്ചത് ഉമ്മറിനെ . 1971ൽ വിൻസെന്റിന്റെ തന്നെ ആഭിജാത്യത്തിൽ ഭാസ്കരനും ഉമ്മറും വീണ്ടുമൊന്നിച്ചു . ചെമ്പകപ്പൂങ്കാവനത്തിലെ പൂമരച്ചോട്ടിൽ തപസിരുന്ന ആട്ടിടയനും മഴമുകിലൊളിവർണ്ണൻ ഗോപാലകൃഷ്ണനുമൊക്കെ മലയാളക്കരയിൽ പാട്ടിന്റെ പാലാഴി തീർത്തു . പ്രണയവും ഭക്തിയും ചേർത്തു വച്ച മെലഡികൾ . അടൂർ ഭാസിയും അമ്പിളിയും പാടിയ ' തള്ള് തള്ള് തള്ളാക്കു വണ്ടി ' യിലൂടെ ഹാസ്യവും വഴങ്ങുമെന്ന് ഉമ്മർ തെളിയിച്ചു . ആഭിജാത്യം ഒരു തുടക്കമായിരുന്നു . മലയാള സിനിമയിലെ ഉമ്മർ യുഗത്തിന്റെ തുടക്കം . ഉത്സവം എന്ന അക്കാലത്തെ ന്യൂജനറേഷൻ ചിത്രത്തിലൂടെയാണ് പൂവച്ചൽ ഖാദർ - എ ടി ഉമ്മർ കൂട്ടുകെട്ടിന്റെ പിറവി . സ്വയംവരത്തിനു പന്തലൊരുക്കി , ആദ്യസമാഗമ ലജ്ജ എന്നിവയിൽ തുടങ്ങി പിൽക്കാലത്തു 141 ഗാനങ്ങളാണ് ഇരുവരും ചേർന്നു സൃഷ്ടിച്ചത് . ബിച്ചു തിരുമലയും ശ്രീകുമാരൻ തമ്പിയും സത്യൻ അന്തിക്കാടും മങ്കൊമ്പു ഗോപാലകൃഷ്ണനും യൂസഫലി കേച്ചേരിയും ഭരണിക്കാവ് ശിവകുമാറുമൊക്കെ അക്ഷരക്കൂട്ടുകളുമായി ഉമ്മറിനൊപ്പം ഒരുമിച്ചപ്പോഴൊക്കെ മലയാളത്തിൽ ഭാവ - സംഗീത വസന്തം വിടർന്നു . അപ്പൻ തച്ചേത്തിന്റെ വരികൾക്ക് ദർബാരി കാനഡയിൽ ചിട്ടപ്പെടുത്തിയ ദേവീനിൻചിരിയിൽ ( രാജപരമ്പര ) എങ്ങനെ മറക്കാനാണ് ? സത്യൻ അന്തിക്കാടിന്റെ ഒരു നിമിഷം തരൂ എന്ന ഗാനം ഇന്നും മനസ്സിൽ കൊളുത്തി വലിക്കുന്നതും ഈണത്തിന്റെ പ്രത്യേകത തന്നെ . ബിച്ചുതിരുമലയുടെ നീലജലാശയത്തിൽ നീരാടുന്ന ഹംസ ഭാവനകളെ എസ് ജാനികയുടെ മധുരസ്വരത്തിൽ ലയിപ്പിച്ചു ചേർത്ത പ്രതിഭയെ എന്തു പേരിട്ടു വിളിക്കണം . മൂന്നരപ്പതിറ്റാണ്ടു മുമ്പുള്ള കേരളീയ ഗ്രാമീണ ജീവിതങ്ങളുടെ നേർക്കാഴ്ചയായിരുന്നു ഭൂരിപക്ഷം എ ടി ഉമ്മർ ഗാനങ്ങളും . ലളിത ജീവിതങ്ങളുടെ മേൽ മധുര സംഗീതം കൊണ്ട് വെറുതെ തൊടുകയായിരുന്നില്ല അദ്ദേഹം . എൺപതുകളുടെ തുടക്കത്തിൽത്തന്നെ മലയാളത്തിലെ ആദ്യരണ്ടു തലമുറകളിലെ സംഗീതസംവിധായകരിൽ പലരും അണിയറയിലേക്ക് ഒതുങ്ങിയപ്പോൾ തൊണ്ണൂറുകളുടെ ആദ്യപകുതി വരെ സിനിമാ ലോകത്ത് സാനിധ്യമറിയിക്കാൻ എ ടി ഉമ്മറിനു കഴിഞ്ഞതും വെറുതെയല്ല .


ഹോളിവുഡ് ആക്ഷൻ താരം ടോം ക്രൂസിന് ചിത്രീകരണത്തിനിടെ പരിക്ക് . മിഷൻ ഇംപോസിബിൾ എന്ന ആഗോള ഹിറ്റ് ആക്ഷൻ പരമ്പരയുടെ ആറാം ഭാഗത്തിൻറെ ചിത്രീകരണത്തിനിടെ ഞായറാഴ്ച രാവിലെയാണ് അപകടം . തുടർന്ന് ചിത്രീകരണം നിർത്തിവച്ചു . കാലിന് പരിക്കേറ്റ താരത്തെ വിദഗ്ധപരിശോധനയ്ക്ക് വിധേയമാക്കി . അപകടത്തിൻറെ വീഡിയോ ദൃശ്യങ്ങൾ വൈറലാണ് . ബഹുനില കെട്ടിടത്തിനു മുകളിലൂടെയുള്ള ചാട്ടത്തിനിടയിലാണ് അപകടം . റോപ് ഉപയോഗിച്ച് ചാടുന്നതിനിടയിൽ ചാട്ടം പിഴക്കുകയായിരുന്നു . തുടർന്ന് കെട്ടിടത്തിനു മുകളിലേക്ക് വലിഞ്ഞു കയറുന്ന ക്രൂസ് മുടന്തി നീങ്ങുന്നതും വീഡിയോയിലുണ്ട് . ഹോളിവുഡിലെ പണംവാരി ചിത്രങ്ങളിൽ മുൻനിരയിലാണ് മിഷൻ ഇംപോസിബിൾ . ടോം ക്രൂയിസിന്റെ തന്നെ ഉമസ്ഥതയിലുള്ള നിർമ്മാണക്കമ്പനിയാണ് ചിത്രങ്ങളുടെ നിർമ്മാണം . ക്രിസ്റ്റഫർ മക് ക്വരെയാണ് സംവിധായകൻ . 2019ൽ പുറത്തിറങ്ങുന്ന ചിത്രത്തിന്റെ ഗ്രാഫിക്സ് രംഗങ്ങളുടെ ചിത്രീകരണമാണ് ഇപ്പോൾ നടക്കുന്നത് . ടോം ക്രൂയിസിന്റെ ചലച്ചിത്ര ജീവിതത്തിലെ ഏറ്റവും വെല്ലുവിളി ഉയർത്തുന്ന ചിത്രമാണിതെന്നാണ് അണിയറക്കാരുടെ അവകാശവാദം .


സ്മാർഫോൺ വിപണിയിലെ മുൻനിര കമ്പനിയായ കൂൾപാഡ് നോട്ട് 3 പുതിയ ഫീച്ചറുകൾ വിപണിയിലിറക്കി ആളുകളെ ആകർഷിക്കുകയാണ് . ഉത്തർപ്രദേശ് വിപണിയിലും തരംഗമാകാൻ ഒരുങ്ങിയിരിക്കുകയാണ് കൂൾ പാഡ് നോട്ട് 3 . ഇതിനോടകം 270,000 കൂൾപാഡ് നോട്ട് 3 സ്മാർട്ട് ഫോണുകൾ കമ്പനി വിറ്റു കഴിഞ്ഞു . ഇനി ഉത്തർപ്രദേശ് വിപണി കീഴടക്കുക എന്നതാണ് കമ്പനി ലക്ഷ്യമിടുന്നത് . ആദ്യത്തെ ഇന്ത്യൻ നിർമ്മിത ഫോണാണ് കൂൾപാഡ് നോട്ട് 3 . വളരെ ചെറിയ ബഡ്ജറ്റിൽ കൈനിറയെ ആകർഷകമായ ഫീച്ചറുകളാണ് കൂൾപാഡ് ഉപഭോക്താക്കൾക്ക് നൽകുന്നത് . അതു തന്നെയാണ് ആളുകളെ കൂൾപാഡിന്റെ ഇഷ്ട ഉപഭോക്താക്കളാക്കുന്നതും . കൂൾപാഡ് തങ്ങളുടെ ഏറ്റവും പുതിയ നോട്ട് 3 ലൈറ്റും വിപണിയിലിറക്കി കഴിഞ്ഞു . ഉത്തർപ്രദേശ് വിപണിയിൽ കൂൾപാഡ് നോട്ട് 3 ലൈറ്റും ഇടംപിടിച്ചിരിക്കുകയാണ് . ഓൺലൈൻ സൈറ്റായ ആമസോണിൽ നോട്ട് 3 ലൈറ്റ് ലഭ്യമാണ് . വെറും 8999രൂപയ്ക്ക് കൂൾപാഡ് നോട്ട് 3 ലൈറ്റ് നിങ്ങൾക്ക് സ്വന്തമാക്കാം . വീഡിയോകോണുമായി ചേർന്നാണ് കൂൾപാഡ് പുതിയ ഫോൺ ഇറക്കിയിരിക്കുന്നത് . ചുരുങ്ങിയ കാലയളവിൽ മികച്ച പ്രതികരണമാണ് കൂൾപാഡ് നോട്ട് 3 ക്ക് ലഭിച്ചതെന്ന് കൂൾപാഡ് സിഇഒ സയ്ദ് താജ്ദ്ദീൻ പറയുന്നു . ഇന്ത്യൻ വിപണി പിടിച്ചടക്കുക എന്നതാണ് തങ്ങളുടെ ലക്ഷ്യമെന്നും അദ്ദേഹം പറയുകയുണ്ടായി . ഫിൻഗർപ്രിന്റ് സ്കാനുകൾ തന്നെയാണ് കൂൾപാഡ് നോട്ട് 3യുടെ പ്രധാന സവിശേഷത . 16ജിബി ഇന്റേണൽ മെമ്മറിയ്ക്കൊപ്പം നോട്ട്3 ലൈറ്റിലെ 3ജിബി റാം അതിന്റെ മികവുറ്റ പ്രവർത്തനങ്ങൾ ഉറപ്പുവരുത്തുന്നു .


ഡോളറുമായുള്ള വിനിമയത്തിൽ രൂപയുടെ മൂല്യം 13 മാസത്തെ താഴ്ന്ന നിരക്കിൽ . രൂപ 66ന് താഴേക്ക് പതിച്ചു . 30 പൈസയുടെ നഷ്ടമാണ് മൂല്യത്തിൽ ഇന്ന് ഉണ്ടായിരിക്കുന്നത് . രാജ്യാന്തര വിപണിയിൽ ക്രൂഡോയിൽ വില വർദ്ധിക്കുന്നതാണ് മൂല്യം ഇടിവിനുള്ള പ്രധാന കാരണം . ക്രൂഡോയിൽ വാങ്ങുന്നതിനായി വൻ തോതിലാണ് ഡോളർ ചെലവഴിക്കുന്നത് . ധനക്കമ്മി ഉയരുന്നതും പ്രതിസന്ധി സൃഷ്ടിക്കുന്നു . അമേരിക്കൻ കേന്ദ്രബാങ്ക് പലിശ കുറയ്ക്കുന്നതിനാൽ രാജ്യാന്തര വിപണിയിൽ ഡോളർ കരുത്താർജിക്കുന്നതും രൂപയ്ക്ക് തിരിച്ചടിയാകുന്നുണ്ട് . 22 പൈസ നഷ്ടത്തിൽ 66 രൂപയ്ക്ക് മുകളിലാണ് നിലവിൽ രൂപയുടെ വിനിമയം . എണ്ണവില ഉയരുന്നതും പ്രാദേശിക ഓഹരി വിപണികളുടെ പതനവും രൂപയ്ക്കു പ്രഹരമായിട്ടുണ്ട് . രാജ്യത്തിന്റെ ധനക്കമ്മി ഉയരുന്നതും പ്രതികൂല ഘടകമാണ് . വിദേശിനിക്ഷേപകർ ഇന്ത്യ വിപണികളിൽ നിന്നു പിൻമാറുന്നതും രൂപയുടെ മൂല്യത്തെ ബാധിച്ചിട്ടുണ്ട് .


ഹൃദയം പ്രവർത്തനം നിലച്ചശേഷവും മനുഷ്യൻറെ ബോധം മറയുന്നില്ലെന്ന് പുതിയ കണ്ടുപിടുത്തം . ഹൃദയം നിലച്ച് 30 സെക്കൻറിനുള്ളിൽ മസ്തിഷ്കം പ്രവർത്തനം നിർത്തുമെന്നും പിന്നീട് തിരിച്ചു വരില്ലെന്നുമാണ് നമ്മുടെ ഇതുവരെയുള്ള ധാരണ . മസ്തിഷ്കം പ്രവർത്തനം നിർത്തിയാൽ ബോധം മറയുമെന്നായിരുന്നു കരുതിയിരുന്നത് . എന്നാൽ ഇത് പൂർണ്ണമായും ശരിയല്ലെന്നതാണ് പുതിയ കണ്ടെത്തൽ . സൌത്താംടൺ സർവകലാശാലയിലെ ശാസ്ത്രജ്ഞർ നടത്തിയ പഠനമാണ് മരണാനന്തര ജീവിതത്തിന് തെളിവുകൾ നിരത്തുന്നത് . ഹൃദയം നിലച്ച ശേഷം മൂന്ന് മിനിറ്റുവരെ മനുഷ്യന്റെ ബോധം മറയുന്നില്ലെന്നതാണ് ഇവരുടെ കണ്ടെത്തൽ . ഒരു നിമിഷം കൊണ്ട് സംഭവിക്കുന്നതല്ല മരണം എന്നതാണ് ഈ ഗവേഷകർ ഉയർത്തുന്ന പ്രധാന വാദം . മരണം എന്നത് ശരീരത്തിലെ അവയവങ്ങൾ പ്രവർത്തനം നിർത്തിയാലും സാവധാനത്തിൽ സംഭവിക്കുന്ന ഒന്നാണെന്ന് ഇവർ പറയുന്നു . ഹൃദയാഘാതത്തെ തുടർന്ന് മരണം മുന്നിൽ കണ്ട 2060 മനുഷ്യർക്കിടയിലാണ് പഠനം നടത്തിയത് . അമേരിക്ക , ബ്രിട്ടൻ , ഓസ്ട്രിയ തുടങ്ങി രാജ്യങ്ങളിൽ നിന്നുള്ളവരെയായിരുന്നു പഠനവിധേയരായത് . വൈദ്യശാസ്ത്രം മരിച്ചെന്ന് വ്യക്തമാക്കിക്കഴിഞ്ഞ ശേഷവും ഏതെങ്കിലും തരത്തിലുള്ള ബോധം ഇവരിൽ 40 ശതമാനത്തിനും ഉണ്ടായിരുന്നു . ഹൃദയം നിലച്ചശേഷവും എല്ലാവരിലും ബോധം ഉണ്ടായിരുന്നിരിക്കണമെന്നും പിന്നീട് ജീവിതത്തിലേക്ക് മടങ്ങി വന്നതിന് ശേഷം പലരും ഈ സമയത്തെ സംഭവങ്ങൾ മറന്നതാകാമെന്നും ഗവേഷക സംഘത്തിലെ ഡോ . പാർനിയ പറയുന്നു . ചികിത്സക്കിടെ കഴിക്കുന്ന ശക്തിയേറിയ മരുന്നുകളും മറവിക്ക് കാരണമായേക്കാം . ഇതിൽ രണ്ട് ശതമാനം പേർ മാത്രമാണ് ശരീരം വിട്ടു പോകുന്നതുപോലുള്ള അനുഭവം തങ്ങൾക്കുണ്ടായതായി പറയുന്നത് . അതേസമയം , ചുറ്റും നടക്കുന്നതെന്തെന്ന് ഇവർക്കും വ്യക്തമായ ധാരണയുണ്ടായിരുന്നു . പഠനത്തിൽ പങ്കെടുത്ത പകുതിയോളം പേരും ആ സമയത്തെ പേടിയോടെയാണ് ഓർക്കുന്നത് തന്നെ . ഇതിൽ 57കാരനായ ഒരാൾ മാത്രമാണ് തനിക്ക് ശരീരം വിട്ടു പോയതു പോലുള്ള അനുഭവമുണ്ടായെന്ന് വ്യക്തമാക്കുന്നത് . മൂന്ന് മിനിറ്റോളം നിലച്ച ശേഷമാണ് ഇയാളുടെ ഹൃദയം വീണ്ടും പ്രവർത്തിച്ചത് . ഹൃദയം പ്രവർത്തനം നിലച്ചശേഷം 20 - 30 നിമിഷങ്ങൾക്കുള്ളിൽ മസ്തിഷ്കം പ്രവർത്തനം അവസാനിപ്പിക്കുമെന്നാണ് കരുതുന്നത് .


ഓഹരി വിപണിയിൽ വീണ്ടും കറുത്തവെള്ളി . യൂറോപ്യൻ യൂണിയൻ വിടാനുള്ള ബ്രീട്ടീഷ് ജനതയുടെ തീരുമാനം ആഗോള ഓഹരി വിപണികളെ നഷ്ടത്തിലേക്ക് തള്ളിവിട്ടു . ഇന്ത്യൻ ഓഹരി സൂചികയായ സെൻസെക്സ് 26,000ത്തിനും നിഫ്റ്റി 8,000ത്തിനും താഴെയെത്തി . ബ്രിട്ടനിൽ നിക്ഷേപമുള്ള കമ്പനികളുടെ ഓഹരിമൂല്യം ഇടിഞ്ഞു . ടാറ്റ മോട്ടോഴ്സ് 10 ശതമാനം നഷ്ടം നേരിട്ടു . ഡോളറുമായുള്ള വിനിമയത്തിൽ രൂപയുടെ മൂല്യവും ഇടിഞ്ഞു . രൂപ വീണ്ടും 68ന് മുകളിലേക്ക് പതിച്ചു . ബ്രിട്ടീഷ് കറൻസിയായ പൌണ്ട് 31 വർഷത്തിനിടയിലെ താഴ്ന്ന നിരക്കിലാണ് . അതേസമയം സ്വർണ വില കൂടി . പവന് 480 രൂപയും ഗ്രാമിന് 60 രൂപയുമാണ് വർദ്ധിച്ചത് . പവൻറെ വില 22,400 രൂപയായി . ബ്രക്സിറ്റിൻറെ പ്രക്രിയ പൂർത്തിയാകാൻ രണ്ടുവർഷം വേണമെന്നിരിക്കെ തുടർ ദിവസങ്ങളിലും വിപണിയിൽ നഷ്ടമുണ്ടാകുമോ എന്നാണ് നിക്ഷേപകർ ഉറ്റുനോക്കുന്നത് . അതേസമയം ബ്രക്സിറ്റിൻറെ ചുവട് പിടിച്ച് ആഗോള വിപണികളിൽ ക്രൂഡോയിൽ വില കുറഞ്ഞിട്ടുണ്ട് .


മികച്ച നടിക്കുള്ള ദേശീയ അവാർഡ് ലഭിച്ച സുരഭിയാണ് ഇപ്പോൾ താരം . സുരഭി ഒരു സംവിധായകന് നൽകിയ മറുപടിയാണ് ഇപ്പോൾ സോഷ്യൽ മീഡിയയിലെ ചർച്ച . സംഭവത്തെക്കുറിച്ച് സുരഭി ഒരു അഭിമുഖത്തിൽ പറഞ്ഞത് ഇങ്ങനെ . വാട്സാപ്പിൽ വന്ന ഒരു സ്ത്രീയുടെ ഫോട്ടോ കാണിച്ചു സംവിധായകൻ ചോദിച്ചു . സുരഭി ഇതുപോലെയാക്കെ ആകേണ്ടേയെന്ന് , അത് അത്യാവശ്യം മോശമായ ചിത്രമായിരുന്നു . അൽപ്പവസ്ത്രധാരണിയായ സ്ത്രീയായിരുന്നു ആ ചിത്രത്തിൽ . അയാൾ എന്ത് ഉദ്ദേശത്തിലാണ് അതു കാണിച്ചത് എന്ന് എനിക്കു മനസിലായില്ല . ഒരു പക്ഷേ തമാശയായിരിക്കാം . പക്ഷേ എനിക്കതു പിടിച്ചില്ല . എന്തെങ്കിലും നീരസം ആരോടെങ്കിലും തോന്നിയാൽ ഉടൻ മറുപടി കൊടുക്കുന്നയാളാണു ഞാൻ . ചിത്രം കാണിച്ച സംവിധായകനോടു ഞാൻ ചോദിച്ചു . നിങ്ങളുടെ മകൾക്കു 18 വയസു കഴിഞ്ഞില്ലേ . അവൾക്കു നല്ല ആരോഗ്യമുണ്ട് . അവൾ ഈ കുപ്പായമിട്ടാൽ എന്നേക്കാൾ ഭംഗിയുണ്ടാകും . അതുകാണുമ്പോൾ നിങ്ങൾക്കു കൂടുതൽ സന്തോഷമാകും . ഈ മറുപടി കേട്ട് അയാൾ ഐസായിപ്പോയി . പെട്ടന്നു സ്ഥലവിട്ടു . പിന്നീട് ഇതേ കുറിച്ചു സംസാരം ഒന്നും ഉണ്ടായില്ല എന്നും സുരഭി പറയുന്നു .


നാസയുടെ അടുത്തകാലത്തെ ഏറ്റവും വലിയ ഭൌതിക ശാസ്ത്ര പരീക്ഷണത്തിന് പിന്നിൽ ഇന്ത്യൻ വംശജയായ വനിത . ബംഗാളിൽ പിതൃവേരുകൾ ഉള്ള അനിത സെൻഗുപ്തയാണ് നാസ അടുത്തിടെ വികസിപ്പിത്ത കോൾഡ് ആറ്റം ലാബോറട്ടറി ( സിഎഎൽ ) വികസിപ്പിക്കുന്നതിൻറെ ബുദ്ധി കേന്ദ്രമായി പ്രവർത്തിച്ചത് . ശൂന്യാകാശത്തേക്കാൾ 10 ദശലക്ഷം കൂടുതൽ തണുപ്പായിരിക്കും സിഎഎല്ലിൽ . തിങ്കളാഴ്ച സിഎഎൽ അന്താരാഷ്ട്ര ബഹിരാകാശ നിലയത്തിൽ എത്തിച്ചേർന്നു . ആൻഡ്രാസ് റോക്കറ്റ് ഉപയോഗിച്ചാണ് സിഎഎൽ അമേരിക്കയിലെ വെർജീനിയയിൽ സ്ഥിതി ചെയ്യുന്ന നാസ വാളോപ്സ് സംവിധാനത്തിൽ നിന്നും ഐഎസ്എസിലേക്ക് അയച്ചത് . മൈക്രോഗ്രാവിറ്റി പരിസ്ഥിതിയിൽ അൾട്ര കോൾഡ് ആറ്റങ്ങളെ നിരീക്ഷിക്കാൻ സിഎഎൽ വഴി സാധിക്കും എന്നാണ് നാസ പ്രതീക്ഷിക്കുന്നത് . അനിത സെൻഗുപ്തയുടെ നിർദേശമാണ് സിഎഎല്ലിൻറെതെന്ന് . 2012 ലെ ചൊവ്വയിൽ ഇറങ്ങിയ ക്യൂരിയോസിറ്റി ദൌത്യത്തിലും അനിതയ്ക്ക് മുഖ്യ പങ്കുണ്ടായിരുന്നു . അഞ്ച് കൊല്ലത്തെ ഗവേഷണമാണ് സിഎഎൽ വികസിപ്പിക്കാൻ ആവശ്യമായി വന്നത് . പ്രപഞ്ചത്തിൻറെ ആദ്യത്തെ വികാസം സംബന്ധിച്ചും , ആറ്റത്തിൻറെ സ്വഭാവം സംബന്ധിച്ചും നിർണ്ണായക വിവരങ്ങൾ സിഎഎൽ നൽകുമെന്നാണ് പ്രതീക്ഷ അനിത സെൻഗുപ്ത ടൈംസ് ഓഫ് ഇന്ത്യയോട് പറഞ്ഞു .


മലയാളികളെ മനസ്സറിഞ്ഞ് ചിരിച്ചിച്ച ജഗതി ശ്രീകുമാർ നേരിടേണ്ടിവന്ന വാഹനാപകടം ഏവരെയും ഇപ്പോഴും വേദനിപ്പിക്കുകയാണ് . ആ തമാശകൾ വെള്ളിത്തിരയിൽ വീണ്ടും പ്രത്യക്ഷപ്പെടാൻ ആഗ്രഹിക്കുന്നവരാണ് സിനിമാ പ്രേമികൾ . വാഹനാപകടത്തിൽ നിന്ന് ജീവിതത്തിലേക്ക് ചിരിച്ചുകൊണ്ട് കടന്നെത്തിയെങ്കിലും പരിപൂർണ സുഖം പ്രാപിക്കാനായിട്ടില്ല . വീൽചെയറിൽ നിന്ന് എഴുന്നേൽക്കാനുള്ള പരിശ്രമത്തിലാണ് അദ്ദേഹം . മലയാളത്തിലെ താരരാജാക്കൻമാരടക്കമുള്ള അഭിനേതാക്കളും ആരാധകരും എപ്പോഴും ജഗതിയുടെ സുഖ വിവരങ്ങൾ അന്വേഷിക്കാറുണ്ട് . അടുത്തിടെ നവ്യ നായർ ജഗതിയെ കാണാനെത്തിയതും ജഗതി പാട്ടുപാടുന്ന വീഡിയോ പങ്കുവച്ചതും മലയാളികൾ ആഘോഷമാക്കിയിരുന്നു . ഇപ്പോഴിതാ ജഗതിയുടെ സ്വന്തം നവരസങ്ങളുടെ വീഡിയോ ആണ് നവ്യ പങ്കുവച്ചിരിക്കുന്നത് . ഉദയനാണ് താരത്തിലെ ’പച്ചാളം ഭാസി’ അവതരിപ്പിക്കുന്ന നവരസങ്ങളാണ് ജഗതി വീണ്ടും അവതരിപ്പിച്ചത് . പഴയ അതേ തീവ്രതയോടെയുള്ള ജഗതിയുടെ ഭാവങ്ങൾ ചലച്ചിത്രപ്രേമികൾ ആഘോഷമാക്കുകയാണിപ്പോൾ .


വിപണിയിൽ വൻ വിൽപ്പനയാണ് ആപ്പിൾ ഐഫോൺ X ഉണ്ടാക്കുന്നത് . ഫേസ് ഐഡി സംവിധാനവുമായി എത്തിയ ആപ്പിളിൻറെ ആദ്യഫോൺ എന്നതാണ് ഐഫോണിൻറെ പത്താം എഡിഷനെ വ്യത്യസ്തമാക്കുന്നത് എന്ന് പറയാം . ആപ്പിൾ ഐഫോൺ അവതരിപ്പിക്കുമ്പോൾ തന്നെ ഒരു മനുഷ്യ മുഖം മാത്രം തിരിച്ചറിയാൻ സാധിക്കുന്ന തരത്തിലാണ് ഈ സംവിധാനം ഉണ്ടാക്കിയത് എന്നാണ് ആപ്പിൾ സീനിയർ വൈസ് പ്രസിഡൻറ് ഫിലിപ്പ് ഷില്ലർ പറഞ്ഞത് . അതിന് വേണ്ടിയുള്ള ആർട്ടിഫിഷൻ ഇൻറലിജൻസ് സംവിധാനമാണ് പോലും ആപ്പിൾ ഐഫോൺ Xൽ ഉള്ളത് . എന്നാൽ വിവിധ അന്തർദേശീയ ടെക് സൈറ്റുകളിലെ വാർത്തകൾ പ്രകാരം ആപ്പിളിൻറെ ഈ അവകാശവാദം പൊളിച്ചിരിക്കുകയാണ് സൈബർ സെക്യൂറ്റി സ്ഥാപനമായ ബികെഎവി . വെറും 150 ഡോളറിൽ തീർത്ത ഒരു 3ഡി പ്രിൻറിംഗ് മാസ്ക് ഉപയോഗിച്ച് ഐഫോൺ X ലോക്ക് തകർത്തുവെന്നാണ് ഇവരുടെ അവകാശവാദം . ഈ ത്രീഡി പ്രിൻറിംഗ് മാസ്കിൽ മൂക്ക് ഒരു ആർട്ടിസ്റ്റ് ചെയ്തതാണ് . മാസികിലെ പെയ്ൻറിംഗ് ഒരു ആർട്ടിസ്റ്റും ചെയ്തതാണ് ബികെഎവി അധികൃതർ പറയുന്നു . 2008ൽ ഫേസ് ഐഡി സംവിധാനവുമായി എത്തിയ തോഷിബ , ലെനോവ , അസ്യൂസ് എന്നിവരുടെ ലാപ്ടോപ്പുകൾ ഇത്തരത്തിൽ ബികെഎവി തുറന്നിരുന്നു .


ഹൃത്വിക് റോഷനെതിരായ പരാമർശത്തിന്റെ പേരിൽ കങ്കണ റണാവത്ത് വീണ്ടും വാർത്തകളിൽ നിറയുന്നു . ഇത്തവണ ഹൃത്വിക്കിനെ മാത്രമല്ല , പ്രിയങ്ക ചോപ്രയേയും വെറുതെ വിട്ടിട്ടില്ല . ഒരു ടെലിവിഷൻ പരിപാടിക്കിടെയാണ് ഹൃത്വിക് റോഷനെതിരായ കങ്കണയുടെ ബൂമെറാങ് വന്നത് . ഒരു ടെലിവിഷൻ പരിപാടിക്കിടെ അവതാരക ചോദിച്ച ഒരു ചോദ്യം , കങ്കണ സ്വത സിദ്ധമായ ശൈലിയിൽ മറുപടി പറഞ്ഞതോടെ സംഗതി വിവാദമായി . ചോദ്യം ഇതായിരുന്നു - അവർക്ക് പ്രസ്തരായ അച്ഛനമ്മാരുള്ളത് ഭാഗ്യം , അല്ലെങ്കിൽ അവർ ഒരിടത്തും എത്തില്ലായിരുന്നു എന്നൊരു വിഭാഗത്തിൽ അവാർഡ് നൽകുന്നുണ്ടെങ്കിൽ അതാർക്ക് ആയിരിക്കും എന്നായിരുന്നു ചോദ്യം . ദാ വരുന്നു ഉത്തരം ഹൃത്വിക് റോഷൻ എന്ന് , എന്നിട്ട് ഒരു ചോദ്യവും എന്താ ശരിയല്ലേ എന്ന് . ഹൃത്വികും കങ്കണയും തമ്മിലുള്ള നിയമയുദ്ധം വാർത്തകളിൽ നിറയുന്നതിനിടെയാണ് പുതിയ പരാമർശവുമായി കങ്കണ എത്തുന്നത് . ഹൃത്വിക്കിനെ മാത്രമല്ല , ഫാഷൻ സിനിമയിൽ ഒപ്പം അഭിനയിച്ച പ്രിയങ്ക ചോപ്രക്കും ഉണ്ടായിരുന്നു കങ്കണയുടെ വക കൊട്ട് . ഏറ്റവും കൃത്രിമമായ ചിരി ആരുടേതാണെന്ന ചോദ്യംത്തിന് കങ്കണ തെരഞ്ഞെടുത്തത് പ്രിയങ്ക ചോപ്രയെ . മനസ്സിൽ തോന്നുന്നതെന്തും വിളിച്ചു പറയുന്ന ഈ സ്വഭാവം സഹതാരങ്ങൾക്ക് എന്തായാലും അത്ര പിടിക്കുന്നില്ലെന്ന് ഉറപ്പ് .


ഇന്ത്യൻ ക്യാപ്റ്റൻ വിരാട് കോലിയെ വിമർശിച്ച് ഗൌതം ഗംഭീർ . ഓസീസ് പര്യടനത്തിൽ കോലിയുടെ സ്ലെഡ്ജിങ്ങും മറ്റുമാണ് ഗംഭീറിനെ ചൊടിപ്പിച്ചത് . കോലി ഒരു രാജ്യത്തെ മുഴുവൻ പ്രതിനിധീകരിക്കുന്ന നായകനാണെന്ന് ഓർക്കണമെന്നും ഒരുപാട് പേർക്ക് മാതൃകയാണെന്നും ഗംഭീർ ഓർമിപ്പിച്ചു . ഗംഭീർ തുടർന്നു . . . ആക്രമണോത്സുകതയും സ്ലെഡ്ജിങ്ങും നല്ലതാണ് . എന്നാൽ ക്രിക്കറ്റിൽ നിയമങ്ങളുണ്ട് , അതിർത്തികളുണ്ട് . അതിനപ്പുറത്തേക്ക് കടക്കാതെ നോക്കേണ്ടത് ഏതൊരു താരത്തിന്റേയും കടമയാണ് . അതിന്റെ കാരണം ടീമിന്റെ നായകൻ എന്നാൽ രാജ്യത്തെ പ്രതിനിധീകരിക്കുന്ന വ്യക്തിയാണ് . ഒരുപാട് പേരുടെ മാതൃകാതാരമാണ് കോലി . രാജ്യത്തിന്റെ അംബാസിഡർ കൂടിയാണ് . അങ്ങനെയുള്ളൊരാൾ ഒരു പരിധിക്കപ്പുറം കടക്കുന്നത് ശരിയല്ലെന്ന് ഗംഭീർ . അനിൽ കുംബ്ലയെ പരിശീലക സ്ഥാനത്ത് നിന്ന് പുറത്താക്കിയത് ഇന്ത്യൻ ക്രിക്കറ്റിലെ ഇരുണ്ട അധ്യായം ഗംഭീർ . 15 പേർ ഒരാൾക്കക്കെതിരെ നിന്നാൽ തീർച്ചയായും അയാൾക്ക് പോവാം . എന്നാൽ ഒരാളുടെ ഇഷ്ടത്തിനനുസരിച്ച് പരിശീലകനെ മാറ്റുകയെന്നത് അംഗീകരിക്കാനാവാത്ത കാര്യമാണ് . പരിശീലകൻ എന്നത് ഒരാളുടെ മാത്രം പരിശീലകനല്ല . ടീമിലെ എല്ലാവരുടെയും പരിശീലകനാണ് . അതുക്കൊണ്ട് തന്നെ ഇത്തരം ഈഗോ ഒഴിവാക്കണം . ക്യാപ്റ്റൻ എന്നത് ഒരു രാജ്യത്തിന്റെ മൊത്തം പ്രതിനിധിയാണെന്നും ഗംഭീർ കൂട്ടിച്ചേർത്തു .


സെഞ്ചൂറിയനിലും സെഞ്ചുറി അടിച്ച് ടീമിനെ ജയിപ്പിച്ച ക്യാപ്റ്റൻ വിരാട് കോലി സ്വന്തമാക്കിയത് ഒരുപിടി റെക്കോർഡുകൾ . പിന്നിലാക്കിയതാകട്ടെ സാക്ഷാൽ സച്ചിൻ ടെൻഡുൽക്കർ ഉൾപ്പെടെയുള്ളവരെയും . സച്ചിനുശേഷം ഒരു ഏകദിന പരമ്പരയിൽ 500 റൺസ് പിന്നിടുന്ന ആദ്യ ഇന്ത്യൻ ബാറ്റ്സ്മാനെന്ന നേട്ടം സ്വന്തമാക്കിയ കോലി ഒരു കലണ്ടർ വർഷം 47 ദിവസം കൊണ്ട് 500 റൺസ് പിന്നിട്ട് സച്ചിനെ പിന്നിലാക്കുകയും ചെയ്തു . 2003ൽ 69 ദിവസം കൊണ്ട് 500 റൺസ് പിന്നിട്ട സച്ചിന്റെ റെക്കോർഡാണ് കോലി മറികടന്നത് . കരിയറിൽ 28 - ാം തവണ കളിയിലെ കേമനായി തെരഞ്ഞെടുക്കപ്പെട്ട കോലി ഈ നേട്ടത്തിൽ ഇനി സച്ചിനും ഗാംഗുലിക്കും മാത്രം പുറകിലാണ് . 35 - ാം ഏകദിന സെഞ്ചുറി തികച്ച കോലിക്ക് മുന്നിൽ ഇനി സച്ചിൻ മാത്രമാണുള്ളത് . ക്യാപ്റ്റനെന്ന നിലയിൽ പതിമൂന്നാം ഏകദിന സെഞ്ചുറി തികച്ച കോലി ഈ നേട്ടത്തിൽ രണ്ടാമതാണിപ്പോൾ . വിദേശ പരമ്പരകളിൽ ഏറ്റവും കൂടുതൽ റൺസെന്ന ഇന്ത്യൻ റെക്കോർഡും കോലിയുടെ പേരിലായി . 208 മത്സരങ്ങളിൽ നിന്ന് 100 ക്യാച്ചുകൾ കൈപ്പിടിയിലൊതുക്കിയ കോലി അതിവേഗം ഈ നേട്ടം കൈവരിക്കുന്ന ആദ്യ ഇന്ത്യക്കാരനാണ് . ആറാം ഏകദിനത്തിലും ദക്ഷിണാഫ്രിക്കയെ ഓൾ ഔട്ടാക്കിയ ഇന്ത്യ ഒരു പരമ്പരയിൽ നാലു തവണ ദക്ഷിണാഫ്രിക്കയെ ഓൾ ഔട്ടാക്കുന്ന ആദ്യ ടീമെന്ന റെക്കോർഡും സ്വന്തമാക്കി . 2003 - 2004നുശേഷം ഇതാദ്യമായാണ് ദക്ഷിണാഫ്രിക്കയ്ക്ക് രണ്ട് ടീമുകളുടെ ഏകദിന പരമ്പരയിൽ 50ൽ കൂടുതൽ വിക്കറ്റുകൾ നഷ്ടമാവുന്നത് . പരമ്പരയിലാകെ 33 വിക്കറ്റുകൾ സ്വന്തമാക്കിയ കുൽദീപ് യാദവും യുസ്വേന്ദ്ര ചാഹലും രണ്ട് ടീമുകളുടെ പരമ്പരയിൽ ഏറ്റവും കൂടുതൽ വിക്കറ്റ് നേടുന്ന സ്പിന്നർമാരെന്ന റെക്കോർഡും സ്വന്തമാക്കി .


ഇന്ത്യൻ ക്രിക്കറ്റ് ടീമിന്റെ പുതിയ പരിശീലകനായുള്ള അപേക്ഷ സമർപ്പിക്കേണ്ട സമയം ബിസിസിഐ നീട്ടി . അപേക്ഷിക്കാവുന്ന അവസാന തീയതി ജൂലൈ 9 വരെയാക്കി . നേരത്തെ അപേക്ഷിച്ചവർ വീണ്ടും അപേക്ഷിക്കേണ്ടതില്ലെന്നും ബിസിസിഐയുടെ അറിയിപ്പിൽ പറയുന്നു . അപേക്ഷ സമർപ്പിക്കാനുള്ള അവസാന തീയതിക്ക് ശേഷം ഒരാഴ്ചയ്ക്കുള്ളിൽ നേരിട്ടോ വീഡിയോ കോൺഫറൻസിങ് മുഖേനയോ അഭിമുഖം ഉണ്ടാകുമെന്നും പത്രക്കുറിപ്പിൽ പറയുന്നു . ജൂലൈ അവസാന വാരം ആരംഭിക്കുന്ന ശ്രീലങ്ക പര്യടനത്തിന് മുമ്പ് തന്നെ പുതിയ പരിശീലകൻ ചുമതലയേൽക്കുമെന്ന സൂചനയാണ് ബിസിസിഐ നൽകുന്നത് . അപേക്ഷ നൽകേണ്ട തീയതി നീട്ടിനൽകിയതോടെ രവി ശാസ്ത്രി ഉൾപ്പടെയുള്ള പുതിയ അപേക്ഷകർ വരുമെന്നാണ് സൂചന . എന്നാൽ രവി ശാസ്ത്രിയുമായി അത്ര രസത്തിലല്ലാത്ത സൌരവ് ഗാംഗുലി പരിശീലകനെ തെരഞ്ഞെടുക്കേണ്ട ക്രിക്കറ്റ് ഉപദേശകസമിതിയിലുണ്ട് . ഇത് രവി ശാസ്ത്രിയുടെ സാധ്യതയ്ക്ക് മങ്ങൽ ഏൽപ്പിക്കുന്നുണ്ട് .


നടിയെ ആക്രമിച്ച കേസിലെ ഒന്നാം പ്രതി സുനിൽ കുമാർ കാവ്യ മാധവന്റെ ഡ്രൈവർ ആയിരുന്നു എന്ന് അന്വേഷണ സംഘത്തിന് സൂചന കിട്ടി . ഇതേക്കുറിച്ച് പൊലീസ് അന്വേഷണം തുടങ്ങി . അതേസമയം , ദിലീപിന്റെ മാനേജർ അപ്പുണ്ണി ഇന്ന് അന്വേഷണ സംഘത്തിന് മുന്നിൽ ഹാജരാകില്ല . ഇതിനിടെ ദിലീപിന്റെ ഡി സിനിമാസ് ഭൂമി കയ്യേറിയെന്ന പരാതിയിൽ തൃശൂർ വിജിലൻസ് കോടതി അന്വേഷണത്തിന് ഉത്തരവിട്ടു . നടിയെ ആക്രമിച്ച കേസിലെ പ്രതി സുനിൽ കുമാർ രണ്ട് മാസത്തോളം കാവ്യ മാധവന്റെ ഡ്രൈവർ ആയിരുന്നു എന്ന സൂചനയാണ് പൊലീസിന് കിട്ടിയത് . ഇത് സ്ഥിരീകരിക്കുന്ന മൊഴിയാണ് സുനിൽ കുമാറും നൽകിയിരിക്കുന്നത് . കാവ്യ മാധവനും ദിലീപും സുനിൽ കുമാറിനൊപ്പം നിൽക്കുന്ന ചിത്രങ്ങളും പൊലീസിന് ലഭിച്ചിട്ടുണ്ടെന്നാണ് വിവരം . എന്നാൽ ചോദ്യം ചെയ്യലിൽ സുനിൽ കുമാറിനെ അറിയില്ലെന്നാണ് കാവ്യ മാധവൻ പറഞ്ഞത് . ഇക്കാര്യത്തിൽ വ്യക്തത വരുതത്താൻ കാവ്യ മാധവനടക്കം കൂടുതൽ പേരെ വീണ്ടും ചോദ്യം ചെയ്തേക്കും . കൂടുതൽ അന്വേഷണത്തിന് ശേഷമേ ഇക്കാര്യം സ്ഥിരീകരിക്കാനാകൂ എന്ന് അന്വേഷണ സംഘം അറിയിച്ചു . അതേസമയം , മുൻകൂർ ജാമ്യാപേക്ഷ ഹൈക്കോടതി തള്ളിയെങ്കിലും നോട്ടീസ് ഒന്നും ലഭിക്കാത്തിനാൽ അന്വേഷണ സംഘത്തിന് മുന്നിൽ ഹാജരാകേണ്ടെന്നാണ് അപ്പുണ്ണിയുടെ തീരുമാനമെന്ന് അഭിഭാഷകൻ ഫിലിപ്പ് ടി വർഗീസ് പറഞ്ഞു . എന്നാൽ അപ്പുണ്ണിയെ ചോദ്യം ചെയ്യേണ്ടത് അനിവാര്യമാണ് എന്ന നിലപാടിലാണ് പൊലീസ് . ഇയാൾ ഒളിവിലായിരുന്നത് കൊണ്ടാണ് ഹാജരാകാനായി നേരിട്ട് നോട്ടീസ് നൽകാൻ കഴിയാതിരുന്നത് . വീണ്ടും നോട്ടീസ് നൽകുമെന്നും അന്വേഷണ സംഘം അറിയിച്ചു . അപ്പുണ്ണി ഹാജരായില്ലെങ്കിൽ ഇയാളെ കസ്റ്റഡിയിൽ എടുക്കാനുള്ള നീക്കവും പൊലീസ് നടത്തും . ഇതിനിടെ ദിലീപിന്റെ ചാലക്കുടിയിലെ ഡി സിനിമാസ് തിയേറ്റർ കയ്യേറ്റം നടത്തിയെന്ന് പരാതി നൽകിയിരുന്ന കെ സി സന്തോഷിൽ നിന്ന് അന്വേഷണ സംഘം മൊഴിയെടുത്തു . ദിലീപിന് തൃശൂർ മുൻ കളക്ടർ എം എസ് ജയ എന്നിവരാണ് എതിർ കക്ഷികൾ . പൊതു പ്രവർത്തകൻ പി ഡി ജോസഫ് നൽകിയ പരാതിയിലാണ് നടപടി .


കാസ്റ്റിംഗ് കൌച്ച് വിവാദത്തിൽ പുതിയ വെളിപ്പെടുത്തലുമായി ശ്രീ റെജ്ജി . തെന്നിന്ത്യൻ നടന്മാരെക്കുറിച്ച് മാദകനടി ശ്രീ റെഡ്ഡിയുടെ വെളിപ്പെടുത്തലുകളിൽ വിയർത്ത് ഒലിക്കുകയാണ് ടോളിവുഡും കോളിവുഡും . കഴിഞ്ഞ ദിവസം സൂപ്പർഹിറ്റ് സംവിധായകൻ മുരുകദോസിന്റെയും നടൻ ശ്രീകാന്തിന്റെയും പേരുകൾ പുറത്തുവിട്ട ശ്രീറെഡ്ഡിയുടെ പട്ടികയിലെ ഏറ്റവും പുതിയ പേര് ഡാൻസ് മാസ്റ്ററും , കാഞ്ചന സിനിമയിലൂടെ പ്രശസ്തനുമായ രാഘവേന്ദ്ര ലോറൻസാണ് . മുനിയും കാഞ്ചനയും പോലെയുള്ള വമ്പൻ ഹൊറർ സിനിമകൾ ഒരുക്കിയ രാഘവേന്ദ്ര ഹൈദരാബാദ് ഹോട്ടലിൽ വെച്ച് ശാരീരികമായി ഉപയോഗിച്ചു എന്നാണ് ശ്രീ റെഡ്ഡിയുടെ ആരോപണം . തന്റെ ഫേസ്ബുക്ക് പോസ്റ്റിലൂടെയാണ് വെളിപ്പെടുത്തൽ . ഒരുപാട് കഷ്ടതകൾ തരണം ചെയ്ത് മുന്നേറി വന്ന താരമാണ് ലോറൻസ് എന്നറിഞ്ഞ് തനിക്ക് അദ്ദേഹത്തോട് ബഹുമാനവും അടുപ്പവും തോന്നിയിരുന്നു . എന്നാൽ സിനിമയിൽ സ്ഥാനം ഉറപ്പിച്ചപ്പോൾ ലോറൻസ് തന്റെ തനി സ്വഭാവം പുറത്തെടുത്തെന്നും താരം പറയുന്നു . തന്നെ ശാരീരികമായി ഉപയോഗിച്ച ചില തെന്നിന്ത്യൻ നടന്മാരുടെ പേരുകൾ പരസ്യമാക്കിയ ശ്രീ റെഡ്ഡി തമിഴും തെലുങ്കും കടന്ന് ഇനി പറയാൻ പോകുന്നത് മലയാളികളുടെ പേരായിരിക്കും എന്ന സൂചനയാണ് മല്ലുവുഡിനെയും ഞെട്ടിച്ചു തുടങ്ങിയിരിക്കുന്നത് . മലയാളം സിനിമയിലെ ചിലരെക്കുറിച്ചും താൻ വെളിപ്പെടുത്തുമെന്ന് ശ്രീ റെഡ്ഡി നേരത്തേ തന്നെ വ്യക്തമാക്കിയിരുന്നു . കാസ്റ്റിങ്ങ് കൌച്ച് സിനിമ മേഖലയിൽ ഉണ്ടെന്നും അവസരം ലഭിക്കാൻ നിർമ്മാതാക്കൾക്കും മറ്റു പ്രമുഖർക്കും മുന്നിൽ നടിമാർ കിടന്ന് കൊടുക്കേണ്ട സാഹചര്യം വരെ ഉണ്ടെന്നായിരുന്നു ശ്രീറെഡ്ഡി വെളിപ്പെടുത്തിയത് . തെലുങ്ക് യുവനടൻ നാനിയ്ക്കെതിരേ ആരോപണം ഉന്നയിച്ചു കൊണ്ടായിരുന്നു ശ്രീ റെഡ്ഡി തുടങ്ങിയത് . താനുൾപ്പെടെ നിരവധി പെൺകുട്ടികളുടെ ജീവിതം നാനി നശിപ്പിച്ചിട്ടുണ്ടെന്നു താരം പറഞ്ഞു .


സംസ്ഥാനത്ത് വിൽപന തുടങ്ങിയ മിസോറാം ലോട്ടറി നിയമവിരുദ്ധമെന്ന് ധനമന്ത്രി ഡോ . തോമസ് ഐസക്ക് . ഇതിന് പിന്നിൽ സാന്റിയാഗോ മാർട്ടിനാണെന്നും അദ്ദേഹം ആരോപിച്ചു . ടിയുവിടെ മറവിൽ ലോട്ടറി മാഫിയ്ക്ക് സംസ്ഥാന സർക്കാർ കളമൊരുക്കുന്നുവെന്ന് വി . ഡി സതീശൻ വിമർശിച്ചു . രജിസ്ട്രേഷനെടുത്ത തൃപ്പൂണിത്തുറയിലെ എജൻസിക്ക് സംസ്ഥാന ജി . എസ് . ടി വിഭാഗം നോട്ടീസ് നൽകി . നിയമവിരുദ്ധമായി ഇതര സംസ്ഥാന ലോട്ടറി വിൽക്കുന്നതാരെന്ന് പൊലീസ് അന്വേഷിക്കുമെന്ന് ധനമന്ത്രി അറിയിച്ചു . ഇതിനെതിരെ ക്രിമിനിൽ നടപടിയുമെടുക്കും . നികുതി ചട്ടം പാലിക്കാത്തതിനാലും നടപടിയെടുക്കും . മിസോറാമിനും കേന്ദ്രത്തിനും സംസ്ഥാന സർക്കാർ കത്തെഴുതുമെന്നും ഇതിന് പിന്നിൽ സാന്റിയാഗോ മാർട്ടിനാണെന്നും ധനമന്ത്രി ആരോപിച്ചു . വിൽക്കുന്ന ലോട്ടറികളുടെ എണ്ണം , മൂല്യം , ഏജന്റുമാരുടെ വിശദാംശങ്ങള , ലോട്ടറി സ്കീം എന്നിവ ജി . എസ് . ടി ചട്ട പ്രകാരം നികുതി വകുപ്പ് ഡെപ്യൂട്ടി കമ്മിഷണർമാരെ അറിയിക്കണം . മിസോറാം ലോട്ടറി വിൽക്കുന്ന ഏജന്റുമാർക്ക് കേരള സംസ്ഥാന ലോട്ടറി നൽകില്ലെന്നാണ് മന്ത്രിയുടെ മുന്നറിയിപ്പ് . വരവിനെക്കാൾ ചെലവുള്ള മിസോറാം ലോട്ടറി , സമ്മാനം നൽകാതെ തട്ടിക്കുന്നതാണ് . ഈ ലോട്ടറി ബഹിഷ്കരിക്കണമെന്നും ധനമന്ത്രി ആവശ്യപ്പെട്ടു . എമ്മിന്റെ ബന്ധം വീണ്ടും മറനീക്കി പുറത്തുവന്നെന്നാണ് വി . ഡി സതീശന്റെ ആരോപണം . ലോട്ടറി മാഫിയയെ സംസ്ഥാനത്ത് പ്രവർത്തിക്കാൻ കോൺഗ്രസ് അനുവദിക്കില്ലെന്നും സതീശൻ കൂട്ടിച്ചേർത്തു . അതേസമയം രേഖകൾ ഹാജരാക്കണമെന്ന്ആവശ്യപ്പെട്ട് മിസോറാം ലോട്ടറിയുടെ എജൻസിക്ക് സംസ്ഥാന ജി . എസ് . ടി വിഭാഗം നോട്ടീസ് നൽകി . 24 മണിക്കൂറിനകം രേഖകൾ ഹാജരാക്കണമെന്നാവശ്യപ്പെട്ടാണ് രജിസ്ട്രേഷനെടുത്ത തൃപ്പൂണിത്തുറയിലെ ടീസ്ത ഡിസ്ട്രിബ്യൂട്ടേഴ്സിന് നോട്ടീസ് കിട്ടിയത് . ലോട്ടറീസ് റെഗുലേഷൻ ആക്ടിലേയും , ജി . എസ് . ടി ആക്ടിലേയും നിബന്ധനകൾ പാലിക്കുന്നുണ്ടെന്ന് വ്യക്തമാക്കണമെന്നാവശ്യപ്പെട്ടാണ് നോട്ടീസ് . അതുവരെ ലോട്ടറി ടിക്കറ്റുകൾ വില്പന നടത്തരൂതെന്നും നിർദ്ദേശം നൽകി .


സാഫ് കപ്പ് ഫുട്ബോളിലെ ആദ്യ മത്സരത്തിൽ ഇന്ത്യ മികച്ച വിജയമാണ് സ്വന്തമാക്കിയത് . ശ്രീലങ്കയെ എതിരില്ലാത്ത രണ്ട് ഗോളുകൾക്കാണ് ഇന്ത്യ പരാജയപ്പെടുത്തിയത് . ഓറഞ്ച് കുപ്പായത്തിൽ കളത്തിലിറങ്ങിയ ഇന്ത്യക്കായി മലയാളി താരം ആഷിഖ് കരുണിയനും ( 35 ) ലാലിയൻസ്വാല ചാങ്തെയുമാണ് ( 47 ) ശ്രീലങ്കൻ വല തുളച്ചത് . അതിൽ ചാങ്തെയുടെ ഗോൾ കണ്ട ഞെട്ടലിലാണ് ഇന്ത്യൻ ഫുട്ബോൾ ആരാധകർ . ആ ഗോൾ കണ്ടാൽ ആരാണെങ്കിലും ഒന്ന് മൂക്കത്ത് വിരൽ വച്ച് പോകും . അല്ലെങ്കിൽ ശ്രീലങ്കൻ ഗോൾകീപ്പറെ പോലെ പന്ത് വലയിൽ കയറിയത് എങ്ങനെയെന്ന് ആലോചിച്ച് ഒന്ന് നിന്ന് പോകും . രണ്ടാം പകുതിയുടെ തുടക്കത്തിലാണ് ചാങ്തെയുടെ ഗോൾ വന്നത് . ഇടതു വിംഗിൽ മിന്നുന്ന കുതിപ്പ് നടത്തിയ താരം ബോക്സ് ലക്ഷ്യമാക്കി ക്രോസ് ചെയ്തതാവാനേ തരമുള്ളൂ . പക്ഷേ , ഇടങ്കാലിൽ നിന്ന് പാഞ്ഞ ആ ഷോട്ട് വളഞ്ഞ് ശ്രീലങ്കൻ ഗോൾ കീപ്പറുടെ കണക്കുക്കൂട്ടലുകൾ തെറ്റിച്ച് വലയിലേക്ക് പറന്നിറങ്ങുകയായിരുന്നു .


ആപ്പിൾ ഐഫോൺ 7 പ്ലസിനെതിരെ പുതിയ പരാതി . 512 പിക്സൽസ് എന്ന ബ്ലോഗിലൂടെ സ്റ്റീഫൻ ഹാക്കറ്റാണ് ആദ്യം ഈ വിവരം പുറത്തുവിട്ടത് . ആപ്പിൾ ഈയിടെ പുറത്തിറക്കിയ ഐഫോൺ 7 പ്ലസിൽ നിന്നും പാമ്പ് ചീറ്റുന്ന തരത്തിലുള്ള ശബ്ദം പുറത്തു വരുന്നതായാണ് സ്റ്റീഫന്റെ പരാതി . ഐഫോണിന്റെ പുറകുവശത്തു നിന്നാണ് ഈ ശബ്ദം കേൾക്കുന്നതെന്ന് സ്റ്റീഫൻ പറഞ്ഞു . ചീറ്റുന്നതുപോലുള്ള ശബ്ദമാണ് പുറത്തുവരുന്നതെന്ന് ഉപയോക്താക്കളിൽ ചിലരും പറയുന്നു . ഹാക്കറ്റിന് പിന്നാലെ ടെക് ക്രഞ്ചസിന്റെ ഡാരൽ എതെറിംഗ്ടണും ഈ വാർത്ത സ്ഥിരീകരിച്ചു . ഫോണിനകത്തുള്ള കോയിൽ വൈനെന്ന ഭാഗമാകാം ശബ്ദത്തിന് കാരണമെന്ന് വാദമുണ്ട് . ഇലക്ട്രോമാഗ്നറ്റിക് എഫക്റ്റുകളും അസാധാരണ ശബ്ദത്തിന് കാരണമായേക്കാമെന്ന് വിദഗ്ധർ അഭിപ്രായപ്പെട്ടു . കൂടുതൽ അപ്ലിക്കഷനുകൾ ഉപയോഗിക്കുമ്പോൾ ഐഫോണിലെ എ10 ഫ്യൂഷൻ പ്രോസസറിൽ നിന്നും ശബ്ദമുണ്ടാകുന്നുവെന്നും വിദഗ്ദർ പറയുന്നുണ്ട് .


വാട്ട്സ്ആപ്പ് കഴിഞ്ഞാൽ ലോകത്ത് ഏറ്റവും കൂടുതൽപ്പേർ ഉപയോഗിക്കുന്ന സന്ദേശകൈമാറ്റ ആപ്പ് ആണ് മെസഞ്ചർ . ഡെവലപ്പർമാർക്ക് പണം സമ്പാദിക്കാൻ പുതിയ അവസരമാണ് ഫേസ്ബുക്ക് മെസഞ്ചറിലൂടെ തുറന്നിടുന്നത് . മെസഞ്ചറിനായി പ്രത്യേക ആഡുകളും വീഡിയോ ഗെയിമുകളും നിർമ്മിച്ച് നൽകണം എന്നതാണ് ഡീൽ ഇപ്പോൾ പരീക്ഷണാർത്ഥം അവതരിപ്പിക്കുന്ന ഘട്ടത്തിൽ ഉപയോക്താക്കൾക്ക് പരസ്യങ്ങൾ കാണുകയും ഗെയിമുകൾ കളിക്കുകയും ചെയ്യാം . ഒപ്പം ഗെയിമുകളിലെ പരസ്യങ്ങൾ വിതരണം ചെയ്യുന്നതിനായി ഓഡിയൻസ് നെറ്റ്വർക്കിൽ നിന്നുള്ള ഡിമാൻഡ് ഉപയോഗിക്കുകയും ചെയ്യാം . വരുമാനം നേടുന്നതിനൊപ്പം മികച്ച ഗെയിമിങ് അനുഭവം ലഭ്യമാക്കാനുള്ള വഴികൾ മനസ്സിലാക്കാനും നിലവിലെ നീക്കം ഡെവലപ്പർമാരെ സഹായിക്കുമെന്ന് ഫേസ്ബുക്ക് പറയുന്നു . എഫ്ആർവിആറിൻറെ ബാസ്കറ്റ് ബാൾ എഫ്ആർവിആർ , ബ്ലാക് സ്റ്റോമിന്റെ എവർവിങ് ഉൾപ്പടെയുള്ള ഗെയിമുകളിൽ കളിക്കിടെ പരസ്യങ്ങൾ ഉണ്ടാവും . ഫലം ലഭിക്കുന്നതിന് അനുസരിച്ച് ഫേസ്ബുക്ക് കൂടുതൽ ഡെവലപ്പർമാർക്ക് റിവാർഡ് വീഡിയോ ആഡുകൾ നൽകും . ഇതോടൊപ്പം വരും ആഴ്ചയിൽ കമ്പനി വീഡിയോ ആഡ് പ്ലാറ്റ്ഫോം ഒപ്റ്റിമൈസ് ചെയ്യുകയും ചെയ്യും . ഇതിൻറെ ഭാഗമായി ഫേസ്ബുക്ക് ഡെവലപ്പർമാർക്ക് കൂടുതൽ ടൂളുകൾ ലഭ്യമാക്കും . ഇതിലൂടെ ഡെവലപ്പർമാർക്ക് കൂടുതൽ വരുമാനം നേടാൻ കഴിയുകയും ഇൻസ്റ്റന്റ് ഗെയിമിങ് പ്ലാറ്റ്ഫോം മെച്ചപ്പെടുത്തുന്നതിനായി കൂടുതൽ നിക്ഷേപം നടത്താൻ കഴിയുകയും ചെയ്യുമെന്നാണ് സൂചന . വരുമാനം ലഭ്യമാക്കുന്നതിന് പുറമെ ഇൻആപ്പ് പർച്ചേസും ഫേസ്ബുക്ക് അവതരിപ്പിക്കും . ബീറ്റ പരീക്ഷണത്തിന് ശേഷം ഡെവലപ്പർമാർക്ക് അവരുടെ ഗെയിം വിശ്വസനീയമായ ടൂളുകളോടെ നേരിട്ട് പ്ലാറ്റ്ഫോമിൽ സമർപ്പിക്കുകയും അവതരിപ്പിക്കുകയും ചെയ്യാം .


ഓൺലൈൻ ഷോപ്പിംഗ് ഭീമൻ ആമസോൺ പ്രൈം വാർഡ്രോബ് എന്ന പദ്ധതി തുടങ്ങി . അമേരിക്കയിലെ പ്രൈം ഉപയോക്താക്കൾക്കാണ് ഈ പദ്ധതി . വസ്ത്രങ്ങൾ വാങ്ങുന്ന ഉപയോക്താവിനാണ് ഇത്തരത്തിൽ ഒരു പദ്ധതിയുടെ പ്രയോജനം ലഭിക്കുക . ഇത് പ്രകാരം ഒരു തുണിക്കടയിൽ ട്രയൽ നോക്കുവാൻ എടുക്കും പോലെ ആമസോണിൽ നിന്നും നിങ്ങൾക്ക് തുണിയെടുക്കാം . അത് ഫ്രീയായി ആമസോൺ ഡെലിവറി ചെയ്യും . തുടർന്ന് അത് ഇട്ട് നോക്കി , ഇഷ്ടപ്പെട്ടത് എടുക്കാം . ബാക്കിയുള്ളവ തിരിച്ചയക്കാം . ഒരു ആഴ്ചയാണ് ഈ ട്രയൽ സമയം . തിരിച്ചയക്കാനും ചിലവ് ഫ്രീയാണ് . നിലവിൽ അമേരിക്കയിലെ ഓൺലൈൻ വസ്ത്ര വ്യാപര ബ്രാൻറുകളായ സ്റ്റിച്ച് ഫിക്സ് , ട്രങ്ക് ക്ലബ് എന്നിവ ഇത്തരം പദ്ധതികൾ നടപ്പിലാക്കുന്നുണ്ട് . എന്നാൽ അതിൽ നിന്നും വ്യത്യസ്തമായി ട്രയലിന് വേണ്ടി എടുത്ത വസ്ത്രങ്ങളിൽ 2 - 3 എണ്ണം തിരഞ്ഞെടുത്താൽ 10 ശതമാനം മുതൽ ഡിസ്ക്കൌണ്ടും ഇതുവഴി ലഭിക്കും . ആദ്യഘട്ടത്തിൽ അമേരിക്കയിലാണ് ഈ പദ്ധതി പ്രഖ്യാപിച്ചത് . ഉടൻ തന്നെ ഇന്ത്യയിലും എത്തും എന്നാണ് റിപ്പോർട്ട് .


ചൈനീസ് സ്മാർട്ട് ഫോൺ നിർമാണ കമ്പനിയായ ഷവോമിയുടെ ജനപ്രിയ ഹാൻഡ്സെറ്റ് റെഡ്മി നോട്ട് 4 പൊട്ടിത്തെറിക്കുന്ന വീഡിയോ വൈറലായിരുന്നു . അപകടത്തിൽ കടയുടമക്ക് പൊള്ളലേറ്റു എന്നാണ് ഈ ദൃശ്യങ്ങൾ പുറത്തുവിട്ട ദേശീയ മാധ്യനമങ്ങൾ പറയുന്നത് . സംഭവത്തിൻറെ സിസിടിവി ദൃശ്യങ്ങളാണ് പ്രചരിച്ചത് . ബെംഗളൂരുവിലാണ് സംഭവം എന്നായിരുന്നു റിപ്പോർട്ട് . ഉപഭോക്താവിന്റെ ഫോണിൽ സിംകാർഡ് ഇടാൻ ശ്രമിക്കുമ്പോഴാണ് ദുരന്തം സംഭവിക്കുന്നതാണ് കാണുന്നത് . ഈ വീഡിയോയ്ക്ക് ഒപ്പം പൊട്ടിത്തെറിച്ച ഫോൺ പൂർണമായും തകർന്ന ഫോൺ കാണിക്കുന്നുണ്ട് . എന്നാൽ ഇപ്പോൾ സംഭവത്തിൽ വലിയ ട്വിസ്റ്റാണ് നടക്കുന്നത് . ഈ വീഡിയോ ആധികാരികമാണോ എന്ന സംശയമാണ് ഉയരുന്നത് . സംഭവം ഷവോമി അധികൃതർ അന്വേഷിച്ചു . വീഡിയോയ്ക്ക് ഒപ്പമുള്ള ചിത്രം പൂർവിക എന്ന മൊബൈൽ സ്റ്റോറിൽ നിന്നും വാങ്ങിയതാണെന്നും . അത് തേർഡ്പാർട്ടി ചാർജർ ഉപയോഗിച്ചതാൽ കത്തിപ്പോയതാണെന്ന് കണ്ടെത്തി . എങ്കിലും അത് റീപ്ലേസ് ചെയ്തിട്ടുണ്ടെന്ന് കമ്പനി വിശദീകരിക്കുന്നു . എന്നാൽ ഇതിനൊപ്പം പ്രചരിക്കുന്ന വീഡിയോ എവിടുന്നുള്ളതാണെന്ന് കണ്ടെത്താൻ കഴിഞ്ഞില്ലെന്ന് ഷവോമി പറയുന്നു . ഈ ഫോൺ കത്തിയതുമായി ബന്ധപ്പെട്ടതല്ല ആ വീഡിയോ എന്ന് ഷവോമി ഉറപ്പിച്ച് പറയുന്നു . ആ കട പൂർവിക എന്ന മൊബൈൽ സ്റ്റോറല്ലെന്ന് കമ്പനി പറയുന്നു .


ഇന്ത്യ - ഓസ്ട്രേലിയ ട്വൻറി20 പരമ്പരയിലെ നിർണായക മൂന്നാം മത്സരം നാളെ സിഡ്നി ക്രിക്കറ്റ് ഗ്രൌണ്ടിൽ നടക്കും . ആദ്യ കളിയിൽ ഓസീസ് ജയിച്ചപ്പോൾ രണ്ടാം മത്സരം മഴമൂലം ഉപേക്ഷിച്ചിരുന്നു . പരുക്കേറ്റ ബില്ലി സ്റ്റാൻലേക്കിന് പകരം മിച്ചൽ സ്റ്റാർക്കിനെ ഓസ്ട്രേലിയ ടീമിൽ ഉൾപ്പെടുത്തിയിട്ടുണ്ട് . പരിശീലനത്തിനിടെയാണ് ബില്ലിക്ക് പരുക്കേറ്റത് . 2016 സെപ്റ്റംബറിന് ശേഷം ആദ്യമായാണ് സ്റ്റാർക്ക് ട്വൻറി20 ടീമിലെത്തുന്നത് . സിഡ്നിയിൽ ജയിച്ചാൽ ഓസീസിന് പരമ്പര സ്വന്തമാക്കാം . ഇതേസമയം പരമ്പര നഷ്ടമാകാതിരിക്കാൻ ഇന്ത്യക്ക് ജയിച്ചേ തീരൂ . ബൌളർമാർ ഭേദപ്പെട്ട് പന്തെറിയുന്നുണ്ടെങ്കിലും ബാറ്റ്സ്മാൻമാരുടെ മോശം പ്രകടനമാണ് ഇന്ത്യയുടെ ആശങ്ക .


മെയ്ക്ക് ഇൻ ഇന്ത്യ പദ്ധതിയുടെ ഭാഗമായി തങ്ങളുടെ മോഡലുകൾ മെയ് 15വരെ പ്രത്യേക ഓഫറുകൾ ഏർപ്പെടുത്തി സാംസങ്ങ് . ഇതിൽ ഏറ്റവും ആകർഷകമായ ഓഫർ സാംസങ്ങിൻറെ ഫ്ലാഗ്ഷിപ്പ് മോഡലായ ഗ്യാലക്സി എസ്6 , ഗ്യാലക്സി നോട്ട്5 എന്നിവ ഒരു രൂപയുടെ ഡൌൺ പേമൻറിൽ സ്വന്തമാക്കാം എന്നതാണ് . പിന്നീട് പത്ത്മാസത്തെ ഇൻസ്റ്റാൾമെൻറിൽ ബാക്കി തുക അടച്ച് തീർക്കാം . ഗ്യാലക്സി എസ്6,33,900 രൂപയാണ് ഇപ്പോഴത്തെ വില . ഗ്യാലക്സി നോട്ട് 5ന് ഇന്ത്യയിലെ വില 42,900 രൂപയാണ് . ഇതിനോടൊപ്പം മറ്റ് ചില ഗാഡ്ജറ്റുകൾക്കും സാംസങ്ങ് തങ്ങളുടെ സൈറ്റിലൂടെ വിലക്കുറവ് പ്രഖ്യാപിച്ചിട്ടുണ്ട് . ഗ്യാലക്സി എ7ന് പുതിയ വില 29,900 രൂപയാണ് . ഗ്യാലക്സി എ5ന് 24,900 ആണ് . ഗ്യാലക്സി ഗ്രാൻറ് പ്രൈം 4ജിയുടെ പുതിയ വില 8,250 ആണ് . ഇതോടൊപ്പം സാംസങ്ങിൻറെ യുഎച്ച്ഡി , എച്ച്ഡി കർവ്ഡ് ടിവി എന്നിവയ്ക്ക് 20 ശതമാനം ക്യാഷ് ബാക്ക് ഓഫറും സാംസങ്ങ് നൽകുന്നു .


ആദായനികുതി നിയമം അനുസരിച്ച് കുട്ടികളുടെ വിദ്യാഭ്യാസത്തിന് പണം ചെലവഴിക്കുന്നവർക്ക് നികുതിയിളവ് ലഭിക്കും . ആദായനികുതി വകുപ്പ് നിയമത്തിലെ 80 സി , 80 ഇ വകുപ്പുകൾ പ്രകാരം കുട്ടികളുടെ വാർഷിക ട്യൂഷൻ ഫീസും നികുതി ഒഴിവാക്കൽ പരിധിയായ 1.5൦ ലക്ഷത്തിൽ ഉൾപ്പെടുന്നുണ്ടെങ്കിൽ മാത്രമേ കൂട്ടിച്ചേർക്കുന്നുണ്ടെങ്കിൽ മാത്രമേ ഈ ഇളവ് ലഭിക്കുകയുള്ളൂ . ഒരു സ്ഥാപിക സർവ്വകലാശാല , കോളേജ് , സ്കൂൾ , ഏതെങ്കിലും തരത്തിലുള്ള വിദ്യാഭ്യാസ സ്ഥാപനങ്ങൾ എന്നിങ്ങനെ ഫീസ് നൽകിക്കൊണ്ടുള്ള മുഴുവൻ സമയ കോഴ്സുകൾ മാത്രമാണ് നികുതി ഇളവ് പരിധിയിൽ ഉൾപ്പെടുന്നത് . ഇതിന് പുറമേ പ്രീ നഴ്സറി , പ്ലേ സ്കൂൾ , നഴ്സറി സ്കൂൾ , എന്നിവയും നികുതി ഇളവിന്റെ പരിധിയിൽ ഉൾപ്പെടുന്നതാണ് . കുട്ടികളുടെ ഫീസിന് പുറമേ ഒരു വ്യക്തിയുടെ ശമ്പളത്തിന്റെ നല്ലൊരു ഭാഗവും ഹോസ്റ്റൽ ഫീസ് , മെസ് , പുസ്തകം , സ്റ്റേഷനറി . ഡൊണേഷൻ ഫീസ് എന്നീ ഇനങ്ങളിലാണ് ചെലവഴിക്കപ്പെടുന്നത് . പ്രൈവറ്റ് ട്യൂഷൻ , ഹോം ട്യൂഷൻ , കോച്ചിംഗ് ഇൻസ്റ്റിറ്റ്യൂട്ട് , പാർട്ട് ടൈം കോഴ്സ് , കറസ്പോണ്ടൻസ് കോഴ്സ് എന്നിവ നികുതി ഇളവിന്റെ പരിധിയിൽ ഉൾപ്പെടുന്നില്ല . ഇതിന് പുറമേ മക്കൾ വിദേശത്ത് പഠിക്കുന്നവരെ ആദായനികുതി ഇളവിന്റെ പരിധിയിൽ ഉൾപ്പെടുത്താനുള്ള വകുപ്പുകളില്ല . വിദ്യാഭ്യാസവുമായി ബന്ധപ്പെട്ട് ട്യൂഷൻ ഫീസ് മാത്രം ഇളവിന്റെ പരിധിയിൽ വരികയുള്ളൂ . മക്കളുടെ ട്യൂഷൻ ഫീസിന് മാത്രമേ ഈ ഇളവ് ലഭിക്കുകയുള്ളൂ . ജീവിത പങ്കാളിയ്ക്ക് നൽകുന്ന ഫീസുകൾ ആദായനികുതി ഇളവിന്റെ പരിധിയിൽ ഉൾപ്പെടുന്നില്ല . ഫെബ്രുവരി ഒന്നിന് അവതരിപ്പിക്കാനിരിക്കുന്ന ധനകാര്യ ബജറ്റിൽ സ്കൂൾ വിദ്യാഭ്യാസവുമായി ബന്ധപ്പെട്ട നിർണായക പ്രഖ്യാപനങ്ങൾ ഉണ്ടാകുമെന്നാണ് കരുതുന്നത് . സ്കൂൾ വിദ്യാഭ്യാസവുമായി ബന്ധപ്പെട്ട വിവിധ ചെലവുകൾ നികുതി ഒഴിവാക്കൽ പരിധിയിൽ വന്നേക്കുമെന്നാണ് സൂചനകൾ . സ്കൂൾ വിദ്യാഭ്യാസത്തിനുള്ള മുഴുവൻ ചെലവുകളും നികുതി ഒളിവാക്കൽ പരിധിയ്ക്ക് കീഴിൽ കൊണ്ടുവരുമെന്നും സൂചനകളുണ്ട് .


നാട്ട്യങ്ങളില്ലാതെ അഭിനയത്തെ നെഞ്ചോടു ചേർത്തുവച്ച നടൻ . എഴുത്തും നാടകവും അഭിനയവും ഒത്തുചേർന്ന പ്രതിഭ . നാടക രംഗത്തുനിന്ന് മലയാള സിനിമയുടെ അഭ്രപാളിയിലേക്ക് പറിച്ചുനട്ട അനുഗ്രഹീത നടൻ . അനുജനായും ജേഷ്ഠനായും അച്ഛനായും മുത്തച്ഛനായും നായക കഥാപാത്രത്തെ അതിജീവിക്കാൻ വില്ലനായുമൊക്കെ കെട്ടിയാടിയ നിരവധി വേഷങ്ങൾ . ഒരു നടന്റെ ഓർമ്മപ്പെടുത്തലിനെക്കാൾ നരേന്ദ്ര പ്രസാദ് ഓർമ്മിപ്പിക്കുന്നത് മലയാളത്തിന് നഷ്ടമായ സാഹിത്യ നിരൂപകനെയാണ് . എഴുത്തുകാരനായും അധ്യാപകനായും നടനായും നിറഞ്ഞാടിയ ആ പ്രതിഭയെ വാക്കുകളിൽ വർണിക്കുക അസാധ്യം . ആലപ്പുഴയിലെ ഒരു സാധാരണ കുടുംബത്തിലായിരുന്നു ജനനം . പ്രാഥമിക വിദ്യാഭ്യാസത്തിന് ശേഷം അധ്യാപനം , സാഹിത്യം , നാടകം എന്നിവയുടെ സമ്പന്നമായ ഭൂതകാലം . പിന്നീട് സിനിമയിലേക്ക് . അസ്ഥികൾ പൂക്കുന്നു എന്ന ചിത്രത്തിലൂടെ അരങ്ങേറ്റം . അനായാസമായ അഭിനയ ശൈലിയുടെ അനന്തമായ സാധ്യതകൾ നരേന്ദ്ര പ്രസാദ് വെളളിത്തിരയിൽ കാണിച്ചുതന്നു . സ്വഭാവ നടനായിരുന്നെങ്കിലും വില്ലൻ വേഷങ്ങളാണ് ഏറെ ശ്രദ്ധിക്കപ്പെട്ടത് . ഭാഗ്യവാൻ , തലസ്ഥാനം , സ്ഥലത്തെ പ്രധാന പയ്യൻസ് എന്നീ ചിത്രങ്ങളിലെ രാഷ്ട്രീയക്കാരനെ മലയാളികൾ ഒരിക്കലും മറക്കില്ല . ഒരു രാഷ്ട്രീയക്കാരൻ എങ്ങനെയാണ് ജനങ്ങളെ നോക്കി കാണേണ്ടതെന്നാണ് ഈ ചിത്രങ്ങൾ പറയുന്നത് . സിന്ദൂരരേഖയിൽ പിശുക്കനായ അച്ഛനായെത്തുമ്പോൾ ജയരാജന്റെ പൈത്യകത്തിൽ വാത്സല്യ നിധിയായ അച്ഛനെയാണ് അദ്ദേഹം അനശ്വരനാക്കിയത് . തലസ്ഥാനം ഏകലവ്യൻ , മേലേപറമ്പിൽ ആൺവീട് , അനിയൻബാവ ചേട്ടൻ ബാവ തുടങ്ങി , നരേന്ദ്ര പ്രസാദ് അനശ്വരമാക്കിയ ചിത്രങ്ങൾ നിരവധി . മലയാള സാഹിത്യത്തിലെ ആധുനിക നിരൂപകരിൽ പ്രമുഖനുമായിരുന്നു നരേന്ദ്രപ്രസാദ് . ഭാവുകത്വം മാറുന്നു , നിഷേധികളെ മനസ്സിലാക്കുക , അരങ്ങും പൊരുളും , ആധുനികതയുടെ മദ്ധ്യാഹ്നം തുടങ്ങിയവയായിരുന്നു പ്രധാന കൃതികൾ . നാട്യഗൃഹമെന്ന നാടക സംഘത്തിനും നരേന്ദ്രപ്രസാദ് തുടക്കമിട്ടു . നിരവധി നാടകങ്ങളുടെ സ്രഷ്ടാവായ അദ്ദേഹം അരങ്ങിലും തിളങ്ങി . അക്ഷര ലോകത്തിനും സിനിമാ ലോകത്തിനും തീരാനഷ്ടമാണ് നരേന്ദ്രപ്രസാദിന്റെ വിടവാങ്ങൽ ഉണ്ടാക്കിയത് .


കഴിഞ്ഞ വർഷത്തെ മികച്ച ഫുട്ബോൾ താരത്തിനുള്ള ബാലൺ ദി ഓർ പുരസ്കാരം ഇന്ന് പ്രഖ്യാപിക്കും . ഇന്ത്യൻ സമയം രാത്രി ഒരു മണിക്ക് ശേഷമാണ് പ്രഖ്യാപനം . 2008ന് ശേഷം ക്രിസ്റ്റ്യാനോ റൊണാൾഡോയും ലിയോണൽ മെസ്സിയും മാത്രം സ്വന്തമാക്കിയിട്ടുള്ള ലോക ഫു്ടബോളർ പട്ടത്തിന് പുതിയ അവകാശിയെത്തുമോ ? . ബാലൺ ഡി ഓർ പുരസ്കാരപ്രഖ്യാപനത്തിന് ഫ്രാൻസ് ഫുട്ബോൾ മാസിക ഒരുങ്ങുമ്പോൾ ലൂക്കാ മോഡ്രിച്ചിലേക്കാകും എല്ലാ കണ്ണുകളും . അപ്രതീക്ഷിത മുന്നേറ്റത്തിലൂടെ ക്രൊയേഷ്യയെ ലോകകപ്പ് ഫൈനലിലെത്തിച്ച മോഡ്രിച്ചിന് റയൽ മാഡ്രിഡിൻറെ ചാമ്പ്യൻസ് ലീഗ് കിരീടനേട്ടവും കരുത്താകും . ഫിഫ ബെസ്റ്റ് പ്ലെയറും യൂറോപ്യൻ ഫുട്ബോളർ ഓഫ് ദ ഇയർ പുരസ്കാരവും നേടിക്കഴിഞ്ഞ മോഡ്രിച്ചിനൊപ്പമാണ് പന്തയക്കാർ , ഒക്ടോബറിൽ പ്രഖ്യാപിച്ച സാധ്യതാപട്ടികയിൽ മെസ്സി അടക്കം 30 താരങ്ങളുണ്ടെങ്കിലും മോഡ്രിച്ചിന് പുറമേ , റൊണാൾഡോയും അൻറോയിൻ ഗ്രീസ്മാനും അവസാനപട്ടികയിലെത്തുമെന്നാണ് സൂചന . പുരസ്കാരം നേടാൻ ആഗ്രഹമുണ്ടെന്ന് പലവട്ടം തുറന്നുപറഞ്ഞ ഗ്രീസ്മാൻ , ഫ്രാൻസിൻറെ ലോകകപ്പ് വിജയത്തിലാണ് പ്രതീക്ഷ വയ്ക്കുന്നത് . പുരസ്കാരം കിട്ടാനിടയില്ലാത്തതിനാൽ റൊണാൾഡോ ചടങ്ങിൽ നിന്ന് വിട്ടുനിന്നേക്കും . ചരിത്രത്തിലാദ്യമായി മികച്ച വനിതാ താരത്തിനും 21 വയസ്സിൽ താഴെയുള്ള മികച്ച യുവതാരത്തിനും പുരസ്കാരം നൽകുന്നുണ്ട് .


മുംബൈയിൽ ഏറ്റവും വില കൂടിയ ഒരു കച്ചവടം നടന്നു . കച്ചവടം ചെയ്യപ്പെട്ടത് ഒരു ബംഗ്ളാവ് . മലബാർ ഹില്ലിലെ ജതിയ ഹൌസ് ആണ് വിറ്റത് . എത്ര രൂപയ്ക്കാണ് ജതിയ ഹൌസ് വിറ്റ് പോയതെന്ന് അറിയാമോ ? 425 കോടി രൂപയ്ക്ക് . ആദിത്യ ബിർള ഗ്രൂപ്പിന് വേണ്ടി കുമാർ മംഗളമാണ് 425 കോടി രൂപയ്ക്ക് ജതിയ ഹൌസ് വാങ്ങിയത് . കഴിഞ്ഞ ദിവസമാണ് ജതിയ ഹൌസ് ലേലം ചെയ്തത് . രണ്ട് പ്രമുഖ വ്യവസായികൾ കൂടി ലേലത്തിൽ ഉണ്ടായിരുന്നു . പക്ഷേ അവസാന നിമിഷത്തിൽ കുമാർ മംഗളയിലേയ്ക്ക് തന്നെ ജതിയ ഹൌസ് എത്തുകയായിരുന്നു . മലബാർ ഹില്ലിന്റെ മുഖമുദ്രയാണ് ജതിയ ഹൌസ് . രാജ്യത്ത് തന്നെ നടക്കുന്ന ഏറ്റവും വലിയ ബംഗ്ളാവ് കച്ചവടം എന്നാണ് ദേശീയ മാധ്യമങ്ങൾ ഇതിനെ വിശേഷിപ്പിയ്ക്കുന്നത് . 2011 ൽ മുംബൈയിലെ മെഹ്രൻഗീറിലുള്ള മഹേശ്വരി ഹൌസ് വിറ്റുപോയത് 400 കോടിയ്ക്കായിരുന്നു . ഇതിന് ശേഷം 2015ലാണ് കോടികൾ മുടക്കി മറ്റൊരു ബംഗഌവ് കച്ചവടം നടക്കുന്നത് . 25000 സ്ക്വയർഫീറ്റ് വലിപ്പമുള്ളതാണ് ജതിയ ഹൌസ് . ജതിയ ഹൌസ് നവീകരിയ്ക്കാനോ താമസിയ്ക്കാനോ കുമാർ മംഗളയ്ക്ക് താത്പര്യമില്ലെന്നാണ് അറിയുന്നത് . പദൂംജി പൾപ്പ് ആൻഡ് പേപ്പർ മിൽസ് ലിമിറ്റഡിന്റെ അരുൺ ജതിയയും ശ്യാം ജതിയയുമാണ് 1951 ൽ ജതിയ ഹൌസ് നിർമ്മിച്ചത് . രണ്ട് വർഷമായി ഇവർ കെട്ടിടം വിൽക്കാൻ ആലോചിച്ച് വരികയായിരുന്നു .


എ എഫ് സി ഏഷ്യൻ കപ്പിൽ ഇരട്ട ഗോൾ നേടി ഇന്ത്യൻ താരം സുനിൽ ഛേത്രി ചരിത്രനേട്ടത്തിൽ . നിലവിൽ കളിക്കുന്ന താരങ്ങളിൽ അന്താരാഷ്ട്ര മത്സരങ്ങളിൽ കൂടുതൽ ഗോൾ നേടുന്ന രണ്ടാമത്തെ താരമെന്ന നേട്ടത്തിലെത്തി ഛേത്രി . അർജൻറീനൻ ഇതിഹാസം ലിയോണൽ മെസിയെയാണ് പിന്തള്ളിയത് . പോർച്ചുഗൽ ഇതിഹാസം ക്രിസ്റ്റ്യാനോ റൊണാൾഡോ മാത്രമാണ് പട്ടികയിൽ ഛേത്രിക്ക് മുന്നിലുള്ളത് . തായ്ലൻഡിനെതിരെ രണ്ട് തവണ വലകുലുക്കിയതോടെ ഛേത്രിയുടെ ഗോൾ സമ്പാദ്യം 67ലെത്തി . ലിയോണൽ മെസി 65 ഗോളുകളാണ് നേടിയിട്ടുള്ളത് . പട്ടികയിൽ മുന്നിലുള്ള റൊണാൾഡോയ്ക്ക് 85 ഗോളാണുള്ളത് . ഛേത്രി മിന്നലായ മത്സരത്തിൽ തായ്ലൻഡിനെ 4 - 1ന് ഇന്ത്യ പരാജയപ്പെടുത്തി . അനിരുദ്ധ് ഥാപ്പയും ജെജെ ലാൽപെഖുലയുമാണ് മറ്റ് ഗോൾവീരൻമാർ . തേരാസിലിൻറെ വകയായിരുന്നു തായ്ലൻഡിൻറെ ഏക മറുപടി . ഏഷ്യൻ കപ്പിൽ ഇന്ത്യയുടെ ഏക്കാലത്തെയും മികച്ച വിജയമാണിത് .


ജീത്തു ജോസഫ് തിരക്കഥയൊരുക്കുന്ന പുതിയ സിനിമിയൽ ബിജു മേനോൻ പ്രധാന കഥാപാത്രത്തെ അവതരിപ്പിക്കുന്നു . ജീത്തു ജോസഫിന്റെ തിരക്കഥയിൽ അൻസാർ ഖാനാണ് ചിത്രം സംവിധാനം ചെയ്യുന്നത് . ഇതാദ്യമായാണ് മറ്റൊരു സംവിധായകനു വേണ്ടി ജീത്തു ജോസഫ് തിരക്കഥ എഴുതുന്നത് . ബിജു മേനോനൊപ്പം ഇന്ദ്രജിത്തും ഒരു പ്രധാന കഥാപാത്രത്തെ അവതരിപ്പിക്കുന്നു . ശിവദയാണ് നായിക . ഒരു ഇമോഷണൽ ത്രില്ലറായിരിക്കും ചിത്രം . കേരളത്തിലെ വിവിധ കാടുകളിലാണ് ചിത്രത്തിന്റെ ഭൂരിഭാഗവും ചിത്രീകരിക്കുന്നത് . മുണ്ടക്കയം , കൊച്ചി എന്നിവടങ്ങളിലും ചിത്രം ചിത്രീകരിക്കും .


പേരു തന്നെയാണ് സിനിമയുടെ വൺലൈൻ ; അല്ലെങ്കിൽ സിനിമ മൊത്തവും . നായകന് ഒപ്പം സഞ്ചരിക്കുന്ന കൊലയാളി അഥവാ വില്ലൻ . കൊലയാളി ഒപ്പം ഉണ്ടെന്ന് അറിയാവുന്ന നായകൻ . കൊലയാളിയെ അറിയാമെങ്കിലും ആരാണ് അതെന്നു മറ്റുള്ളവരെ കാട്ടിക്കൊടുക്കാനോ അയാളെ നിയമത്തിനു മുന്നിൽ കൊണ്ടുവരാനോ കഴിയാതെ വരുന്നു അന്ധനായ ജയരാമൻ എന്ന നായകന് . തന്റെ പിന്നാലെയുള്ള കൊലയാളിയെ എങ്ങനെ ജയരാമൻ കുടുക്കും എന്നതിലാണ് സിനിമയുടെ സസ്പെൻസും . കാഴ്ചയില്ലാത്ത ജയരാമന് ശബ്ദവും സ്പർശവും തുണയായുണ്ട് . ഒരിക്കൽ കേട്ട ശബ്ദവും അറിഞ്ഞ സ്പർശവും കൊണ്ട് കൊലയാളിയെ ജയരാമൻ കീഴടക്കുന്ന കഥാവഴിയാണ് ത്രില്ലർ അനുഭവമായി മാറുന്നത് . പതിവ് ത്രില്ലർ സിനിമകളിലെ ട്വിസ്റ്റുകളല്ല ഒപ്പത്തെ ആകാംക്ഷഭരിതമാക്കുന്നത് . മറിച്ച് നായകന്റേയും കൊലയാളിയുടേയും ഒപ്പത്തിനൊപ്പമുള്ള സഞ്ചാരമാണ് . പ്രിയദർശൻ കുറച്ചുകാലത്തെ ഇടവേളയ്ക്കു ശേഷം സ്വന്തം തിരക്കഥയിൽ സംവിധാനം ചെയ്ത ചിത്രമാണ് ഒപ്പം . ത്രില്ലർ ചിത്രമാണ് ഇതെന്ന് അടിവരയിട്ട രംഗത്തിനു ശേഷമാണ് പ്രിയദർശൻ നായകനെ പരിചയപ്പെടുത്തുന്നത് . തുടർന്ന് അഭിനേതാക്കളെ കയറൂരിവിടാതെ പ്രമേയത്തിനൊപ്പം ചേർത്തു മുറുക്കെപിടിച്ചാണ് സിനിമ മുന്നോട്ടുകൊണ്ടുപോകുന്നതും . ഏറെക്കാലത്തിനു ശേഷം പ്രിയദർശന്റെ കയ്യൊപ്പുപതിഞ്ഞ സിനിമയാകുകയും ചെയ്യുന്നു ഒപ്പം . ചില രംഗങ്ങളിലെ മോഹൻലാലിന്റെ ഭാവാഭിനയ മികവ് എടുത്തുപറയണം . കോടതിക്കു പുറത്ത് സഹോദരിയെ കാണുന്ന രംഗം അഭിനയിക്കാൻ ലാലിനു മാത്രമേ സാധിക്കൂ എന്നു തോന്നിപ്പോകും . ആൾക്കൂട്ടത്തെ ആവേശത്തിലാക്കുന്ന ലാൽപ്രകടനങ്ങളിലെ ' മാസ് ഇലമെന്റും ' പ്രിയദർശൻ ഒന്നു രണ്ടു രംഗങ്ങളിൽ ഉപയോഗിക്കുന്നുണ്ട് . ആ രംഗങ്ങളൊക്കെ തീയേറ്ററിൽ കയ്യടി നേടുന്നുമുണ്ട് . അഭിനേതാക്കളിൽ മിക്കവരും സിനിമയുടെ ഒഴുക്കിനൊപ്പം ചേരുന്നു . സമുദ്രക്കനി , നെടുമുടി വേണു , മാമുക്കോയ , മീനാക്ഷി , അനുശ്രീ , ചെമ്പൻ വിനോദ് , രൺജി പണിക്കർ , ഇന്നസെന്റ് , കവിയൂർ പൊന്നമ്മ , അജു വർഗ്ഗീസ് തുടങ്ങിയവർ അവരവരുടെ ജോലികൾ ഭംഗിയായി ചെയ്യുന്നു . സിനിമയുടെ ആദ്യഭാഗത്തു കുറച്ചുനേരം , പ്രേക്ഷകരെ ഒപ്പം ചേർക്കാൻ സംവിധായകൻ നിയോഗിച്ചിരിക്കുന്നത് മാമുക്കോയയെ ആണ് . ആ ഉത്തരവാദിത്തം മാമുക്കോയ രസകരമായി നിർവഹിക്കുന്നു . അഭിനേതാക്കളിൽ വിമലാ രാമന്റെ പ്രകടനമാണ് ചിലയിടങ്ങളിൽ ഒപ്പം ചേരാതെ പോകുന്നത് . ബിനീഷ് കോടിയേരിയും ' അഭിനയിക്കുക ' യാണെന്നു തോന്നും . സാങ്കേതിക വിഭാഗങ്ങളിൽ ഏകാംബരത്തിന്റെ ക്യാമറ പ്രമേയത്തിനൊപ്പം തന്നെ . ത്രില്ലറാനുഭവം ചോരാതെ തന്നെ ഛായാഗ്രഹണം . ചിലയിടങ്ങളിൽ ദൃശ്യഭംഗിയും പരിഗണിക്കുന്നു . ഇടുക്കിയിലേയും മറ്റും ഹൈ ആംഗിൾ ഷോട്ടും ആകർഷണീയം . പശ്ചാത്തലസംഗീതവും ഒപ്പം നിൽക്കുന്നു .


ആധാറുമായി ബന്ധിപ്പിക്കാത്ത ബാങ്ക് അക്കൌണ്ടുകളുടെ പ്രവർത്തനം തടസ്സപ്പെടുത്തുമെന്ന് സ്റ്റേറ്റ് ബാങ്ക് ഓഫ് ഇന്ത്യ . ഡിസംബർ മാസത്തിനുള്ളിൽ ആധാർ - ബാങ്ക് അക്കൌണ്ട് ബന്ധിപ്പിക്കൽ നടപടികൾ പൂർത്തിയാക്കാത്ത അക്കൌണ്ടുകൾ ബ്ലോക്ക് ചെയ്യുമെന്നാണ് എസ്ബിഐ ട്വീറ്റിൽ അറിയിച്ചിട്ടുള്ളത് . ഡിജിറ്റൽ ബാങ്കിംഗ് സേവനങ്ങളുടെ ആനുകൂല്യം ലഭിക്കുന്നതിന് സമയപരിധിക്കുള്ളിൽ നടപടി ക്രമങ്ങൾ പൂർത്തിയാക്കണമെന്നും എസ്ബിഐ ട്വീറ്റിൽ വ്യക്തമാക്കിയിരുന്നു . ആധാർ ബന്ധിപ്പിക്കൽഃ നിങ്ങൾ മറക്കരുത് ഈ തിയ്യതികൾ , പണികിട്ടുന്നത് ആദായനികുതിയ്ക്ക് ! എന്തുകൊണ്ട് ഹാക്കർമാർ ആധാർ വിവരങ്ങൾ ലക്ഷ്യമിടുന്നുഃ സുരക്ഷ സംബന്ധിച്ച് നിങ്ങളറിയേണ്ടത് സാമ്പത്തിക തട്ടിപ്പ് തടയുന്നതിനുള്ള 2017 ജൂൺ ഒന്നിലെ ചട്ടം പ്രകാരം നിലവിലുള്ള എല്ലാ അക്കൌണ്ട് ഉടമകളോടും ബാങ്ക് അക്കൌണ്ടും ആധാറും തമ്മിൽ ബന്ധിപ്പിക്കാൻ സർക്കാർ നിർദേശിച്ചിരുന്നു . 2017 ഡിസംബർ 31നുള്ളിൽ ഈ നടപടി ക്രമങ്ങൾ പൂർത്തിയാക്കാനാണ് സർക്കാർ നൽകിയിട്ടുള്ള നിർദേശം . ആധാർ കാർഡ് ബാങ്ക് അക്കൌണ്ടുമായി ബന്ധിപ്പിക്കേണ്ടത് നിർബന്ധമല്ലെന്ന തരത്തിലുള്ള മാധ്യമ വാർത്തകൾ പുറത്തുവന്നതതിന് പിന്നാലെയാണ് റിസർവ് ബാങ്ക് സംഭവത്തിൽ വ്യക്ത വരുത്തിക്കൊണ്ട് രംഗത്തെത്തിയിരുന്നു . ഒരു വിവരാവകാശത്തിന് മറുപടിയെ ഉദ്ധരിച്ചാണ് മാധ്യമങ്ങൾ വാർത്ത നൽകിയത് . പ്രസ്തുത മാധ്യമ റിപ്പോർട്ടിനെ പരാമർശിച്ച റിസർവ് ബാങ്ക് ആധാർ ബാങ്ക് അക്കൌണ്ടുമായി ബന്ധിപ്പിക്കുന്നതിനുള്ള നടപടികൾ 2017 ഡിസംബർ 31 നുള്ളിൽ പൂർത്തിയാക്കാൻ കർശന നിർദേശം നൽകിയിരുന്നു . ആധാറും സിംകാർഡും തമ്മിൽ എങ്ങനെ ബന്ധിപ്പിക്കുംഃ നിങ്ങളറിയേണ്ട പത്ത് കാര്യങ്ങൾ


ലോകത്താകമാനം വ്യാപിച്ചു കിടക്കുന്ന ജ്വല്ലറി ശൃംഖലയുടെ ഉടമകളായ ജോയ് ആലുക്കാസ് തങ്ങളുടെ ദീപാവലി ഓഫറുകൾ പ്രഖ്യാപിച്ചു . ലോകത്താകമാനമുളള ജോയ് ആലുക്കാസിൻറെ ജ്വല്ലറികളിലൂടെ സ്വർണ്ണം വാങ്ങുന്നവർക്ക് ആനുകൂല്യങ്ങൾ ലഭിക്കും . മുൻ വർഷങ്ങളിൽ നിന്ന് വ്യത്യസ്തമായി പുതിയ അനേകം ഓഫറുകളും വിപുലമായ കളക്ഷനുമാണ് ജോയ് ആലുക്കാസ് ഉപഭോക്താക്കൾക്കായി തയ്യാറാക്കിയിരിക്കുന്നത് . സെലിബ്രേറ്റ് ബിഗ് വിന്നിങ്സ് എന്നാണ് ഓഫർക്കാലത്തിന് ആലുക്കാസ് ഗ്രൂപ്പ് നൽകിയിരിക്കുന്ന പേര് . ഗ്രാൻഡ് പ്രൈസ് ഉൾപ്പെടെ നറുക്കെടുപ്പിലൂടെ 1,000 സ്വർണ്ണക്കട്ടികളാണ് ഉപഭോക്താക്കൾക്ക് ആലുക്കാസ് സമ്മാനമായി നൽകുന്നത് . പോൾക്കി , ഡയമണ്ട് ആഭരണങ്ങൾ വാങ്ങുമ്പോൾ വിലയുടെ 10 ശതമാനം ക്യാഷ് ബാക്ക് , സ്വർണ്ണാഭരണം വാങ്ങാനുളള ആകെ തുകയുടെ 10 ശതമാനം പണം ഈ ദീപാവലി സീസണിൽ മുൻകൂറായി അടയ്ക്കുന്നവർക്ക് സ്വർണ്ണവില മാറിയാലും അതെ വിലയിൽ തന്നെ സ്വർണ്ണം വാങ്ങാനുളള ആനുകൂല്യം ജ്വല്ലറികളിൽ ലഭ്യമാണ് . ഈ വർഷത്തെ ദീപാവലിക്കാലത്ത് സ്വർണ്ണാഭരണങ്ങൾ മാറ്റിവാങ്ങുമ്പോൾ വിലയിൽ കുറവ് വരില്ലെന്നതാണ് മറ്റൊരു ആകർഷകമായ ഓഫർ . ജോയ് ആലുക്കാസിൻറെ വളർച്ചയ്ക്ക് പിന്നിലെ കരുത്തായി നിന്ന എല്ലാ മാന്യ ഉപഭോക്താക്കൾക്കും ജോയ് ആലുക്കാസ് ഗ്രൂപ്പ് ചെയർമാൻ ജോയ് ആലുക്കാസ് ദീപാവലി ആശംസകൾ നേർന്നു . ഈ ദീപാവലിക്കാലത്ത് മുൻ വർഷങ്ങളെക്കാൾ മികച്ച ഓഫറുകളാണ് സ്വർണ്ണം വാങ്ങുന്നവർക്കായി ജോയ് ആലുക്കാസ് മുന്നോട്ട് വയ്ക്കുന്നതെന്നും അദ്ദേഹം അറിയിച്ചു .


രാജസ്ഥാനെതിരായ രഞ്ജി ട്രോഫി ക്രിക്കറ്റിൽ കേരളം ശക്തമായ നിലയിൽ . രാജസ്ഥാനെ 243 റൺസിന് പുറത്താക്കിയ കേരളം ഒന്നാം ഇന്നിംഗ്സിൽ 92 റൺസ് ലീഡ് നേടി . എട്ട് വിക്കറ്റ് വീഴ്ത്തിയ ജലജ് സക്സേനയാണ് രാജസ്ഥാനെ തകർത്തത് . മൂന്നാം ദിവസം കളിനിർത്തുമ്പോൾ കേരളം രണ്ടാം ഇന്നിംഗ്സിൽ 3 വിക്കറ്റിന് 217 റൺസെടുത്തിട്ടുണ്ട് . ഒരു ദിവസത്തെ കളി ശേഷിക്കേ , കേരളത്തിന് ഇപ്പോൾ 309 റൺസ് ലീഡായി . സെഞ്ച്വറിയുമായി ജലജ് സക്സേനയും അർധസെഞ്ച്വറിയുമായി സഞ്ജു സാംസണും ക്രീസിലുണ്ട് . ജലജ് 102ഉം സഞ്ജു 72ഉം റൺസെടുത്തിട്ടുണ്ട് . 8 റൺസെടുത്ത വിഷ്ണു വിനോദും 32 റൺസെടുത്ത രോഹൻ പ്രേമുമാണ് പുറത്തായത് . അവസാനദിനം ; 350 റൺസിനു മുകളിൽ ലീഡ് നേടി രാജസ്ഥാനെ ഓൾ ഔട്ടാക്കി വിജയം പിടിച്ചെടുക്കാനാവും കേരളത്തിന്റെ ശ്രമം . ആദ്യ മത്സരത്തിൽ ജയിച്ച കേരളം രണ്ടാം മത്സരത്തിൽ ഗുജറാത്തിനോട് തോറ്റിരുന്നു . ഗ്രൂപ്പിൽ നിന്ന് മുന്നേറണമെങ്കിൽ കേരളത്തിന് ജയം അനിവാര്യമാണ് .


വിനിമയ വിപണിയിൽ ഇന്ത്യൻ രൂപയുടെ മൂല്യത്തിൽ വൻ മുന്നേറ്റം . അഞ്ച് മാസത്തെ ഏറ്റവും ഉയർന്ന നിരക്കിലാണ് രൂപയുടെ വ്യാപാരം പുരോഗമിക്കുന്നതെന്ന് ദേശീയ ഓൺലൈൻ മാധ്യമമായ ലൈവ് മിൻറ് റിപ്പോർട്ട് ചെയ്യുന്നു . വിനിമയ വിപണിയിൽ ഡോളറിനെതിരെ 33 പൈസ മൂല്യമുയർന്ന് രൂപയുടെ മൂല്യം 69.39 എന്ന നിലയിലെത്തി . വെള്ളിയാഴ്ച വ്യാപാരം അവസാനിക്കുമ്പോൾ 48 പൈസ മൂല്യമുയർന്ന് ഡോളറിനെതിരെ 69.72 എന്ന നിലയിലായിരുന്നു ഇന്ത്യൻ രൂപ . മാർച്ചിൽ അവസാനിക്കുന്ന ഈ സാമ്പത്തിക വർഷത്തെ ഇന്ത്യയുടെ ജിഡിപി അനുമാനം ഇന്ന് പുറത്ത് വരുന്നതും അമേരിക്ക - ചൈന വ്യാപാര ചർച്ചയുടെ പശ്ചാത്തലത്തിൽ പലിശ നിരക്കുകൾ ഉയർത്താനുളള നടപടി ഫെഡറൽ റിസർവ് മരവിപ്പിച്ചേക്കുമെന്ന തോന്നലുമാണ് ഡോളറിനെതിരെ രൂപയുടെ മൂല്യമുയരാൻ സഹായിച്ച ഘടകങ്ങൾ . യുഎസ് - ചൈന വ്യാപാര ചർച്ചകൾ ബീജിങിൽ പുരോഗമിക്കുകയാണ് . ഇന്ത്യൻ ഓഹരി വിപണിയും ഇന്ന് നേട്ടത്തിലാണ് . സെൻസെക്സ് 350 ഉം നിഫ്റ്റി 110 പോയിന്റും നേട്ടത്തിലാണ് ഇന്ന് വ്യാപാരം പുരോഗമിക്കുന്നത് .


മാരുതിയുടെ എൻട്രി ലെവൽ കാർ , ഓൾട്ടോയാണ് ഏറ്റവും കൂടുതൽ വിൽപ്പന നടക്കുന്നത് . 1 , 20 , 720 യൂണിറ്റ് കാറുകളാണ് ഇതു വരെ വിറ്റത് . വാഗൺആർ ആണ് രണ്ടാം സ്ഥാനത്ത് . 86 , 939 യൂണിറ്റുകൾ ആണ് വിൽപ്പന . ഡിസയർ , സ്വിഫ്റ്റ് മോഡലുകളാണ് തൊട്ടുപിന്നിൽ . അഞ്ചാം സ്ഥാനത്ത് ഹ്യൂണ്ടായ് കമ്പനിയുടെ ഗ്രാൻഡ് ഐ10 ആണ് . ഈ സെപ്തംബർ മാസത്തിലെ മാത്രം കണക്കനുസരിച്ച് മൊത്തം വിപണിയുടെ പകുതിയും മാരുതി കൈയ്യടക്കിയപ്പോൾ മൂന്നു മോഡലുകളുമായി രണ്ടാം സ്ഥാനത്ത് ഹ്യുണ്ടായിയാണ് . മാരുതി 49.54 ശതമാനം നേടിയപ്പോൾ ഹ്യൂണ്ടായിയുടേത് കേവലം 15.4 ശതമാനം മാത്രം . റിനോൾട്ട് സാനിധ്യം അറിയിച്ചപ്പോൾ ടാറ്റയും ഹോണ്ടയും മഹീന്ദ്രയുമൊന്നും ചിത്രത്തിലേയില്ല . അൾട്ടോയും സ്വിഫ്റ്റ് ഡിസയറും സ്വിഫ്റ്റും വാഗണാറുമായി ആദ്യ നാല് സ്ഥാനങ്ങളിലും മാരുതി സുസുക്കി തിളങ്ങി നിൽക്കുന്നു . എൻട്രി ലെവൽ ചെറുകാർ വിഭാഗത്തിൽ അൾട്ടോയ്ക്ക് കഴിഞ്ഞ വർഷത്തെ അപേക്ഷിച്ച് വൻ വർദ്ധനവാണ് .


മൂന്നു ദിവസത്തിനകം ഒരു കോടിയിലധികം യൂണിറ്റുകൾ വിറ്റു പോയ ഐ ഫോൺ 6 വളയുന്നെന്ന പരാതിയുമായി ഉപഭോക്താക്കൾ രംഗത്തെത്തി . വളരെ കനം കുറഞ്ഞ ബോഡിയുള്ള ഐ ഫോണിന്റെ പ്രധാന പ്രത്യേകതകളിലൊന്ന് അതിന്റെ രൂപഭംഗി തന്നെയായിരുന്നു . എന്നാൽ അതിനുവേണ്ടി ഉപയോഗിച്ച അലുമിനിയം പാളിയാണ് ഫോൺ വളയുന്നതിന് കാരണമാകുന്നതെന്നാണ് വിദഗ്ധർ പറയുന്നത് . ഐ ഫോൺ ഏറെനേരം കീശയിലിടുമ്പോൾ അതിനുമേലുണ്ടാകുന്ന സമ്മർദ്ദത്തിനനുസരിച്ച് രൂപവ്യത്യാസം വരുന്നുണ്ടെന്ന് യുട്യൂബ് ചാനലായ അൺബോക്സ് തെറാപി ഫോൺ ബെൻഡ് ടെസ്റ്റ് നടത്തി ദൃശ്യങ്ങൾ പുറത്തുവിട്ടു . ഏകദേശം രണ്ടുകോടിയോളം പ്രേക്ഷകർ വീഡിയോ ഇതിനകം കണ്ടു കഴിഞ്ഞു . അതേസമയം , ഫോണിന്റെ ഫ് ളക്സിബിലിറ്റി തങ്ങൾക്ക് ഗുണം ചെയ്യുന്നുണ്ടെന്നും ചില ഉപഭോക്താക്കൾ പറയുന്നുണ്ട് . സമ്മർദ്ദഫലമായി ഒടിയുന്നതിനാൽ ഫോൺ പൊട്ടിപ്പോകാനുള്ള സാധ്യത വളരെ കുറവാണെന്നാണ് ഇവരുടെ വാദം . അതിനെ വളയ്ക്കാൻ സഹായിക്കുന്ന ഡിസ്പ്ലേ തങ്ങൾ ഏറെ ഇഷ്ടപ്പെടുന്നതായും ഐ ഫോൺ സ്നേഹികൾ വ്യക്തമാക്കി . അതിനിടെ , ഐഫോണിന്റെ പേരിൽ ആപ്പിൾ കൊള്ളലാഭം കൊയ്യുകയാണെന്നും ആക്ഷേപം ഉയർന്നിട്ടുണ്ട് . 650 ഡോളറിന് വിൽക്കുന്ന ഐ ഫോണിന് വെറും 200 ഡോളറും , 750 ഡോളറിന് വിൽക്കുന്ന ഐ ഫോണിന് 215 ഡോളറും മാത്രമാണ് ചെലവു വരുന്നതെന്ന് ഐ . എച്ച് . എസ് ടെക്നോളജി എന്ന കമ്പനി വെളിപ്പെടുത്തി . ഐ ഫോണിന്റെ ഓരോ ഭാഗവും അഴിച്ചെടുത്ത് വില കണക്കാക്കിയാണ് കമ്പനിയുടെ അവകാശവാദം .


ചാമ്പ്യൻസ് ലീഗിൽ ഗോൾവർഷത്തോടെ ഷാക്തറിനെ കീഴടക്കി മാഞ്ചസ്റ്റർ സിറ്റി . ഏകപക്ഷീയമായ ആറ് ഗോളിനാണ് സിറ്റിയുടെ ജയം . സിറ്റിക്കായി ബ്രസീലിയൻ താരം ഗബ്രിയേൽ ജീസസ് ഹാട്രിക് നേടി . ഡേവിഡ് സിൽവ , റഹീം സ്റ്റെർലിംഗ് , റിയാദ് മഹ്രെസ് എന്നിവരുടെ വകയായിരുന്നു മറ്റ് ഗോളുകൾ . എന്നാൽ ഒരു ഗോൾ പോലും മടക്കാൻ ഷാക്തറിനായില്ല . കളി തുടങ്ങി 13 - ാം മിനുറ്റിൽ ഡേവിഡ് സിൽവ സിറ്റിയെ മുന്നിലെത്തിച്ചു . അപ്രതീക്ഷിതമായി ലഭിച്ച പെനാൽറ്റി 24 - ാം മിനുറ്റിൽ വലയിലെത്തിച്ച് ജീസസ് ആദ്യ പകുതിയിൽ ലീഡ് രണ്ടാക്കി . 48 - ാം മിനുറ്റിൽ റഹീമിൻറെ ഗോളും 72 - ാം മിനുറ്റിൽ ജീസസിൻറെ രണ്ടാം പെനാൽറ്റിയും വലയിലെത്തി . 84 - ാം മിനുറ്റിൽ റിയാദ് സിറ്റിയുടെ അഞ്ചാം ഗോൾ നേടിയപ്പോൾ ഇഞ്ചുറിടൈമിൽ പന്ത് വലയിലാക്കി ജീസസ് പട്ടികയും ഹാട്രിക്കും തികയ്ക്കുകയായിരുന്നു . ഗ്രൂപ്പ് എഫിൽ നാല് മത്സരങ്ങളിൽ ഒമ്പത് പോയിൻറുള്ള സിറ്റിയാണ് ഒന്നാമത് . രണ്ട് പോയിൻറ് മാത്രമുള്ള ഷാക്തർ അവസാന സ്ഥാനത്താണ് .


വെബ് ഡെസ്ക് മോഹൻലാലിന്റെ തകർപ്പൻ ആക്ഷൻ രംഗങ്ങളുള്ള പുലിമുരുകൻ തീയേറ്ററുകളിൽ കളക്ഷൻ റെക്കോർഡുകൾ ഭേദിച്ചുമുന്നേറുകയാണ് . വൈശാഖ് സംവിധാനം ചെയ്ത പുലിമുരുകൻ തന്നെയാണ് തന്റെ ഏറ്റവും മികച്ച ആക്ഷൻ സിനിമയെന്ന് മോഹൻലാലും സമ്മതിക്കുന്നു . പുലിമുരുകനിലെ ആക്ഷൻ രംഗങ്ങൾ ഗംഭീരമാണെന്നാണ് പ്രേക്ഷകർ പറയുന്നതെന്നും അത്തരം അവസരങ്ങൾ ഇനിയും കിട്ടാൻ പ്രാർഥിക്കുന്നുവെന്നും മോഹൻലാൽ ഏഷ്യാനെറ്റ് ന്യൂസിനോട് പറഞ്ഞു . മലയാളത്തിൽ ആക്ഷൻ രംഗങ്ങൾ ഏറ്റവും വഴക്കത്തോടെ ചെയ്യുന്ന സൂപ്പർസ്റ്റാർ എന്ന പദവി അടിവരയിട്ടുറപ്പിക്കുകയാണ് പുലിമുരുകനിലെ മോഹൻലാലിന്റെ പ്രകടനം . മോഹൻലാലിന്റെ വ്യത്യസ്ത രീതിയിലുള്ള മറ്റ് ആക്ഷൻ കഥാപാത്രങ്ങളെ കുറിച്ചാണ് ഇവിടെ പറയുന്നത് . അധോലോകങ്ങളുടെ രാജകുമാരൻ ഡെന്നിസ് ജോസഫിന്റെ തിരക്കഥയിൽ തമ്പി കണ്ണന്താനം - ആണ് രാജാവിന്റെ മകൻ സംവിധാനം ചെയ്തത് . പാവം ദേവനാരായണൻ അധോലോകത്തിലേക്ക് എത്തപ്പെട്ട ദേവനാരായണനെന്ന അമ്പലവാസി പയ്യന്റെ കഥയാണ് ആര്യൻ പറഞ്ഞത് . ബോംബെ അധോലോകത്തെ നിർണ്ണായക സ്വാധീനമായി മാറിയ ദേവനാരായണനും മോഹൻലാലിന്റെ കരിയറിലെ തിളക്കമുള്ള ആക്ഷൻ കഥാപാത്രമാണ് . ടി ദാമോദരന്റെ തിരക്കഥയിൽ പ്രിയദർശനാണ് ചിത്രം സംവിധാനം ചെയ്തത് . മുംബൈ അധോലോകത്തിന്റ ഹരിയണ്ണൻ മുംബൈ അധോലോകം അടക്കിവാണ ഹരികൃഷ്ണൻ എന്ന ഹരിയണ്ണനും ഇന്നും ആരാധകർക്ക് ആവേശമാണ് . അധോലകത്തെ നിയന്ത്രിച്ച ഹരിയണ്ണൻ ഒടുവിൽ പൊലീസിന്റെ വെടിയുണ്ടകൾക്ക് ഇരയാകുന്ന കഥ പറഞ്ഞ അഭിമന്യു എന്ന സിനിമ മോഹൻലാലിന്റെ ആക്ഷൻ ഹിറ്റുകളിൽ മുൻനിരയിലുള്ളതാണ് . ടി ദാമോദരന്റെ തിരക്കഥയിൽ പ്രിയദർശൻ ആണ് സിനിമ സംവിധാനം ചെയ്തത് . മലയാള സിനിമയിൽ ആണത്തിന്റെ അവസാന വാക്കായാണ് മംഗലശ്ശേരി നീലകണ്ഠനെ ആരാധകർ കാണുന്നത് . മീശ പിരിച്ച് മുണ്ടു മടക്കിക്കുത്തി വെള്ളിത്തിരയിൽ എത്തിയിട്ട് വർഷങ്ങൾ കഴിഞ്ഞെങ്കിലും ഇന്നും ആരാധകർ ആഘോഷിക്കുന്ന കഥാപാത്രമാണ് , നല്ല കലാകാരൻമാരെയും നല്ല ചട്ടമ്പികളെയും മാത്രം സ്നേഹിക്കുന്ന മംഗലശ്ശേരി നീലകണ്ഠൻ . രഞ്ജിത്തിന്റെ തിരക്കഥയിൽ ഐ വി ശശിയാണ് ചിത്രം ദേവാസുരം സംവിധാനം ചെയ്തത് . മംഗലശ്ശേരി നീലകണ്ഠനെയും മകൻ കാർത്തികേയനെയും ഒന്നിപ്പിച്ച് രഞ്ജിത്ത് രാവണപ്രഭു എന്ന ചിത്രം സംവിധാനവും ചെയ്തു . മംഗലശ്ശേരി നീലകണ്ഠൻ എന്ന കഥാപാത്രത്തിന്റെ ശൈലികളുടെ ചുവടുപിടിച്ചാണ് പിന്നീട് ആറാംതമ്പുരാനിലെ ജഗനാഥനും നരസിംഹത്തിലെ ഇന്ദുചൂഢനും ഒക്കെ വന്നത് . ആടുതോമയാണ് മോഹൻലാൽ ആരാധകരെ ത്രസിപ്പിക്കുന്ന മറ്റൊരു കഥാപാത്രം . “ആടിൻറെ ചങ്കിലെ ചോര കുടിക്കും . അതാണ് എൻറെ ആരോഗ്യത്തിൻറെ രഹസ്യം . എൻറെ ജീവൺ ടോൺ” എന്ന് കോടതിയിൽ ജഡ്ജിയോട് പറയുന്ന തോമ തീയേറ്ററിനകത്തും പുറത്തും സൂപ്പർ ഹിറ്റായി . ഡോ സി ജി രാജേന്ദ്രബാബുവിന്റെ തിരക്കഥയിൽ ഭദ്രനാണ് സ്ഫടികം സംവിധാനം ചെയ്തത് . കണ്ണൻനായരുടെ ഇന്ദ്രജാലം !


ബിഗ്ബോസ് ഹൌസിലെ പുതിയ ആഴ്ചയിലെ ക്യാപ്റ്റനായി ഷിയാസ് കരീമിനെ തിരഞ്ഞെടുത്തു . ബിഗ്ബോസിൻറെ തീറ്റമത്സരത്തിൽ ജയിച്ചാണ് ഷിയാസ് ക്യാപ്റ്റൻ സ്ഥാനത്തേക്ക് എത്തിയത് . ഇത്തവണത്തെ ക്യാപ്റ്റൻ ടാസ്കിന് ബിഗ്ബോസ് ഇതുവരെ ക്യാപ്റ്റനാകാത്തവർക്കാണ് അവസരം നൽകിയത് . ഇത് പ്രകാരം ബിഗ്ബോസ് ഹൌസിലെ നിലവിലെ ക്യാപ്റ്റൻ അർച്ചനയുടെയും മറ്റ് അംഗങ്ങളുടെയും അഭിപ്രായം പരിഗണിച്ച് അതിഥി , ഷിയാസ് , അനൂപ് ചന്ദ്രൻ എന്നിവരെ ക്യാപ്റ്റൻ ടാസ്കിന് തിരഞ്ഞെടുത്തു . പിന്നീടാണ് വ്യത്യസ്തമായ ക്യാപ്റ്റൻ ടാസ്കിന് ബിഗ്ബോസ് ഹൌസ് വേദിയായത് . 10 കുറ്റി പുട്ടും , കടലക്കറിയും , 15 പഴലും നിശ്ചിത സമയത്തിനുള്ളിൽ കഴിക്കണം എന്നതായിരുന്നു ടാസ്ക് . മത്സരത്തിന് തയ്യാറെടുക്കുന്നതിനായി ഷിയാസും , അനൂപും ചർദ്ദിക്കുകയും മറ്റും ചെയ്തു . ഒടുവിൽ മത്സരം ആരംഭിച്ചപ്പോൾ ഷിയാസ് അതിവേഗം പുട്ടും പഴവും അകത്താക്കിയെങ്കിലും ഉടൻ തന്നെ ചർദ്ദിച്ചു . എന്നാൽ അനൂപ് ചർദ്ദിച്ചില്ലെങ്കിലും ഷിയാസിൻറെ അത്രയും കഴിക്കാൻ സാധിച്ചില്ല . അതിഥി തീർത്തും പിന്നിലായിരുന്നു . രണ്ടാമത്തെ ബസർ ശബ്ദിച്ചതോടെ മത്സരം അവസാനിച്ചു . ഇതോടെ ക്യാപ്റ്റൻ അർച്ചനയോട് ആരുടെ പ്ലേറ്റിലാണ് കുറവ് ഭക്ഷണം ബാക്കിയുള്ളതെന്ന് നോക്കാൻ ബിഗ്ബോസ് ആവശ്യപ്പെട്ടു . ഷിയാസിൻറെ പ്ലേറ്റിലാണ് കുറവ് എങ്കിലും അയാൾ ചർദ്ദിച്ചുവെന്ന് അർച്ചന അറിയിച്ചു . എന്നാൽ ഷിയാസിനെ അടുത്ത വാരത്തിലേക്കുള്ള ക്യാപ്റ്റനായി ബിഗ്ബോസ് നിയമിച്ചു . എന്നാൽ ഇതിനെതിരെ താൻ വിയോജിക്കുന്നുവെന്ന് അനൂപ് തുറന്നടിച്ചു . ആരോഗ്യമുള്ള ക്യാപ്റ്റൻ എന്ന് ആദ്യം മുതൽ പറഞ്ഞ ടാസ്കിൽ എങ്ങനെ ചർദ്ദിച്ച വ്യക്തി വിജയിച്ചെന്ന് അനൂപ് പറയുന്നു . ഇതിനെ രഞ്ജിനി പിന്തുണച്ചു .


മലയാള സിനിമയിൽ ആഭ്യന്തര പരാതി പരിഹാര സമിതി ( ഐസിസി ) രൂപീകരിക്കണമെന്നാവശ്യപ്പെട്ട് ഡബ്ല്യൂസിസി നൽകിയ ഹർജിയിൽ നോട്ടീസ് വരുന്നതിന് മുമ്പ് തന്നെ സ്ത്രീകൾക്ക് പരാതി പറയാൻ അമ്മയിൽ കമ്മിറ്റിയുണ്ടെന്ന് മോഹൻലാൽ . പ്രസിഡൻറ് സ്ഥാനം ഏറ്റെടുത്തതിന് പിന്നാലെ സ്ത്രീ സംരക്ഷണത്തിന് കമ്മിറ്റി രൂപീകരിച്ചു . കെപിഎസി ലളിത , പൊന്നമ്മ ബാബു , കുക്കു പരമേശ്വരൻ എന്നിവരടങ്ങുന്നതാണ് കമ്മിറ്റി . മീ ടൂ ആരോപണത്തിൽപ്പെട്ട അലൻസിയറിനോട് വിശദീകരണം നേടും . മുകേഷിനെതിരെ ആരും പരാതിയുമായി വന്നിട്ടില്ല . വന്നാൽ നടപടി സ്വീകരിക്കുമെന്നും മോഹൻലാൽ പറഞ്ഞു . സിനിമയിൽ സ്ത്രീകൾക്കെതിരായ ലൈംഗികാതിക്രമം തടയുന്നതിന് പരാതി പരിഹാര സമിതി രൂപീകരിക്കണമെന്നാണ് വനിതാ സംഘടനയുടെ ആവശ്യം . തൊഴിലിയങ്ങളിലെ ലൈംഗികപീഡനം തടയാനായി 2013ൽ പാർലമെന്റ് പ്രത്യേക നിയമം കൊണ്ടുവന്നിരുന്നു . ഇത് നടപ്പാക്കാത്ത ' അമ്മ ' യുടെ നടപടി ഭരണഘടനാ അവകാശങ്ങളുടെ ലംഘനമാണെന്നാണ് ഹർജിക്കാരുടെ വാദം . നിർമ്മാതാക്കളുടെയും തിരക്കഥാകൃത്തുക്കളുടെയും കൂട്ടായ്മകളായ സ്ക്രീൻ റൈറ്റേഴ്സ് അസോസിയേഷനും പ്രൊഡ്യൂസേഴ്സ് ഗിൽഡും ഐസിസി രൂപീകരിച്ചിട്ടും ' അമ്മ ' ഇക്കാര്യത്തിൽ ഉപേക്ഷ വിചാരിക്കുകയാണെന്നാണ് ഡബ്ല്യുസിസിയുടെ വിമർശനം . നടിമാരായ റിമ കല്ലിങ്കലും പത്മപ്രിയയുമാണ് പൊതുതാൽപര്യ ഹർജി നൽകിയത് . എന്നാൽ , തൊഴിൽ ദാതാവ് അല്ലാത്തതിനാൽ ആഭ്യന്തര പരാതി പരിഹാര സമിതി വേണമോയെന്ന കാര്യത്തിൽ നിയമോപദേശം തേടാനാണ് അമ്മയുടെ തീരുമാനം .


എതിരാളികളുടെ പേടിസ്വപ്നമായിരുന്നു സച്ചിനും സെവാഗുമടങ്ങുന്ന ഇന്ത്യയുടെ ഓപ്പണിങ് സഖ്യം . ക്രിക്കറ്റിൽ നിന്ന് വിരമിച്ചശേഷവും സച്ചിനോടുള്ള സ്നേഹവും ബഹുമാനവും സെവാഗ് അതുപോലെ കാത്തുസൂക്ഷിക്കുന്നു . സച്ചിനാകട്ടെ സെവാഗ് തന്റെ പ്രിയപ്പെട്ട കൂട്ടുകാരിലൊരാളുമാണ് . എന്നാൽ സച്ചിന്റെ സൌമ്യമുഖം മാത്രം കണ്ടിട്ടുള്ള തനിക്ക് ഒരിക്കൽ സച്ചിൻ ചൂടാവുന്നതും കാണേണ്ടിവന്നുവെന്ന് വെളിപ്പെടുത്തിയിരിക്കുകയാണ് സെവാഗ് ഇപ്പോൾ . വിക്രം സതായെയുടെ ' വാട്ട് ദ ഡക്ക് ' എന്ന പരിപാടിയിലായിരുന്നു സെവാഗ് മനസു തുറന്നത് . 2011ൽ ദക്ഷിണാഫ്രിക്കയ്ക്കെതിരായ മത്സരത്തിലായിരുന്നു അത് . ഞാനും സച്ചിൻ പാജിയും ബാറ്റു ചെയ്യുകയായിരുന്നു . കളിയിൽ ശ്രദ്ധിക്കാൻ കഴിയാതിരുന്നതിനാൽ ഏകാഗ്രത കിട്ടാനായി ഞാൻ ഒരു പാട്ടു മൂളാൻ തുടങ്ങി . ആദ്യത്തെ ഓവർ മുഴുവൻ ആ പാട്ട് മൂളിക്കൊണ്ടാണ് ഞാൻ ബാറ്റു ചെയ്തത് . നല്ലൊരു തുടക്കം കിട്ടാൻ വേണ്ടിയായിരുന്നു അത് . മറുവശത്തായിരുന്ന സച്ചിൻ പാജി ആ ഓവർ കഴിഞ്ഞപ്പോൾ എന്റെ അടുത്തേക്ക് നടന്നു വന്നു . ക്രീസിന്റെ മധ്യഭാഗത്ത് വെച്ച് ഞങ്ങൾ പതിവുപോലെ ഗ്ലൌസ് കൂട്ടിമുട്ടിച്ചു . അദ്ദേഹം അപ്പോൾ എന്നോട് എന്തോ പറയുന്നുണ്ടായിരുന്നു . പക്ഷേ ഞാൻ അത് ശ്രദ്ധിക്കാതെ പാട്ട് മൂളുന്ന തിരക്കിലായിരുന്നു . നാല് - അഞ്ചു ഓവറുകൾ വരെ ഇതുതന്നെ ആവർത്തിച്ചു . അദ്ദേഹം എന്തെങ്കിലും വന്നുപറയും . ഞാൻ തലകുലുക്കും . പക്ഷേ പറയുന്നതു ശ്രദ്ധിക്കാതെ പാട്ടു മൂളുന്നതിലായിരിക്കും എന്റെ ശ്രദ്ധ . ഒടുവിൽ സച്ചിൻ പാജി ദേഷ്യപ്പെട്ടു , ' എന്നോട് സംസാരിക്കൂ , പാട്ട് പിന്നെ മൂളാം , സ്വാർത്ഥനാവാൻ പാടില്ല ' ഇതായിരുന്നു പാജി പറഞ്ഞത് . ആ പാട്ടിലാണ് എന്റെ ബാറ്റിന്റെ താളമെന്നും എന്നെ മൂളാൻ അനുവദിക്കൂ എന്നും ഞാൻ മറുപടി നൽകി . പക്ഷേ അപ്പോഴും തന്നോട് എന്തെങ്കിലും സംസാരിക്കൂ എന്ന നിലപാടിലായിരുന്നു സച്ചിൻ പാജി . ഞാൻ സംസാരിക്കാം എന്നു പറഞ്ഞെങ്കിലും വാക്കുപാലിച്ചില്ല . തുടർന്ന് സച്ചിൻ പാജി എന്നെ ഒരുപാട് ചീത്ത പറഞ്ഞു ' സെവാഗ് ഓർമകൾ പങ്കുവെച്ചു .


ആപ്പിളിൻറെ ഹൈഎൻറ് ഐഫോണുകൾ 2019 അവസാനത്തോടെ ഇന്ത്യയിൽ നിന്നും നിർമ്മിക്കും . ഫോക്സ്കോണിൻറെ ചെന്നൈയിലെ പ്ലാൻറിലാണ് ഐഫോണിൻറെ അസബ്ലിംഗ് യൂണിറ്റ് തുടങ്ങുന്നത് . ആദ്യമായണ് തായ്വാൻ കോൺട്രാക്ട് നിർമ്മാതാക്കൾ രാജ്യത്തിന് പുറത്തേക്ക് ഐഫോൺ നിർമ്മാണം കൊണ്ടുപോകുന്നത് . ഐഫോൺ x മോഡലുകളാണ് ഇന്ത്യയിൽ നിർമ്മിക്കാൻ ഒരുങ്ങുന്നത് എന്നാണ് സൂചന . ഇത് ഇന്ത്യയിലെ ഐഫോൺ വിൽപ്പന പുതിയ തലത്തിൽ എത്തിക്കുമെന്നാണ് വാർത്ത പുറത്തുവിട്ട റോയിട്ടേർസ് പറയുന്നത് . ശ്രീപെരുമ്പത്തൂരിലുള്ള ഫോക്സ്കോണിൻറെ പ്ലാൻറിലായിരിക്കും ഐഫോൺ നിർമ്മാണം നടക്കുക . എന്നാൽ ഈ വാർത്തയെക്കുറിച്ച് ഔദ്യോഗികമായി പ്രതികരിക്കാൻ ആപ്പിളോ , ഫോക്സ്കോണോ തയ്യാറായിട്ടില്ല . നിലവിൽ ഇന്ത്യയിൽ ഫോക്സ്കോൺ ഷവോമിക്ക് വേണ്ടി ഫോണുകൾ നിർമ്മിക്കുന്നുണ്ട് . 2500 കോടിയുടെ പുതിയ പ്ലാൻറ് ഫോക്സ്കോൺ ഐഫോൺ നിർമ്മാണത്തിനായി നിർമ്മിക്കും എന്നാണ് സൂചന . ഈ വാർത്ത സ്ഥിരീകരിക്കുന്ന പ്രസ്താവനയാണ് തമിഴ്നാട് വ്യവസായ മന്ത്രി എംസി സമ്പത്ത് നടത്തിയത് . പുതിയ നിക്ഷേപം 25,000 പുതിയ തൊഴിൽ സൃഷ്ടിക്കുമെന്നാണ് പ്രതീക്ഷയെന്ന് ഇദ്ദേഹം റോയിട്ടേർസിനോട് പറഞ്ഞു . അതേ സമയം ചൈന അമേരിക്ക വ്യാപര യുദ്ധത്തിൻറെ ഫലമായാണ് ഇന്ത്യയിലേക്ക് ആപ്പിൾ ഐഫോൺ നിർമ്മാണം മാറ്റാനുള്ള ആപ്പിളിൻറെ തീരുമാനത്തിന് കാരണം എന്നാണ് റോയിട്ടേർസ് റിപ്പോർട്ട് ചെയ്യുന്നത് . ഡിസംബർ 24ന് തന്നെ ചെന്നൈയിൽ ഐഫോൺ നിർമ്മാണം ആരംഭിക്കുന്നത് സംബന്ധിച്ച് ഹിന്ദുപത്രം റിപ്പോർട്ട് ചെയ്തിരുന്നു . എന്നാൽ ആദ്യമായാണ് ഈ നിക്ഷേപത്തിൻറെ തോത് ഒരു മാധ്യമം പുറത്തുവിടുന്നത് . നിലവിൽ ആപ്പിളിൻറെ ലോ എൻറ് മോഡൽ ആപ്പിൾ എസ്ഇ വിസ്റ്റേൺ കോർപ്പുമായി ചേർന്ന് ബംഗലൂരുവിൽ നിന്നും ഉത്പാദിപ്പിക്കുന്നുണ്ട് .


മോഹൻലാൽ–പ്രിയദർശൻ ചിത്രം ഒപ്പം വീണ്ടും റെക്കോഡ് തകർക്കുന്നു . സെപ്റ്റംബർ എട്ടിന് റിലീസ് ചെയ്ത ചിത്രം ബോക്സ്ഓഫീസിൽ മികച്ച പ്രതികരണം സൃഷ്ടിച്ച് മുന്നേറുകയാണ് . പ്രേമം സിനിമയെ തകർത്ത് മലയാളത്തിൽ ഏറ്റവും വേഗത്തിൽ 10 കോടി കലക്ഷൻ നേടുന്ന ചിത്രമായും മാറി . ഇപ്പോളിതാ പ്രേമത്തിന്റെ മറ്റൊരു റെക്കോർഡ് കൂടി ചിത്രം തകർത്തിരിക്കുന്നു . ഏറ്റവും വേഗത്തിൽ മുപ്പതുകോടി കടക്കുന്ന ചിത്രമെന്ന റെക്കോർഡും ഒപ്പത്തിന് സ്വന്തം . സിനിമയുടെ ആദ്യ ഏഴ് ദിവസത്തെ കേരള ഗ്രോസ് 12.6 കോടിയായിരുന്നു . 6 കോടി ഡിസ്ട്രിബ്യൂട്ടേർസ് ഷെയർ ആണ് . 104 കേന്ദ്രങ്ങളിലായിരുന്നു ഒപ്പം റിലീസിനെത്തിയത് . റിലീസ് ചെയ്ത ആദ്യ ദിനം തന്നെ 1.56 കോടി ചിത്രം നേടിയിരുന്നു .


മോട്ടറോള ജി4 , ജി4 പ്ലസ് എന്നീ ഫോണുകൾ ജൂൺ9ന് പുറത്തിറങ്ങും എന്ന് റിപ്പോർട്ട് . നേരത്തെ തന്നെ ഫോണിൻറെ പ്രത്യേകതകളും ചിത്രങ്ങളും ഓൺലൈനിൽ എത്തിയിരുന്നു . ഇതിന് പിന്നാലെയാണ് പുറത്തിറങ്ങുന്ന ദിവസയും വെളിപ്പെട്ടത് . 2014 മോട്ടറോളയെ ഗൂഗിളിൻറെ കൈയ്യിൽ നിന്നും ലെനോവ വാങ്ങിയിരുന്നു . ലെനോവ സിഇഒ യാങ്ങ് യുൻക്യൂങ്ങ് ആണ് ജി4 ജൂണിൽ എത്തുന്ന കാര്യം വ്യക്തമാക്കിയത് . മോട്ടോ ജി4 പ്ലസ് ഫിംഗർപ്രിൻറ് സെൻസറുമായാണ് രംഗത്ത് എത്തുക എന്നാണ് ഇപ്പോൾ ലീക്കായ ചിത്രങ്ങളിൽ നിന്നും ലഭിക്കുന്ന സൂചന . ഒപ്പം ജി4 ൻറെയും ജി4 പ്ലസിൻറെയും അടിസ്ഥാന ഡിസൈനിൽ ചില മാറ്റങ്ങൾ ഉണ്ടാകുമെന്നാണ് റിപ്പോർട്ടുകൾ സൂചിപ്പിക്കുന്നത് . ആക്ടീവ് ഡിസ്പ്ലേ ടെക്നോളജി അടക്കമുള്ള സാങ്കേതിക അപ്ഡേഷനുകൾ മോട്ടോ പ്രേമികൾ ജി4 ൽ പ്രതീക്ഷിക്കുന്നുണ്ട് .


സുസുക്കി , ഹാർലി , കാവാസാക്കി തുടങ്ങിയ വമ്പന്മാരുടെ ടീമുകൾ മത്സരിക്കാനൊരുങ്ങി നിൽക്കുന്ന ഇടത്തേക്കാണ് 1972ൽ ചെറിയൊരു ബൈക്കുമായി യമഹ വരുന്നത് . ആദ്യം പലരും പുച്ഛിച്ച ആ 350 സി സി ടു സ്ട്രോക്കുകാരൻ ഞെട്ടിക്കുന്ന പ്രകടനമായിരുന്നു കാഴ്ചവച്ചത് . ടു സ്ട്രോക്ക് ബൈക്കുകളുടെ ചരിത്രം തിരുത്തിക്കുറിച്ചു യമഹ ആർഡി 350 എന്ന ആ ചെറുപ്പക്കാരൻ . അത്യാധുനിക നിർമ്മിതി . റേസ് ബൈക്കുകൾക്ക് സമാനമായ പ്രകടനം . ദൈനംദിന ഉപയോഗത്തിനു പറ്റിയതും അറ്റകുറ്റപ്പണി കുറവുള്ളതുമായ എഞ്ചിൻ . ആർഡി 350 വളരെയെളുപ്പം റോഡിലും വിപണയിലും തരംഗം സൃഷ്ടിച്ചു . രാജ്ദൂതിൻറെ ബ്രാൻഡ് നാമത്തിൽ 1983ൽ ഇന്ത്യയിൽ . യുവഹൃദങ്ങൾ കീഴടക്കിയ കാലം . 1990 കളിൽ ഉൽപ്പാദനം നിർത്തി അരങ്ങൊഴിഞ്ഞു . എന്നാൽ ഇന്ന് പഴയൊരു ആർഡിയുടെ വില കേട്ട് ആരും ഞെട്ടരുത് . ഒരു ലക്ഷത്തിലധികം രൂപയാണ് ആർഡിയുടെ മോഹവില .


ഹരിയാണയിൽ 22കാരിയായ ഗായിക വെടിയേറ്റ് മരിച്ച സംഭവത്തിൽ നിർണായക വെളിപ്പെടുത്തലുമായി സഹോദരി രംഗത്ത് . വെടിയേറ്റ് മരിച്ച ഹർഷിത ദഹിയയുടെ സഹോദരി ലതയാണ് തൻറെ ഭർത്താവാണ് കൊലയ്ക്ക് പിന്നിലെന്ന് വെളിപ്പെടുത്തിയത് . ദില്ലിയിലെ വീട്ടിലേയ്ക്ക് പോകുന്ന വഴിയിൽ വെച്ചാണ് ഹർഷിത ദഹിയ അജ്ഞാതരുടെ വെടിയേറ്റു മരിക്കുന്നത് . പാനിപ്പത്തിൽ നിന്ന് 86 കിലോമീറ്റർ അകലെ വെച്ചാണ് സംഭവം . കഴുത്തിനും നെറ്റിയിലുമുൾപ്പെടെ ആറിടത്താണ് വെടിയേറ്റത് . ഗുരുതരമായി പരിക്കേറ്റ ഹർഷിത സംഭവ സ്ഥലത്തുവച്ചുതന്നെ മരിക്കുകയായിരുന്നു . അമ്മയുടെ കൊലപാതക കേസിലെ മുഖ്യ സാക്ഷിയാണ് ഇപ്പോൾ കൊല്ലപ്പെട്ട ഹർഷിത ദഹിയ . സംഭവത്തിൽ കേസെടുത്ത പൊലീസ് പ്രത്യേക അന്വേഷണ സംഘത്തിന് രൂപം നൽകി അന്വേഷണം ആരംഭിച്ചിട്ടുണ്ട് . ഹരിയാൻവി രാഗിണി ഗായികയായിരുന്ന ഹർഷിത നർത്തകി കൂടിയാണ് . ദില്ലിയിലെ നരേലയിൽ താമസിച്ചുവന്നിരുന്ന യുവതി പാനിപ്പത്ത് സ്വദേശിയാണ് . ഹരിയാണയിലെ നാടൻ പാട്ടുകളിൽ ശ്രദ്ധയൂന്നിയ താരമാണ് ഷോ കഴിഞ്ഞ് വീട്ടിലേയ്ക്ക് മടങ്ങും വഴിയാണ് വെടിയേറ്റ് മരിച്ചത് . വൈകിട്ട് നാല് മണിയോടെ ഹർഷിതയുടെ വാഹനം തടഞ്ഞുനിർത്തിയ അക്രമികൾ വെടിയുതിർക്കുകയായിരുന്നുവെന്ന് പോലീസിനെ ഉദ്ധരിച്ച് വാർത്താ ഏജൻസി പിടിഐ റിപ്പോർട്ട് ചെയ്യുന്നു . എന്നാൽ കാറിൽ ഒപ്പമുണ്ടായിരുന്ന ആരെയും അക്രമികൾ ആക്രമിച്ചിട്ടില്ല . കാറിൽ ഗായികയ്ക്കൊപ്പം സഞ്ചരിച്ചിരുന്നവരോട് കാറിന് പുറത്തിറങ്ങാൻ ആവശ്യപ്പെട്ട അക്രമികൾ ഹർഷിതയ്ക്ക് നേരെ വെടിയുതിർത്ത ശേഷം രക്ഷപ്പെടുകയായിരുന്നു . രണ്ട് ഗായകരും സുഹൃത്തുക്കളുമായിരുന്നു കാറിലുണ്ടായിരുന്നത് . കഴിഞ്ഞ ദിവസങ്ങളിൽ തൻറെ ജീവന് ഭീഷണിയുണ്ടെന്ന് വ്യക്തമാക്കിക്കൊണ്ട് ഹർഷിത സോഷ്യൽ മീഡിയയിൽ മൊബൈൽ വീഡിയോ പോസ്റ്റ് ചെയ്തിരുന്നു . എന്നാൽ താൻ ഇതിനെയൊന്നും ഭയക്കുന്നില്ലെന്നും ഹർഷിത പോസ്റ്റിൽ വ്യക്തമാക്കിയുരുന്നു . എന്നാൽ സംഭവം പോലീസിൽ അറിയിച്ചിരുന്നോ എന്നത് സംബന്ധിച്ച് വിവരമില്ല . എന്നാൽ ദില്ലിയിലെ തീഹാർ ജയിലിലുള്ള ഒരു ഗുണ്ടാസംഘത്തിൻറെ തലവനാണ് കൊലയ്ക്ക് പിന്നിലെന്നാണ് പോലീസ് സംശയിക്കുന്നത് . സംഭവത്തിൽ കൊലപാതക കേസ് രജിസ്റ്റർ ചെയ്ത പോലീസ് അന്വേഷണം ആരംഭിച്ചിട്ടുണ്ട് .


1998 ജൂലൈ നാലിന് റാഡോ ഓപ്പണിലെ കളിമൺ കോർട്ടിൽ ലോകം കാത്തിരുന്ന ടെന്നീസ് മത്സരം . ദിവസങ്ങൾക്കു മുമ്പ് നടന്ന ജൂനിയർ വിബിൾഡണിൽ സിംഗിൾസിലും ഡബിൾസിലും കപ്പുയർത്തി പ്രൊഫഷണൽ ടെന്നീസിൽ അരങ്ങേറ്റം കുറിച്ച 16കാരൻറെ പ്രകടനം കാണാനാണ് ടെന്നീസ് ആരാധകർ കാത്തിരുന്നത് . എന്നാൽ 702ആം റാങ്കുകാരനായ കൌമാര താരത്തിനെതിരെ മത്സരിക്കാനെത്തിയത് ലോക 88ആം നമ്പർ താരം ലൂക്കാസ് അർണോൾഡ് കേർ . പരിചയസമ്പന്നനായ കേർ വെറും 80 മിനിറ്റിനുള്ളിൽ 6 - 4,6 - 4 എന്ന ക്രമത്തിൽ ആ പയ്യനെ തോല്പിച്ചു . അന്ന് തലതാഴ്ത്തി മടങ്ങിയത് പിന്നീട് ലോകം കണ്ട ഏറ്റവും മികച്ച പുരുഷ ടെന്നീസ് താരമായി വളർന്ന റോജർ ഫെഡറർ എന്ന ഇതിഹാസമായിരുന്നു . തന്റെ ആദ്യ എടിപി ടൂറിൽ പരാജയമറിഞ്ഞ ഫെഡററെക്കുറിച്ച് എതിരാളിയായ അർജൻറീനയുടെ ലൂക്കാസ് അർണോൾഡ് കേർ അന്ന് പറഞ്ഞതിങ്ങനെ . ' അവന് 49 ശതമാനം ഫസ്റ്റ് സർവുകളെ പൂർത്തീകരിക്കാനാകുന്നുള്ളൂ . ലക്ഷ്യത്തിലേക്കെത്താൻ വളരെയധികം പരിശ്രമം ആവശ്യമാണ് ' . എന്നാൽ റാഡോ ഓപ്പണിലെ അദ്യ റൌണ്ടിൽ നേരിട്ട പരാജയം ഫെഡററെ തളർത്തിയില്ല . 16 കാരന്റെ വിജയം കാണാൻ കാത്തിരുന്ന കാണികളെ പിന്നീടൊരിക്കലും ഫെഡറർ നിരാശരാക്കിയുമില്ല എന്നതാണ് സത്യം . ആ വർഷം ജൂനിയർ തലത്തിലെ ഒന്നാം നമ്പർ താരമായാണ് ഫെഡറർ സീസൺ അവസാനിപ്പിച്ചത് . തൊട്ടടുത്ത വർഷം ലോകത്തെ മികച്ച 100 താരങ്ങളുടെ പട്ടികയിൽ ഇടം നേടിയ ഫെഡറർ രണ്ട് വർഷം കൊണ്ട് ലോകത്തിലെ മികച്ച 10 താരങ്ങളിലൊരാളായി മാറി . എന്നാൽ 21ആം വയസ്സിൽ കോച്ചും സുഹൃത്തുമായ പീറ്റർ കാർക്കറെ ദക്ഷിണാഫ്രിക്കയിലുണ്ടായ കാറപകടത്തിൽ ഫെഡററിന് നഷ്ടമായി . മനസിനെ ഏറെ തളർത്തിയ സംഭവമായിരുന്നു അത് . എന്നാൽ ആ ദുരന്തത്തിൽനിന്ന് വളരെപെട്ടെന്ന് ഫെഡറർ കരകയറി . 2002 മുതൽ തുടർച്ചയായി 15 വർഷവും ആദ്യ പത്ത് റാങ്കിൽ ഫെഡററുണ്ടായിരുന്നു . 2004ലെ ഓസ്ട്രേലിയൻ ഓപ്പൺ വിജയത്തോടെ കരിയറിലാദ്യമായി ഒന്നാം റാങ്കിലെത്തിയ ഫെഡറർ ലോക ഒന്നാം നമ്പർ പദവി തുടർച്ചയായി 302 ആഴ്ചകളോളമാണ് സ്വന്തം പേരിൽ നിലനിർത്തിയത് . 2010നു ശേഷം നേരിട്ട പരിക്കിന്റെ പരീക്ഷണങ്ങളെയും വേഗമാർന്ന എയ്സിലൂടെ ഫെഡറർ മറികടന്നു . 35 വയസായിട്ടും ഫെഡറർ കിരീടങ്ങൾ കൊണ്ട് ഞെട്ടിച്ചുകൊണ്ടേയിരുന്നു . 19 വർഷത്തെ കരിയറിനിടയിൽ 26 മാസ്റ്റേഴ്സ് കിരീടങ്ങളും 19 ഗ്രാൻസ്ലാം കിരീടങ്ങളും ഫെഡറർ നേടി . ഇതിൽ എട്ട് വിബിൾഡൺ കിരീടങ്ങളും ഉൾപ്പെടുന്നു . വിബിൾഡണിൽ നൂറ്റിരണ്ടും മെൽബണിൽ നൂറും യുഎസ് ഓപ്പണിൽ 81 മത്സരങ്ങളുമാണ് ഫെഡറർ ഇതിനോടകം പൂർത്തിയാക്കിയത് . 19 വർഷങ്ങൾക്ക് മുമ്പത്തെ ലൂക്കാസ് അർണോൾഡ് കേറിന്റെ ഉപദേശം ഫെഡറർ മറന്നിട്ടില്ല . പിന്നിട്ട വഴികൾ നൽകിയ അനുഭവങ്ങൾ തന്നെയാണ് പ്രായം തളർത്താത്ത ഫെഡററുടെ കുതിപ്പിന് ഊർജ്ജമാകുന്നത് .


ഫുട്ബോളിൽ അർജന്റീന ക്യാപ്്റ്റൻ ലിയോണൽ മെസി സ്വന്തമാക്കാത്ത റെക്കോഡുകൾ കുറവാണ് . ഒരു വലിയ നിര തന്നെയുണ്ട് മെസിയുടെ റെക്കോഡുകളായിട്ട് . ആക്കൂട്ടത്തിലേക്ക് പുതിയ ഒരെണ്ണം കൂടി അർജന്റൈൻ താരം കൂട്ടിച്ചേൽത്തു . ലാ ലിഗ ചരിത്രത്തിലെ അപൂർവ റെക്കോഡാണ് മെസി ഇത്തവണ സ്വന്തം പേരിലാക്കിയത് . ലാ ലിഗയിൽ ഹുയസ്ക്കയ്ക്കെതിരായ മത്സരത്തിൽ മെസിയായിരുന്നു താരം . രണ്ട് ഗോളുകൾ നേടിയ മെസി രണ്ട് അസിസ്റ്റുകളും സ്വന്തമാക്കി . ഇതിൽ ഒരു അസിസ്റ്റ് നൽകിയപ്പോഴാണ് മെസിയെ തേടി അപൂർവ തേടിയെത്തിയത് . ആദ്യ അസിസ്റ്റോടെ ലാ ലിഗ മോഡേൺ യുഗത്തിൽ 150 അസിസ്റ്റുകൾ നൽകുന്ന ആദ്യതാരമായി മെസി . ശേഷം ഒരു അസിസ്റ്റ് കൂടി താരം നൽകി . ഇതോടെ 151 അസിസ്റ്റുകൾ മെസിയുടേതായി . മറ്റൊരു റെക്കോഡ് കൂടി താരം സ്വന്തമാക്കി . ലാ ലിഗയിലെ വ്യത്യസ്തമായ 37 ടീമുകൾക്കെതിരേ ഗോൾ നേടുന്ന ആദ്യതാരമായി മെസി . ലാ ലിഗയിൽ കളിച്ച 40 ടീമുകളിൽ 37 ടീമുകൾക്കെതിരേയും മെസി ഗോൾ നേടി . 387 ഗോളുകളാണ് ഈ ടീമുകൾക്കെതിരേ മെസി നേടിയത് .


മലയാളത്തിലെ എക്കാലത്തെയും ഹിറ്റ് ട്രെൻഡ് ആണ് ഷാജി പാപ്പാൻ . ' ആട് ഒരു ഭീകര ജീവിയാണ് ' എന്ന ചിത്രത്തിലൂടെ പ്രേക്ഷകരുടെ ഹൃദയം കവർന്ന ഷാജിപാപ്പാനെ കാണാനുള്ള കാത്തിരിപ്പിലാണ് മലയാളികൾ ആട് ഒരു ഭീകരജീവിയാണ് എന്ന കഥ പിറക്കുന്നത് എൻറെ സുഹൃത്തിൻറെ ഒരു യാത്രാ അനുഭവത്തിൽ നിന്നാണ് ആട് ഒരു ഭീകര ജീവിയാണ് എന്ന കഥ പിറക്കുന്നത് . ഈ സുഹൃത്ത് ഒരു യാത്രപോയി , തിരിച്ചു വരുമ്പോൾ ഒരാടും ഉണ്ടായിരുന്നു . പിന്നീട് അവരുടെ ജീവിതത്തിലുണ്ടായ കാര്യങ്ങളാണ് സിനിമയായി രൂപം കൊണ്ടത് . രണ്ടാം ഭാഗം ഒരുക്കിയതിന് പിന്നിൽ ആദ്യഭാഗത്തെ കഥാപാത്രങ്ങൾ ആദ്യ ഭാഗത്തിന്റെ തുടർച്ച തന്നെയാണ് ആട്2 വിലും പറയുന്നത് . സിനിമയുടെ ഹാസ്യത്തിന് മാറ്റം വരുത്താതെയാണ് ചിത്രം നിർമിച്ചിരിക്കുന്നത് . ആദ്യ ഭാഗത്തെ കഥാപാത്രങ്ങൾ തന്നെയാണ് രണ്ടാം ഭാഗത്തിലും അണിനിരക്കുന്നത് . ക്രിസ്മസ് ചിത്രമായി ഡിസംബർ 22 ന് ആട് 2 തിയേറ്ററുകളിൽ എത്തും . റെക്കോർഡിട്ട ട്രെയിലർ തിയേറ്ററിൽ അത്ര ഹിറ്റാകാതെ പോയ സിനിമയാണ് ' ആട് ഒരു ഭീകര ജീവിയാണ് ' എന്നത് . എന്നാൽ രണ്ടാം ഭാഗത്തിൻറെ ട്രെയിലർ നിമിഷനേരങ്ങൾകൊണ്ടാണ് പ്രേക്ഷകർ ഏറ്റെടുത്തത് . അത് ഷാജി പാപ്പാൻറെ വിജയമാണ് . അതിൻറെ എല്ലാ ക്രെഡിറ്റും ഷാജി പാപ്പാനുള്ളതാണ് . ഷാജി പാപ്പാൻ രൂപം കൊള്ളുന്നത് ഷാജി പാപ്പാൻ എന്ന കഥാപാത്രം രൂപം കൊള്ളുന്നതിൽ കൃത്യമായി ഒരു പ്രചോദനം ഇല്ല . ഞാൻ ഒരു നാട്ടുമ്പുറത്തുക്കാരനാണ് . എന്തെങ്കിലും ഒരു വിഷയം പറഞ്ഞ് രണ്ടാമത്തേതിൽ എടുത്തു ചാടുന്ന ഒട്ടേറെ പേർ നമുക്ക് ചുറ്റിലുമുണ്ട് . അങ്ങനെ ഉള്ളവരെ നേരിൽ കാണാറുമുണ്ട് . നമ്മുടെ നാട്ടിൽ വടം വലി അതുപോലുള്ള ടൂർണമൻറുകൾ സജീവമാണ് . അങ്ങനെ ഒരു വടം വലിയുടെ കഥ പറഞ്ഞാൽ എന്താണ് എന്ന് ആലോചിച്ചു . അതിന് വേണ്ടി കുറേ അച്ചായൻമാരുണ്ടാകുന്നു . അങ്ങനെയുള്ള കാര്യങ്ങളിൽ നിന്നാണ് ഷാജി പാപ്പാൻ എന്ന കഥാപാത്രത്തെ രൂപപ്പെടുത്തിയത് . നമുക്ക് ചുറ്റുമുള്ള ആളുകളിൽ നിന്നും രൂപപ്പെടുത്തിയ കഥാപാത്രമാണ് . ആദ്യ ഭാഗത്തിൽ നിന്ന് രണ്ടാം ഭാഗത്തെ വ്യത്യസ്തമാക്കുന്നത് സിനിമയുടെ പ്രമേയത്തിൽ മാത്രമാണ് വ്യത്യസ്തയുള്ളത് . ആദ്യ ഭാഗത്തിൽ നിന്ന് ഷാജി പാപ്പാൻറെ ബുള്ളറ്റും മുണ്ടും വ്യത്യസ്തമാക്കുന്നുണ്ട് . മുണ്ട് അഴിച്ചിടുമ്പോൾ ഒരു നിറം , മടക്കി കുത്തുമ്പോൾ മറ്റൊരു നിറം . ഇതിൻറെ ക്രെഡിറ്റ് ജയസൂര്യയുടെ ഭാര്യ സരിതയ്ക്കാണ് . ആദ്യ ഭാഗത്തിൽ ഉപയോഗിച്ച അതേ വാൻ തന്നെയാണ് രണ്ടാം ഭാഗത്തിലും ഉപയോഗിച്ചിരിക്കുന്നത് .


ഏയർഏഷ്യ വിമാനത്തിൽ യാത്ര ചെയ്യുന്ന ജിയോ വരിക്കാർക്ക് നിരക്കിൽ 15 ശതമാനം ഇളവ് . രാജ്യത്തിനു അകത്തും പുറത്തേക്കുമുള്ള ടിക്കറ്റുകളിൽ 15 ശതമാനം ഇളവ് നൽകും . എയർ ഏഷ്യയുടെ ആപ്പ് വഴി ടിക്കറ്റ് ബുക്ക് ചെയ്യുന്നവർക്കാണ് ഇളവ് ലഭിക്കുക . ഇന്ത്യയിൽ ഇത്തരമൊരു ഓഫർ ആദ്യമായാണ് അവതരിപ്പിക്കുന്നത് . നിലവിൽ ജിയോയ്ക്ക് 12.5 കോടി വരിക്കാരാണുള്ളത് . ഇത്രയും പേർക്ക് ഈ ഓഫർ സ്വന്തമാക്കാൻ സാധിക്കും . ജൂൺ 20 മുതൽ സെപ്റ്റംബർ 30 വരെയുള്ള കാലയളവിൽ യാത്ര ചെയ്യാൻ ഈ മാസം തന്നെ ബുക്ക് ചെയ്യുന്ന ജിയോ വരിക്കാർക്ക് എയർ ഏഷ്യയാണ് പുതിയ ഇളവ് പ്രഖ്യാപിച്ചിരിക്കുന്നത് . ഇക്കാര്യം എയർഏഷ്യയുടെ ഔദ്യോഗിക ട്വിറ്ററിലൂടെയും അറിയിച്ചിട്ടുണ്ട് .